text:
འབྲོང་བུ་རྡོ་རྗེ་རིན་ཆེན།
ནང་དོན་གནད་བསྡུས། རླབས་ཆེ་བའི་རྩོམ་རིག་ཅིག་ཡིན་ཚེ་དེ་ལ་དེང་རབས་ཀྱི་སྙིང་སྟོབས་དང་མཐུན་ཞིང་གསར་གཏོད་རང་བཞིན་ལྡན་པའི་སྒྱུ་རྩལ་གྱི་ཐབས་ཤེས་ཐུན་མོང་མ་ཡིན་པ་ཞིག་གྲུབ་ཡོད་པ་ཡིན། དོན་གྲུབ་རྒྱལ་གྱི་སྒྲུང་གཏམ་དང་སྙན་ངག་སོགས་བརྩམས་ཆོས་འབོར་ཆེན་ཞིག་གིས་ཐབས་ཤེས་དེ་ལ་བརྟེན་ནས་རྩོམ་རིག་དང་དངོས་ཡོད་འཚོ་བའི་མཛེས་དཔྱོད་བར་གྱི་འབྲེལ་བའི་གནས་སྟངས་ཤིག་ཐག་གཅོད་བྱེད་ཀྱིན་ཡོད་ལ། ཁོང་གི་བློ་འབྱེད་འདུ་ཤེས་དང་མི་གཞི་ལས་གྲུབ་པའི“བདག”གི་གཙོ་གཞིའི་རང་བཞིན་སྟེང་གི་བསམ་བློ་དེས་རྩོམ་རིག་གི་དེང་རབས་རང་བཞིན་གྱི་བསམ་བློ་གསལ་བོར་མཚོན་ཐུབ་ཀྱི་ཡོད་པ་རེད།
རྩོམ་འདིར་དོན་གྲུབ་རྒྱལ་གྱི་ལོ་རབས་བརྒྱད་ཅུ་པའི་སྐབས་ཀྱི་དཔེ་མཚོན་ཅན་གྱི་བརྩམས་ཆོས་འགའ་ལ་དབྱེ་ཞིབ་བགྱིས་ཏེ། ཁོང་གི་རྩོམ་རིག་གི་དེང་རབས་རང་བཞིན་གྱི་བསམ་བློའི་ཐོན་ཁུངས་དང་ངོ་བོ། ཁྱད་ཆོས་སོགས་ལ་དཔྱད་བརྗོད་རགས་ཙམ་སྤེལ་ཡོད།
བརྡ་ཆད་གཙོ་བོ། དོན་གྲུབ་རྒྱལ། དེང་རབས་རང་བཞིན། སྲོལ་རྒྱུན། མི་གཞི། “བདག”གི་གཙོ་གཞིའི་རང་བཞིན།
《དཔལ་དོན་གྲུབ་རྒྱལ་གྱི་གསུང་འབུམ》པར་དུ་སྐྲུན་སྐབས། དུང་དཀར་བློ་བཟང་འཕྲིན་ལས་མཆོག་གིས་དཔལ་དོན་གྲུབ་རྒྱལ་ལ“ཆེ་གསལ་རྣོ་མྱུར་གྱི་རྣམ་དཔྱོད་ཕུན་སུམ་ཚོགས་པོ་ཡོད་པར”བསྔགས་བརྗོད་བྱས་མྱོང་ལ། དོར་ཞི་གདོང་དྲུག་སྙེམས་པའི་བློ་གྲོས་ཀྱིས“མི་རིགས་ཀྱི་ལ་རྒྱ་ཡོད་པའི་བོད་ཀྱི་ན་གཞོན་སྟག་གཟིག་འདྲ་བ”ཞེས་ཡི་རང་ཕུལ་མྱོང་བ་དང་། ཉན་ཤུལ་མཁྱེན་རབ་འོད་གསལ་གྱིས“མདོ་སྨད་ཙོང་ཁའི་ཡུལ་དུ་སྲིད་པ་བཟུང་བའི་མཁས་དབང”ཞེས་གདེང་འཇོག་མཐོན་པོ་མཛད་མྱོང་། འདི་ལས་ང་ཚོས་དཔལ་དོན་གྲུབ་རྒྱལ་ནི་རྣམ་དཔྱོད་ཀྱི་བློ་གྲོས་མངའ་བའི་ཞིབ་འཇུག་པ་དང་མི་རིགས་ཀྱི་ལ་རྒྱ་ལྡན་པའི་སྙིང་སྟོབས་ཅན་དང་ལྷག་བསམ་ཅན། རིག་པའི་གནས་ལ་མཁས་པའི་གོ་འཕང་བརྙེས་པའི་སྐྱེས་བུ་ཕུལ་དུ་བྱུང་བ་ཞིག་ཡིན་པ་གསལ་བོར་མཐོང་ཐུབ། ཡུས་ཏ་ཧྥུའུ་ཡིས“རླབས་ཆེ་བའི་མི་སྣ་མ་འཁྲུངས་པའི་མི་རིགས་ནི་འཛམ་གླིང་སྟེང་ཆེས་ཡིད་སྐྱོ་བའི་སྐྱེ་དངོས་ཚོགས་པ་ཞིག་ཡིན་ལ། རླབས་ཆེ་བའི་མི་སྣ་ཡོད་ཀྱང་དེ་ལ་བརྩི་བཀུར་དང་སྲུང་སྐྱོབ་བྱེད་རྒྱུ་མི་རྟོགས་པའི་རྒྱལ་ཁབ་ནི་རེ་བ་མེད་པའི་བྲན་གཡོག་གི་རྒྱལ་ཁབ་ཅིག་རེད”(1)ཅེས་གསུངས་མྱོང་བས་ན། ང་ཚོས་ད་དུང་མུ་མཐུད་དུ་དོན་གྲུབ་རྒྱལ་ལ་ཞིབ་འཇུག་མཛད་དེ་ཁོང་གིས་བོད་སྤྱི་ཚོགས་འཕེལ་རྒྱས་དང་མི་རིགས་ཀྱི་ཆེད་དུ་རིག་གཞུང་ལ་རྟོག་ཞིབ་བགྱིས་ཏེ་ཚན་རིག་གི་སྡོམ་ཚིག་འཚོལ་བའི་སྙིང་སྟོབས་དང་སྒྱུ་རྩལ་གྱི་བསམ་བློའི་འཚོལ་རྟོག་ལ་བརྟེན་ནས་མི་ཚེ་དང་མི་གཤིས་ཀྱི་ངོ་བོ་སྔོག་འདོན་བྱེད་པའི་སྙིང་སྟོབས་དེ་དར་སྤེལ་གཏོང་རྒྱུ་ནི་འོས་སུ་བབས་པ་ཞིག་རེད།
སྤྱིར་ན། རང་རེ་ལ་མཁས་པ་དང་རྩོམ་རིག་གི་ཁྱུ་མཆོག་གནམ་གྱིས་ས་བཀབ་པ་ལྟ་བུ་བྱུང་མ་མྱོང་བ་ནི་ག་ལ་ཡིན། འོན་ཀྱང་། མཁས་པ་དང་རྩོམ་པ་པོའི་ཁྲོད་ན་དོན་གྲུབ་རྒྱལ་ལྟ་བུའི་དེང་རབས་ཀྱི་འདུ་ཤེས་ཤུགས་དྲག་པ་ཤིན་ཏུ་དཀོན་ལ། བརྩམས་ཆོས་ལ་དེང་རབས་རང་བཞིན་གྱིས་ཀུན་ནས་ཕྱུག་པ་ནི་ལྷག་ཏུ་ནས་འཚོལ་དཀའ་བར་སྣང་། ཨུ་རུ་སིའི་རྩོམ་རིག་དཔྱད་བརྗོད་པ་པེ་ལིན་ཟི་ཅིས“སྙན་ངག་པ་ངོ་མ་ཞིག་འགྲུབ་པའི་དགོས་ངེས་ཀྱི་ཆ་རྐྱེན་མང་པོའི་ཁྲོད་ནས་དེང་རབས་རང་བཞིན་ནི་གོ་གནས་ཨང་དང་པོར་བརྩི་དགོས”(2)ཟེར་བ་བཞིན། རྩོམ་པ་པོ་ཕུལ་དུ་བྱུང་བ་གང་དང་བརྩམས་ཆོས་གང་ལའང་དེང་རབས་རང་བཞིན་ལྡན་རྒྱུ་ནི་བླང་བྱ་གཙོ་བོ་ཞིག་རེད། འདིར་གླེང་བའི་དེང་རབས་རང་བཞིན་ནི་ནུབ་ཕྱོགས་པས་བརྗོད་པའི“དེང་རབས་རང་བཞིན”གྱི་སྐད་བརྡའི་དོན་སྤྱི་དང་མི་འདྲ་ལ་རང་རྒྱལ་གྱི“ལྔ་བཞིའི”དུས་སྐབས་ཀྱི“དེང་རབས་རང་བཞིན”གྱི་བསམ་བློ་དང་ཡང་ཅུང་མི་མཚུངས་པར་གཙོ་བོ་ནི་དཔྱད་བརྗོད་པ་ཡན་ཅ་ཡན་གྱིས《དེང་རབས་རང་བཞིན་ཏེ། དུས་རབས་ཉི་ཤུ་པའི་ཀྲུང་གོའི་རྩོམ་རིག་གི་མངོན་གསལ་ཁྱད་ཆོས》ཞེས་པའི་ནང་བསྟན་པ་ལྟར། “སྲོལ་རྒྱུན་སྤྱི་ཚོགས་དེ་དེང་རབས་ཅན་གྱི་སྤྱི་ཚོགས་སུ་འགྱུར་བའི་གོ་རིམ་ཁྲོད་དུ་ཆགས་པའི་རྒྱུན་ཆགས་ཀྱི་ཤེས་བྱའི་འདུ་ཤེས་དང་རིན་ཐང་གི་ཚད་གཞི”(3)དེ་ལ་གོ་དགོས་པ་ཡིན། ཉེ་རབས་ཀྱི་དེང་རབས་རང་བཞིན་གྱི་བསམ་བློ་འཕེལ་རྒྱས་ཀྱི་བརྒྱུད་རིམ་ལ་གཞིགས་ན། ལོ་རྒྱུས་ཧྲིལ་བོའི་ཁ་ཕྱོགས་ནི་བསམ་བློའི་སྒྱུ་རྩལ་ཐད་ཀྱི་ཁྱོན་ཡོངས་ཀྱི་བཅིངས་འགྲོལ་ལ་གཏད་ཡོད་ཅིང་། དེའི་དགོངས་གཞི་ནི་དེང་རབས་ཀྱི་སྙིང་སྟོབས་དང་མཐུན་ཞིང་གསར་གཏོད་རང་བཞིན་ལྡན་པའི་སྒྱུ་རྩལ་གྱི་ཐབས་ཤེས་ཀྱིས་རྩོམ་རིག་དང་དངོས་ཡོད་འཚོ་བའི་མཛེས་དཔྱོད་བར་གྱི་འབྲེལ་བ་ཇི་ལྟར་ཐག་གཅོད་བྱེད་རྒྱུའི་སྟེང་དུ་ཕྱོགས་འདུག དེས་ན། དེང་རབས་རང་བཞིན་ནི་དུས་རབས་ཀྱི་སྔོན་ཐོན་མི་སྣའི་འཚོ་སྡོད་ཀྱི་མྱོང་བརྒྱུད་དང་མཛེས་རིག་གི་མྱོང་སྟོབས་ཤིག་ཏུ་གྲུབ་ཡོད་ཅིང་། དེའི་མཚོན་ཚུལ་གཙོ་བོ་ནི་ཆེ་ཕྱོགས་ནས་བཤད་ན་གོ་ལ་ཧྲིལ་བོ་དང་ཆུང་ཕྱོགས་ནས་མི་རིགས་རང་གི་སྐབས་བབས་ཀྱི་སྤྱི་ཚོགས་འཕེལ་རྒྱས་ཀྱི་རྣམ་པར་བཅངས་པའི་བརྩེ་ཚོར་གྱི་རྣམ་འགྱུར་དང་རིན་ཐང་གི་ལྟ་ཕྱོགས་ཀྱི་སྟེང་དུ་མངོན་ཡོད་ལ། བསམ་བློ་དེའི་རྨང་གཞི་ནི་དེང་རབས་ཀྱི་འདུ་ཤེས་སྟེང་གི་བློ་འབྱེད་བསམ་བློ་ནས་འཕྲོས་པ་ཞིག་ཡིན་པ་རྟོགས་ནུས།
ཀུན་གྱིས་མཁྱེན་གསལ་ལྟར། བློ་འབྱེད་ཀྱི་ལས་དོན་ནི་ཤེས་ཡོན་ཅན་ཁོ་ནས་མ་གཏོགས་བསྒྲུབ་མི་ཐུབ། དེ་བས། དུས་རབས་གང་དང་གང་ཡིན་ཀྱང་ཤེས་ཡོན་ཅན་ནི་གཞན་ལ་བློ་འབྱེད་གཏོང་མཁན་གྱི་གཙོ་ཤུགས་གལ་ཆེན་དུ་གྱུར་ཡོད་པ་རེད། ཡུལ་དང་དུས་ཀྱི་ཆ་ནས་བལྟས་ན། དོན་གྲུབ་རྒྱལ་ནི་བོད་གངས་ཅན་གྱི་ལོ་རབས་བརྒྱད་ཅུ་པའི་བློ་འབྱེད་རླབས་རྒྱུན་ཁྲོད་ཀྱི་ཤེས་ཡོན་ཅན་གྱི་སྐུ་ཚབ་རྣལ་མ་ཡིན་པས། རླབས་རྒྱུན་འདིའི་སྐུལ་འདེད་དང་དར་སྤེལ་གྱི་ཐད་དུ་ཁོང་གིས་རིན་ཐང་བྲལ་བའི་ནུས་པ་འདོན་ཐུབ་པ་བྱུང་ཡོད་ལ། དེ་ནི་སྐབས་དེའི་ཆབ་སྲིད་ཐད་ཀྱི་གདེང་འཇོག་དང་རྒྱབ་སྐྱོར་ལ་རག་ལས་པ་ཞིག་ཀྱང་ཡིན། དེ་ཡང་། “རིག་གསར”གྱི་སྐབས་སུ། ཤེས་ཡོན་ཅན་རྣམས“ལྷ་འདྲེ་གདོན་བགེགས”ཀྱི་རྒྱུན་སྲུང་པར་བརྩིས་ནས་ལོ་རྒྱུས་ཀྱི་གད་སྙིགས་ཁྲོད་དུ་བརྫངས་མོད། འོན་ཀྱང་ལོ་རབས་བརྒྱད་ཅུ་པར་ཤེས་ཡོན་ཅན་གྱི་གོ་གནས་ལ་སླར་གསོ་བཏང་བ་དང་། ཁོ་ཚོ་དུས་རབས་ཀྱི་ནོར་བུ་དང་རིག་གནས་ཀྱི་དཔའ་བོར་བཀུར་བའི་ལམ་ལུགས་ཆགས་པ་རེད། ལམ་ལུགས་དེ་ནི་རྣམ་དཔྱོད་ལྡན་ཞིང་མཁྱེན་སྤྱན་ཡངས་པ། བསམ་བློ་གསར་ཞིང་སྙིང་སྟོབས་ཕུན་སུམ་ཚོགས་པ་ལྡན་པའི་དོན་གྲུབ་རྒྱལ་ལ་མཚོན་ན་རང་ཉིད་ལོ་རབས་བརྒྱད་ཅུ་པའི་རིག་གནས་ཀྱི་དཔའ་བོ་དང་དུས་རབས་ཀྱི་སྔོན་རྟོག་པ། མི་ཚུལ་གྱི་རིན་ཐང་སྐྲུན་མཁན་དང་སྤྱི་ཚོགས་ཀྱི་བསམ་བློའི་སྣ་འདྲེན་པར་གྱུར་ཏེ་དུས་རབས་ཀྱི“བློ་འབྱེད་པའི”གོ་གནས་སུ་འགྲེང་ཆོག་པའི་མཐུན་རྐྱེན་ཞིག་ཏུ་གྱུར་ཡོད་ལ། ཁོང་གིས་གོ་སྐབས་བཟང་བོ་འདི་དང་དུ་བླངས་ཏེ། བོད་ཀྱི་སྤྱི་ཚོགས་འཚོ་བའི་འཕེལ་རྒྱས་ལ་ཐུགས་ཁུར་གནང་སྟེ། རྒྱ་ཆེ་བའི་རོང་འབྲོག་མང་ཚོགས་རྨོངས་གཉིད་ལས་སད་པའི་རེ་བ་བཅངས་པ་དང་། སྒོས་སུ་ན་གཞོན་དང་གཞོན་ནུ་རྣམས་དུས་རབས་ཀྱི་མདུན་དུ་བསྐྱོད་པར་སྐུལ་མ་བཏང་བ་རེད།
དེ་ཡང་ཡིན་ཏེ། 《མི•དེང་རབས•སྲོལ་རྒྱུན》ཞེས་པར“མི་ཞིག་གི་བསམ་བློར་ཞིབ་འཇུག་བྱེད་ན། ཆེས་ཐད་ཀའི་བྱེད་ཐབས་ནི……ཕྱོགས་གསུམ་གྱི་ཆ་ནས་བལྟས་ཆོག་སྟེ། གཅིག་ནི་ཁོ་རང་ཇི་ལྟ་བུའི་དུས་རབས་སུ་འཚོ་བ་རོལ་བ་དང་། གཉིས་ནི་ཁོའི་དུས་རབས་དེའི་མདུན་དུ་ལྷགས་པའི་གནད་དོན་ཅི་ཞིག་ཡིན་པ། གསུམ་ནི་ཁོས་གནད་དོན་དེ་དག་ལ་ལན་ཇི་ལྟར་ལྡོན་པ་དེ་རེད”(4)ཅེས་གླེང་བ་ལྟར། ང་ཚོས་དོན་གྲུབ་རྒྱལ་ལ་གདེང་འཇོག་བྱེད་ན་ཁོང་འཚོ་གཞེས་སྐབས་ཀྱི་དུས་རབས་དང་ཁ་འབྲལ་ཐབས་མེད་ལ། དུས་རབས་དེའི་ནང་གི་རྩོམ་རིག་གི་གྲུབ་འབྲས་ཀྱང་ངེས་པར་གླེང་དགོས་པ་ཞིག་རེད། དོན་གྲུབ་རྒྱལ་གྱི་དེང་རབས་རང་བཞིན་ཤིན་ཏུ་དྲག་པའི་བརྩམས་ཆོས་མང་ཆེ་བ་ནི་དུས་རབས་སྔོན་མའི་ལོ་རབས་བརྒྱད་ཅུ་པའི་ནང་དུ་རླུང་རྟ་ཆེས་ཆེར་དར་བ་ཞིག་ཡིན། ལོ་རབས་འདི་ནི་རྒྱལ་ཡོངས་ལ་ཆ་མཚོན་ནས་བཤད་ན། “མི་ཆོས་རིང་ལུགས”དེ་རྩོམ་རིག་གི་རླབས་རྒྱུན་གཙོ་བོར་གྱུར་པའི་དུས་སྐབས་ཤིག་ཏུ་ཁེལ་ཡོད། དེ་ཡང“རིག་གསར”མཇུག་རྫོགས་རྗེས། རྒྱལ་ནང་དུ“ལྔ་བཞིའི”བློ་འབྱེད་བསམ་བློ་དང་སྙིང་སྟོབས་དེ་བསྐྱར་དུ་འབུས་མགོ་ཚུགས་ནས་བྱུང་ལ། (ལོ་རྒྱུས་སྟེང་དུ་ལོ་རབས་བརྒྱད་ཅུ་པར“བློ་འབྱེད་དུས་རིམ་གཉིས་པ”ཞེས་པའི་མིང་གསོལ་གྱིན་ཡོད)དེའི་ཤུགས་རྐྱེན་གྱིས་བོད་ཀྱི་རྩོམ་པ་པོའི་དཔུང་སྡེའི་ཁྲོད་དུའང་རྩོམ་རིག་གི་སྤྱི་ཚོགས་བྱེད་ནུས་ལ་ཐོག་མའི་ངོས་ཟིན་གསལ་བོ་བྱུང་བ་དང་། གསར་རྩོམ་གྱི་རྣམ་པ་དེ་སྤྱི་འགྲོས་ཅན་དང་དོན་སྤྱི་ཅན། ལུང་འཛིན་རིང་ལུགས་ཅན་གྱི་འཆིང་སྒྲོག་སོགས་ལས་ཡོངས་སུ་ཐར་ཏེ། “རྩོམ་རིག་གིས་འཚོ་བའི་གནད་དོན་འདོན་པ”དང“རྩོམ་རིག་གིས་མི་དམངས་ལ་ཞབས་འདེགས་ཞུ་བའི”ལྟ་ཚུལ་ལག་ལེན་དུ་འདེབས་ཐུབ་པ་བྱུང་། སྐབས་དེའི་བློ་འབྱེད་ཀྱི་ནང་དོན་གཙོ་བོ་ནི་བཀས་བཀོད་རྒྱུད་འཛིན་ལ་ངོ་རྒོལ་གཏོང་བ་དང་དེང་རབས་ཀྱི་རྨོངས་དད་རྩ་གཏོར་བྱེད་པ། “གཡོན”ལྷུང་གི་བསམ་བློ་དང་ཡང་ན“གཡོན”ལྷུང་གི་ལམ་ཕྱོགས་ཀྱིས་རྒྱལ་ཁབ་དང་སྤྱི་ཚོགས། མི་དམངས་ལ་བཟོས་པའི་གནོད་སྐྱོན་གཙང་སེལ་བྱས་ཏེ། མི་རྣམས་དབང་སྒྱུར་གྲལ་རིམ་དང་ཤེས་རྨོངས་རིང་ལུགས། གཞན་ཡང“གཡོན”ཐལ་ཆེ་བའི་བསམ་བློའི་ཁྲོད་ནས་བཅིངས་འགྲོལ་ཐོབ་ཅིང་གོ་རྟོགས་སད་དེ་ཡང་བསྐྱར་བསམ་བློའི་དེང་རབས་ཅན་གྱི་ལམ་དུ་བསྐྱོད་རྒྱུ་དེ་རེད། དོན་གྲུབ་རྒྱལ་གྱིས་སྐབས་དེར་ཁོང་གི་རིག་གཞུང་གི་བསམ་བློ་དང་སྤྱི་ཚོགས་ཀྱི་འཚོ་བའི་ཚོར་བ་རྣོན་པོ་དེར་བརྟེན་ནས་བོད་སྤྱི་ཚོགས་ཀྱི་རྗེས་ལུས་རྣམ་པ་དང་ཆོས་ལུགས་རྨོངས་དད་ལ་མགོ་འཁོར་བའི་སྣང་ཚུལ་ཡིད་སྐྱོ་བ་དེ་མཐོང་ནས། ཤེས་ཡོན་ཅན་གྱི་ལོ་རྒྱུས་ཀྱི་འགན་འཁྲི་འདུ་ཤེས་ཀྱིས་བསྐུལ་ཏེ་དཔའ་གདེང་མཐོན་པོས་རང་རྟོགས་ཀྱིས་བློ་འབྱེད་བསམ་བློ་པའི་ལངས་ཕྱོགས་སུ་འགྲེང་པ་དང་། རྩོམ་རིག་གི་སྨྱུག་ཁ་རྣོན་པོས་བོད་བཀས་བཀོད་རྒྱུད་འཛིན་གྱི་དབང་སྒྱུར་ལམ་ལུགས་དང“གཡོན”ལྷུང་གི་ཆབ་སྲིད་ལ་སུན་འབྱིན་མཛད་པའི་བརྩམས་ཆོས《སྤྲུལ་སྐུ》དང《སད་ཀྱིས་བཅོམས་པའི་མེ་ཏོག》《རྐང་ལམ་ཕྲ་མོ》《ལང་ཚོའི་རྦབ་ཆུ》སོགས“ཁ་གྲངས་ལོངས་པ”ཞིག་སྤེལ་ལ། བརྩམས་ཆོས་དེ་དག་ནི་ཁོང་གིས་རྒྱལ་ཁབ་ཕྱི་ནང་ཀུན་གྱི་རང་བྱུང་ཚན་རིག་དང་སྤྱི་ཚོགས་ཚན་རིག མཚན་ཉིད་རིག་པའི་གསུང་རྩོམ་དང་རྩོམ་རིག་བརྩམས་ཆོས་དག་ལས་བཞིབས་པའི་བསམ་བློའི་ཉིང་བཅུད་དུ་གཏོགས། བསམ་བློའི་ཉིང་བཅུད་དེས་གཅིག་ནས་ཁོང་གི་རྒྱུ་མང་ཅན་གྱི་དངོས་ཡོད་རིང་ལུགས་ཀྱི་ལྟ་བ་དང་གཞན་ལ་རང་དགར་མགོ་བོ་མི་སྒུར་བ་དང་གཉའ་བ་མི་ཞུམ་པའི་བྲན་གཤིས་ལས་འགོངས་པའི་སྒེར་གཤིས་ཅན་གྱི་དེང་རབས་འདུ་ཤེས་དེ་གྲུབ་པར་མངོན་ལ། དེའི་ནང་དུ་ཁོང་གི་རང་གཤིས་བཅིངས་འགྲོལ་གྱི་བསམ་བློ་དང་བོད་རིགས་མི་དམངས་རྨོངས་པའི་གཉིད་ལས་ཐར་བའི་རེ་ལྟོས། འཐབ་འཛིང་གི་སྙིང་སྟོབས་ཚུད་པའི་མི་ཆོས་རིང་ལུགས་སོགས་འདུས་ཡོད་པས་བསམ་བློའི་ཚད་རིམ་ཤིན་ཏུ་མཐོ།
བརྗོད་དོན་གྱི་ཆ་ནས་བལྟས་ན། དོན་གྲུབ་རྒྱལ་གྱི་ལོ་རབས་བརྒྱད་ཅུ་པའི་ནང་གི་བརྩམས་ཆོས་ཀྱིས་མི་གཤིས་དང་མི་ཆོས། མི་ཚེ་སོགས་སྙིང་བོར་བཟུང་སྟེ་མི་ཉིད་ཡོད་ཚད་ཀྱི་གཞི་རྩར་བཟུང་བ་དང་མིའི་བདེ་སྡུག་ལ་ཐུགས་ཁུར་གནང་གིན་ཡོད། དེ་ཡང་བྱེ་བྲག་ཏུ་བཤད་ན། ལོ་རབས་བརྒྱད་ཅུ་པའི་དུས་མགོར་ཁོང་གིས《ལེ་ལོ་ཅན་དང་བརྩོན་འགྲུས་ཅན》དང《རྒྱལ་སྲིད་སྣ་བདུན་ལ་སྦྱར་བའི་འབེལ་གཏམ》བརྩམས་ཏེ་ཤེས་བྱའི་གནས་ལ་འབད་པས་སྦྱང་དགོས་པའི་སློབ་གསོའི་གནས་ལུགས་གལ་ཆེན་བཏོན་པ་དང་། 《སད་ཀྱིས་བཅོམས་པའི་མེ་ཏོག》 《སྤྲུལ་སྐུ》སོགས་བྲིས་ཏེ་ཕོ་མོ་འདྲ་མཉམ་གྱི་ལྟ་བ་ལ་རྒྱབ་སྐྱོར་དང་ཕོ་མོའི་བརྩེ་དུངས་ལ་ཡི་རང་བཅངས་པ་དང་། དེ་བཞིན་དུ་སྒྱིད་ལུག་ཅན་གྱི་ཆོས་བྱེད་མི་སྣར་མཚང་འབྱིན་དང་དགག་པ་བརྒྱབ་ཡོད་ལ། ལོ་རབས་བརྒྱད་ཅུ་པའི་དུས་དཀྱིལ་དུ་ཐོན་ལ་ཉེ་དུས《རྐང་ལམ་ཕྲ་མོ》སོགས་བརྩམས་ཏེ་གསར་རྩོམ་གྱི་རྣམ་པ་དེ་སྣ་རྐྱང་ཅན་ནས་རིམ་གྱིས་རྒྱུ་མང་ཅན་གྱི་ཕྱོགས་སུ་འཁོར་ཏེ་ལོ་རྒྱུས་ཀྱི་འཚོ་བའི་མུན་ནག་ལ་ངོ་རྒོལ་གཏོང་བ་དང་དངོས་ཡོད་འཚོ་བའི་ཁྲོད་ཀྱི་ཉེས་སྐྱོན་ལ་མཐའ་དཔྱོད་གཏོང་བའི་ལམ་དུ་ཞུགས་ཏེ་སྤྱི་ཚོགས་ཀྱི་འགལ་བ་རྣོ་ངར་ཅན་མཚོན་པ་དང་འཚོ་བའི་གཏིང་ཟབ་པའི་རྙོག་འཛིང་རང་བཞིན་ལ་བསམ་གཞིག་མཛད་མགོ་ཚུགས་ཡོད།
ཀི་ཏིས“སྒྱུ་རྩལ་དང་སྙན་ངག་གི་ཁྲོད་དུ། མི་གཞི་ནི་དངོས་གནས་ཡོད་ཚད་ཡིན”ཟེར་བ་ལྟར། གནད་དེ་གཙོ་བོར་བཟུང་སྟེ་བལྟས་ན། དོན་གྲུབ་རྒྱལ་གྱི་རྩོམ་རིག་གི་དེང་རབས་རང་བཞིན་ནི་ཁོང་གི་མི་གཞིའི་སྙིང་སྟོབས་ལ་འབྲེལ་བ་ཡོད་ཅིང་། ཁོང་གི་མི་གཞི་དེས་བསྐྱེད་པའི་བརྩམས་ཆོས་ཀྱིས་བོད་ཀྱི་དུས་སྐབས་གསར་བའི་རྩོམ་རིག་གི་ལོ་རྒྱུས་ཁྲོད་དུ་དེང་རབས་རང་བཞིན་ལྡན་པའི་འཛམ་གླིང་རྩོམ་རིག་གི་རླབས་རྒྱུན་གྱི་བསམ་བློའི་སྙིང་སྟོབས་ཤིག་བསྩལ་ནས་འདུག ཁོང་གི་དེང་རབས་བཞིན་ལྡན་པའི་རྩོམ་རིག་གི་སྙིང་སྟོབས་དེའི་ཁྲོད་དུ་ཐོག་མཐའ་བར་གསུམ་དུ་མི་ཆོས་རིང་ལུགས་གཙོ་བོར་བྱེད་པའི་རྩ་དོན་སྟེང་གི་བློ་འབྱེད་ཀྱི་དཔྱོད་ཤེས་དང་མི་བུ་དཀྱུས་མར་བཅངས་པའི་བབ་ཆགས་ཀྱི་བརྩེ་སེམས་དང་རང་རྟོག་གི་འདུ་ཤེས། གཞན་ཡང་དེང་རབས་རིང་ལུགས་ཀྱི་རྣམ་འགྱུར་དང་མི་གཤིས་ལ་བཅིངས་འགྲོལ་གཏོང་བའི་ཕུགས་བསམ་སོགས་འདུས་པ་དེས་སྐབས་དེའི་བོད་ཀྱི་རྩོམ་པ་པོ་མང་པོ་ཞིག་ལའང་སྤྱི་ཚོགས་གོང་དུ་སྤེལ་བའི་ཐབས་ལམ་ལ་བསམ་གཞིག་མཛད་དུ་བཅུག་པ་དང་། སྤྱི་ཚོགས་རྗེས་ལུས་ཀྱི་རྣམ་པར་རྒོལ་རྡུང་གཏོང་ཕོད་པའི་སྙིང་སྟོབས་ཤིག་ཀྱང་ངང་ངམ་ཤུགས་ཀྱིས་གནང་བས་སྤྱི་ཚོགས་ཀྱི་བྱེད་ནུས་ཆེན་པོ་ཞིག་ཐོན་ཡོད། ཡིན་ན་ཡང་། དེང་རབས་ཀྱི་སྔོན་ཐོན་བསམ་བློ་ནི་ཇི་འདྲའི་ཕུན་སུམ་ཚོགས་པ་དང་ཇི་འདྲའི་སྟོབས་ཤུགས་ལྡན་པ་ཞིག་ཡིན་ཀྱང་སྲོལ་རྒྱུན་གྱི་རྩ་བ་ཟབ་པའི་བོད་སྤྱི་ཚོགས་ཀྱི་བཀས་བཀོད་རྒྱུད་འཛིན་རིང་ལུགས་ཀྱི་ཆབ་སྲིད་ཀྱི་ཀུན་སྤྱོད་སྒྲིག་ལམ་དང་འདུ་ཤེས་འཛིན་སྟངས་དེ་རྨེག་མེད་དུ་གཏོང་རྒྱུ་ནི་ལས་སླ་མོ་ཞིག་མིན། དེ་བས། བོད་རིགས་མི་དམངས་ཀྱི་མི་སྒེར་གྱི་རང་རྟོགས་འདུ་ཤེས་དང་རང་དབང་བློ་སྟོབས་ལ་ཐོག་མའི་རྟོགས་སད་འབྱུང་དུ་འཇུག་རྒྱུ་ནི་མི་རིགས་དར་སྤེལ་དང་མི་གཤིས་བཅིངས་འགྲོལ་གཏོང་བའི་ཐོག་མའི་ལས་ཀ་གཙོ་བོ་ཞིག་རེད། དེའི་སྟེང་ནས་ང་ཚོས་དོན་གྲུབ་རྒྱལ་གྱི་རྩོམ་རིག་གི་འགན་འཁྲིའི་རང་བཞིན་དང་དཀའ་ཚེགས་རང་བཞིན་ཡང་གསལ་བོར་མཐོང་ཐུབ།
དོན་གྲུབ་རྒྱལ་གྱི་རིག་གཞུང་ཞིབ་འཇུག་གི་རྣམ་འགྱུར་དང་སྙིང་སྟོབས། གཞན་ཡང་ཁོང་གི་ལོ་རྒྱུས་ཀྱི་ཐོར་རྩོམ་སོགས་ལ་གཞིགས་ན། ཁོང་ནི་མཁས་པའི་ཚུལ་གྱི་རྩོམ་པ་པོ་ལ་གཏོགས་ཤིང་། འཚོ་བར་དུངས་ཀ་ཆེ་ཞིང་རང་གཤིས་སྣ་གཅིག་ཅན་གྱི་ཤེས་ཡོན་ཅན་ཞིག་ཏུ་སྣང་། འོན་ཀྱང་གྲོགས་པོ་རྣམས་ལ་བསྐུར་བའི་ཁོང་གི་འཕྲིན་ཡིག་དང་ཁ་ཆེམས་སོགས་ལ་བལྟས་པས་ང་ཚོས་ཁོང་གི་ནང་སེམས་ཀྱི་འཇིག་རྟེན་ནི་ནམ་རྒྱུན་འགལ་འདུས་ཁེངས་པ་དང་། འགལ་འདུ་དེས་ཁོང་གི་སེམས་ཁམས་ལ་སྡུག་བསྔལ་དང་སེམས་ཁྲལ་ཚད་མེད་ཅིག་སྐྱེད་ཀྱིན་ཡོད་པར་མ་ཟད། མི་ཚེའི་གོ་རིམ་ཧྲིལ་བོ་མཇུག་བསྡུས་པའི་སྐྱོ་གར་དེ་འདྲ་ཞིག་འཁྲབ་ཏུ་བཅུག་པ་ཡང་མཐོང་ཐུབ། ཁོང་གིས“མཚར་སྡུག་འོད་སྟོང་འབར་བའི་སྔོན་ཆད་ཀྱིས་ད་ལྟའི་ཚབ་བྱེད་མི་རུང་ལ། བ་ཚྭའི་དྲི་དང་འགྲོགས་པའི་ཁ་སང་གིས་དེ་རིང་གི་སྐོམ་པ་ག་ལ་སོད”(5)ཅེས་དང་། “ཕ་རྒོད་པོར་བུ་ཁྭ་ཏ་སྐྱག་གཟན་སྐྱེས་ཡོད་པ་དེ་ཚོར་སློབ་གསོ་བཏང་སྟེ་ཁོ་ཚོ་ཤེས་རིག་དང་གོ་རྟོགས་ཡོད་པའི་ཕྱོགས་སུ་བསྐོར་དགོས”(6)ལ། “ད་ལྟ་གོ་རྟོགས་མྱུར་སད་ཀྱི་དྲིལ་བསྒྲགས་ལས་འགན་འདི་ཧ་ཅང་གལ་ཆེན་ཡིན་པ་ཁ་ཚ་དགོས་གཏུགས་སུ་གྱུར་ཡོད་ཅིང་། དྲིལ་བསྒྲགས་ལས་འགན་འདི་དཀའ་ངལ་ཇི་འདྲ་ཆེ་ཡང་ང་ཚོས་འཁུར་དགོས”ཞེས་དང་། གཞན་ཡང་ཁ་ཆེམས་སུ“སེམས་པ་འདི་སྡུག་བསྔལ་གྱིས་ཡོངས་སུ་མནན་ཏེ་ལྗིད་ཏིག་ཏིག་གི་ངང་ཁྱེད་དང་གྱེས་ཕྱག་ཕུལ་བ་ཡིན། ……འོན་ཀྱང་ངས་ཁོག་འདང་ཟབ་མོ་ཞིག་བརྒྱབ་པ་ན། རང་རིགས་འདི་སྔར་བཞིན་རྨོངས་མུན་དང་རྗེས་ལུས་ཀྱི་ཀློང་དུ་འཁྱམས་ཤིང་། དེའི་དོན་དུ་ཁོ་བོས་ཀྱང་རྩོམ་ཡིག་ཁ་གྲངས་ལོངས་པ་ཞིག་བྲིས་ཏེ་ཁོ་པ་ཚོའི་གོ་རྟོགས་སད་ན་སྙམ་ཡང་། ཕམ་ཁ་ནི་རང་གིས་ཉོ་དགོས་རྐྱེན། ངས་རང་ཉིད་ཀྱི་ཉམ་ཆུང་བའི་ཚེ་སྲོག་གིས་མཆོད་སྦྱིན་བྱས་ཏེ་དུང་བརྡ་གསལ་པོ་ཞིག་བསྒྲགས་པ་ཙམ་མོ”(7)ཞེས་པ་ལ་སོགས་པའི་རང་རྒྱུད་ལ་ཕན་པའི་གསལ་འདེབས་དང་གཞན་རྒྱུད་ལ་སྨན་པའི་སློབ་གསོ། སྤྱི་ཚོགས་ལ་ཕན་པའི་འཁང་ར་སོགས་ཀྱི་སྐད་ཆ་དེ་དག་ལས་ཕྱོགས་གཅིག་ནས་ལོ་རྒྱུས་འཕེལ་རྒྱས་ཀྱི་ཆོས་ཉིད་དང་མི་སྒེར་གྱི་རིག་གནས་ཀྱི་སེམས་ཁམས། ཀུན་སྤྱོད་དང་བརྩེ་སེམས་བཅས་བར་དུ་འགལ་འདུ་ཞིག་གྲུབ་ཡོད་པ་མཐོང་བ་དང་། འགལ་འདུ་དེས་ཁོང་གི་སེམས་ཁོང་ལ་ཐོག་མཐའ་བར་གསུམ་དུ་མནར་གཅོད་ཚད་མེད་བཏང་ཡོད་ཅིང་། དེ་བཞིན་དུ་གསར་རྩོམ་གྱི་ལས་ཀའི་དགོས་མཁོའི་གདམ་ཀ་དང་དེའི་འདུ་ཤེས་བར་དུ་བྱུང་བའི་འགལ་འདུ་དེས་ཀྱང་ཁོང་གི་དེང་རབས་བསམ་བློར་མདུང་ཁ་སྤྲད་པའི་སེམས་འགྱུའི་ཟུག་གཟེར་སྣ་ཚོགས་བསླངས་ཡོད། འོན་ཀྱང་། ནང་སེམས་ཀྱི་འགལ་འདུའི་འཕྲོ་རྒྱུན་དེས་གཅིག་ནས་ཁོང་གི་སྒྱུ་རྩལ་གྱི་བསམ་བློའི་སྟེང་གི“བདག”ཡོངས་འགྲུབ་བྱས་ཡོད་ལ། གཉིས་ནས་ཁོང་གི་སྤྱི་ཚོགས་ཀྱི་ལག་ལེན་སྟེང་གི“བདག”ཀྱང་ཡོངས་འགྲུབ་བྱས་ཚར་ཡོད་པ་རེད།
དོན་གྲུབ་རྒྱལ་ནི་ཆུང་དུས་ཕ་ཡུལ་གྱི་སློབ་ཆུང་འགྲིམས་པ་དང་། སློབ་འབྲིང་དང་སློབ་ཆེན་སོགས་ཀྱང་སྔ་ཕྱིར་མཐར་ཕྱིན་པར་མ་ཟད། མཇུག་མཐར་ཀྲུང་དབྱང་མི་རིགས་སློབ་གྲྭ་ཆེན་མོ་ནང་ཐེངས་དང་པོར་བསྒྲུབས་པའི་ཞིབ་འཇུག་འཛིན་གྲྭ་ནས་མཐར་ཕྱིན་པའི་དུས་རབས་གསར་བའི་ཤེས་ཡོན་ཅན་རྣལ་མ་ཞིག་རེད། སྐབས་དེར། གོང་རིམ་གྱིས་མཐོང་ཆེན་གནང་སྟེ་ཁོང་རང་མཐོ་རིམ་གྱི་སྲིད་འཛིན་སྡེ་ཁག་ཏུ་ལས་བགོ་བྱེད་རྩིས་བྱས་མོད། ཁོང་གིས་གནས་སྐབས་སུ་དང་ལེན་མ་བྱས་པར་བོད་ཀྱི་རིག་གནས་འཛིན་སྐྱོང་སྤེལ་གསུམ་གྱི་ལས་ཀ་རླབས་ཆེན་བསྒྲུབ་པའི་ཆེད་དུ་དགེ་རྒན་གྱི་ལས་གནས་དེ་ཆེད་དུ་བདམས་པ་རེད། ཡིན་ན་ཡང་། ཁོང་གི་སྙིང་སྟོབས་དང་བསམ་བློ་ལ་བོད་རིགས་མི་དམངས་ཀྱིས་འཕྲལ་མར་དགའ་བསུ་དང་དང་ལེན་མ་ཐོབ་པས་ཁོང་ལ་ལས་རིགས་ཀྱི་རེ་འདོད་སྟེང་དུ་རེ་ཞིག་རིན་ཐང་མངོན་འགྱུར་གྱི་སྐལ་བ་མ་ཐོབ་པ་རེད།
དེ་བས། དོན་གྲུབ་རྒྱལ་གྱི་ལུས་སྟེང་གི་འགལ་འདུ་ནི་སྤྱི་ཚོགས་ཀྱི་མི་ཚེ་སྟེང་གི་འགལ་འདུ་ཞིག་ཡིན་ལ། ཆེས་འཐུས་ཚབ་རང་བཞིན་ལྡན་པའི་དཔེ་མཚོན་ཅན་གྱི་འགལ་འདུ་ཞིག་ཏུའང་གྲུབ་ཡོད། འགལ་འདུ་དེའི་རྙོག་འཛིང་གི་སྡུག་བསྔལ་གྱིས་ཁོང་གི་མི་ཚེའི་ཁྲོད་དུ་ཕྲད་པའི་དགའ་སྐྱོ་ཆགས་སྡང་དང་འཁོར་བའི་འདུ་འབྲལ་གྱི་ཆོས་ཉིད་ཀྱི་ཀུན་རྫོབ་ཅིག་བསྐྲུན་ཡོད་ལ། དེང་རབས་ཀྱི་འདུ་ཤེས་སྟེང་ནས་སྔར་བས་ཀྱང་མི་ཚེ་ལ་རྒྱུས་ལོན་དང་མི་ཚེའི་བློ་འབྱེད་ཀྱི་དོན་སྙིང་ལ་རྒྱུས་ལོན་ལེགས་པོ་ཞིག་འབྱུང་དུ་བཅུག་ཡོད་པ་རེད།
འགལ་འདུའི་ཁྲོད་ནས་འཚོ་བ་རོལ་བ་དང་འགལ་འདུའི་ཁྲོད་ནས“མི་རིགས་རིང་ལུགས་ཀྱི་ཞྭ་མོ་བསྐོན་པར་མི་སྐྲག་པར་དཔའ་ངར་ཆེར་བསྐྱེད་ཀྱིས་བོད་མི་རིགས་ཀྱི་འཕེལ་རྒྱས་དང་། བོད་མི་རིགས་ཀྱི་ཁེ་ཕན……བོད་མི་རྣམས་ལ་ཤེས་རབ་ཀྱི་སྤྱན་རས་སྦྱིན་པའི”འཚོལ་རྟོག་དང་གསར་གཏོད་ལ་ཕྱོགས་པའི་མི་ཞིག་ཡིན་ན་ཧ་ཅང་བབ་བརླིང་དང་ལྡན་པ་ཞིག་ཡིན་པ་སྨོས་མ་དགོས། དོན་གྲུབ་རྒྱལ་གྱི་མི་ལོ་སོ་གཉིས་ཀྱི་མི་ཚེ་ནི་ཧ་ཅང་འཚབ་འཚུབ་དང་བྲེལ་ཟིང་གིས་ཁེངས་པ་ཞིག་སྟེ། མི་ལོ་བཅུ་དྲུག་ལ་གཞི་རིམ་དུ་འཚོ་བ་རོལ་ཞིང་སློབ་གཉེར་མཛད་པ་དང་མི་ལོ་བཅུ་དྲུག་ལ་གྲོང་ཁྱེར་དུ་རིག་པ་བརྡར་ཞིང་སྒྱུ་རྩལ་དང་ཞིབ་འཇུག སློབ་གསོ་སོགས་ཀྱི་འཕྲིན་ལས་མཛད་པ་ཡིན་ལ། དེའི་གྲུབ་འབྲས་སུ་མི་ཚེ་ཐུང་ངུའི་ནང་དུ་བརྩམས་ཆོས་པོད་དྲུག་གི་བདག་ཉིད་ཅན་བརྩམས་པ་ནི་ཁོང་གི་བབ་བརླིང་གི་རང་གཤིས་དང་སྙིང་སྟོབས། བརྩོན་འགྲུས་སོགས་དང་འབྲེལ་བ་ཡོད་པ་ཞིག་རེད།
དོན་གྲུབ་རྒྱལ་ལ་ཆུང་དུས་ནས་དྭ་ཕྲུག་གི་འཚོ་བའི་གནོན་ཤུགས་ལྗིད་མོ་ཡོད་མྱོང་བ་དང་། ཨ་ཕའི་བརྩེ་སེམས་མ་ཐོབ་པའི་སྡུག་བསྔལ་བྱུང་ཡོད་ལ། ལན་རེར་ལྟོགས་སྐོམ་གྱི་གདུངས་པས་མནར་བའི་སྐབས་ཀྱང་ཡོད་མྱོང་བར་མ་ཟད། ཆབ་སྲིད་ཀྱི་རླུང་འཚུབ་འོག་ཏུ་འཁོར་བའི་སྐབས་ཡོད་པ་དང་། བརྩེ་དུངས་ལ་ཕམ་ཁ་བྱུང་བའི་གཉེན་ཐོར་གྱི་སྐྱོ་གར་ཡང་འཁྲབ་མྱོང་ཡོད་པ་རེད། དེ་དག་གིས་ཁོང་གི་ཡིད་ངོར་བརྗེད་པར་དཀའ་བའི་སྡུག་བསྔལ་གྱི་རི་མོ་ཕབ་ཡོད་པ་ནི་སྨོས་མ་དགོས་མོད། ཡིན་ན་ཡང་། ཁོང་གིས་མི་ཚེའི་ལས་དབང་ལ་དཔའ་ཞུམ་པ་དང་མགོ་སྒུར་བའི་སྦྱོར་བ་བརྩམས་མ་མྱོང་བར། “བོད་ཀྱི་སྲོལ་རྒྱུན་རིག་གནས་ལ་ལེགས་ཉེས་ཀྱི་བླང་དོར་གནང་བ་དང་། བསམ་བློའི་འཚོ་བཅུད་ཀྱིས་སྟོང་བའི་མི་རིགས་ལ་སྔོན་ཐོན་བསམ་བློའི་རྒྱགས་ཕྱེ་གནང་སྟེ། མེད་པ་ཁ་སྐོང་དང་གསར་གཏོད། མི་རབས་གསར་བའི་སྙིང་ཁམས་ལ་དུས་རབས་གསར་བའི་རིག་གནས་ཀྱི་ཟུངས་ཁྲག་རྒྱུ་རུ་བཅུག་པར་མ་ཟད། བསམ་བློ་གསར་བ་དང་ལྟ་ཚུལ་གསར་བ། འདོད་ཚུལ་ཚད་མ་ཞིག་གི་སྙུག་རྩེ་ཡིས་སྲོལ་རྒྱུན་རིག་གནས་ཀྱི་ཐད་ལ་དོགས་སློང་དང་དགག་སྒྲུབ། སུན་འབྱིན། དག་ཐེར། སྙིགས་དོར་བཅུད་ལེན་བཅས་བྱས་ནས་བོད་མི་རིགས་ཀྱི་རིག་གནས་ལ་ཕྱག་རྗེས་རྨ་མེད་པ་ཞིག་བཞག་པ་རེད།”(8)
བོད་ཀྱི་ཤེས་ཡོན་པའི་སྡེའི་ཆ་ནས་བལྟས་ན། དོན་གྲུབ་རྒྱལ་གྱི་དུས་རབས་ཀྱི་འགན་འཁྲིའི་འདུ་ཤེས་ནི་ཧ་ཅང་ཤུགས་དྲག་པ་ཞིག་རེད། ཁོང་གི་མི་ཚེའི་བརྒྱུད་རིམ་ནི་དེ་ལྟར་ཐུང་ན་ཡང་། ཤེས་ཡོན་པའི་བརྟུལ་ཞུགས་ལྷུར་བླངས་པ་ནས་བཟུང་། ཐོག་མཐའ་བར་གསུམ་དུ་བོད་སྤྱི་ཚོགས་ཀྱི་འཕེལ་རྒྱས་དང་བོད་རིགས་མི་དམངས་ཀྱི་འཚོ་སྡོད་འདུ་ཤེས་དང་། རང་རྒྱལ་གྱི་དེང་རབས་ཅན་མངོན་འགྱུར་གྱི་སྐུལ་འདེད་ཐད་དུ་བརྩོན་པ་ལྷོད་མ་མྱོང་། བླ་ན་མེད་པའི་འགན་འཁྲིའི་འདུ་ཤེས་དེ་ནི་ཁོང་གི་ལྷན་སྐྱེས་སྙིང་སྟོབས་ཀྱི་རྨང་གཞིའི་སྟེང་དུ་བཙོ་སྦྱང་ཐོབ་པ་ཞིག་ཡིན་ལ། ཁོང་གི་མི་ཚེ་གང་བོའི་འཐབ་རྩོད་ཀྱི་གཞི་འཛུགས་ས་དང་ནང་གནས་སྟོབས་ཤུགས་ཀྱི་འབྱུང་ཁུངས་ཀྱང་རེད། སྟོབས་ཤུགས་དེའི་ཁྲོད་དུ་དོན་གྲུབ་རྒྱལ་གྱི་ཧ་ཅང་རྙོག་འཛིང་ལྡན་པའི་སྒེར་གཤིས་ཀྱི་ཚེ་སྲོག་གི་ཉམས་ལེན་འདུས་ཡོད་པར་མ་ཟད། དེའི་གཏིང་ཟབ་པའི་འགལ་བ་དང་གདོང་ཐུག་ཀྱང་འདྲེས་ཡོད་ལ། དེ་དག་གིས་ཁོང་ཉིད་སོམ་ཉི་རིགས་ཤིག་གི་སྟེང་ནས་སོམ་ཉི་རིགས་གཞན་ཞིག་གི་སྟེང་དུ་བསྐྱལ་བ་དང་། འགལ་བ་རིགས་ཤིག་ནས་འགལ་བ་རིགས་གཞན་ཞིག་གི་སྟེང་དུ་བརྫངས་ལ། སྡུག་བསྔལ་རིགས་ཤིག་ནས་སྡུག་བསྔལ་རིགས་གཞན་ཞིག་གི་སྟེང་དུ་དེད། ཡིན་ན་ཡང་། དེ་དག་ཐམས་ཅད་ཀྱིས་ཁོང་གི་བདེན་དོན་འཚོལ་སྙེག་གི་སྙིང་སྟོབས་དང་འགན་འཁྲི་ཡོངས་འགྲུབ་ཀྱི་ཡིད་ཆེས་སྤུ་ཙམ་ཡང་གཞོམ་མ་ནུས།
དོན་གྲུབ་རྒྱལ་གྱི་དུས་རབས་ཀྱི་འགན་འཁྲི་ནི་ཁོང་གི་དེང་རབས་བསམ་བློའི་མངོན་ཚུལ་གཙོ་བོ་ཞིག་རེད། ཁོང་གི་རྩོམ་རིག་གི་དོན་གཉེར་དང་འཚོལ་རྟོག་སྟེང་གི་རང་རྟོགས་ཀྱི་ལས་འགན་དང་འགན་འཁྲིའི་འདུ་ཤེས་ནི་ཀུན་སྤྱོད་བློ་སྦྱོང་དང་མི་གཞི་འགྲུབ་པའི་གྲུབ་ཆ་གལ་ཆེ་བ་ཞིག་ཏུ་གྱུར་འདུག ཁོང་གི“ད་ཆ་ང་ཚོ་ཕྱོགས་གང་ཅིའི་ཐད་ནས་སྔོན་ཐོན་གྱི་སྤུན་ཟླ་མི་རིགས་གཞན་པའི་རྗེས་སུ་ལུས་ཡོད་ལ། དེའི་རྒྱུ་རྐྱེན་གཙོ་བོ་ནི་རིག་གནས་སློབ་གསོའི་བྱ་བ་རྗེས་སུ་ལུས་པ་དེ་རེད།……མི་རིགས་གཞན་དག་མེ་ཤུགས་འཕུར་མདའ་ལ་བརྟེན་ནས་ཟླ་བའི་གོ་ལའི་སྟེང་བགྲོད་པའི་སྐབས་འདིར་ང་ཚོ་ད་དུང་མགྲིན་བཟང་བོང་བུའི་རིགས་ལ་བློ་ཡིད་ཚིམས་ནས་བསྡད་ན་དུས་ནམ་ཡང་སྔོན་ཐོན་མི་རིགས་ཀྱི་རྗེས་ཆོད་པའི་གོ་སྐབས་གང་ན་ཡོད”ཅེས་པའི་སྐད་ཆ་དེས་ཁོང་གིས་རྒྱལ་ཁབ་ཀྱི་ཆབ་སྲིད་འཚོ་བ་དང་དཔལ་འབྱོར་འཚོ་བ། བསམ་པའི་འཚོ་བ་སོགས་ལ་བསམ་བློ་ཚད་མཐོན་པོས་ཐུགས་ཁུར་ཟབ་མོ་བཅངས་ཡོད་པ་མཚོན་པ་དང་། སྤུན་ཟླ་མི་རིགས་ཀྱི་སྤྱི་ཚོགས་འཚོ་བའི་གནད་དོན་ཡང་ཕྱོགས་གང་དུ་གནས་པ་དཔྱོད་ཤེས་ཀྱི་རིགས་པས་དཔགས་ཏེ《རྐང་ལམ་ཕྲ་མོ》ལྟ་བུའི་རྩོམ་རིག་སྒྱུ་རྩལ་གྱི་ལམ་ནས་མཚོན་ཐབས་བྱས་ཤིང་། གསར་རྩོམ་གྱིས་དུས་རབས་ལ་ཞབས་འདེགས་ཞུ་བ་དང་སྤྱི་ཚོགས་ལ་ཞབས་འདེགས་ཞུ་བ། མི་དམངས་ལ་ཞབས་འདེགས་ཞུ་བའི་བླང་བྱ་དང་རེ་བ་ལྟར་དེང་རབས་རིང་ལུགས་ཀྱི་རྩོམ་སྟངས་ལ་བརྟེན་ནས་དངོས་ཡོད་འཚོ་བའི་དོན་དངོས་ལ་ཞུགས་ཏེ་མི་དམངས་ཀྱི་ཁེ་ཕན་ངོ་མ་བསྒྲུབས་པ་རེད།
དེང་སྐབས། དོན་གྲུབ་རྒྱལ་ལ་ཞིབ་འཇུག་བྱེད་པའི་དཔྱོད་ལྡན་སྐོར་ཞིག་གིས་ཁོང་ནི་སྲོལ་རྒྱུན་རིག་གནས་ལ་དགག་པ་གཏོང་མཁན་ཞིག་ཏུ་བརྩིས་ཏེ་ཁོང་གི་དུས་རབས་ཀྱི་བསམ་བློ་ཡོངས་སུ་སྨིན་མེད་པར་བདེན་དཔང་བྱེད་མོད། དོན་དམ་དུ་སྲོལ་རྒྱུན་དང་དེང་རབས་གཉིས་འགལ་བར་ཆགས་མི་སྲིད་ལ། སུའུ་ཧྲན•སང་ཐ་ཀིས་གསུངས་པ་ལྟར“དབང་སྡེམ་སྤྱི་ཚོགས་ཀྱིས་སྲོལ་རྒྱུན་གྱི་རིན་ཐང་མ་ལག་བསྒྱུར་བཅོས་བྱེད་མི་ནུས”(9)ཟེར་བ་ལྟར། སྲོལ་རྒྱུན་རིག་གནས་འབོར་ཆེན་ཞིག་ལ་རང་སྟེང་གི་ཀུན་སྤྱོད་ཀྱི་བདེན་དགེ་མཛེས་གསུམ་གྱི་ཆ་རང་བྱུང་དུ་འཛོམས་པས་སྲོལ་རྒྱུན་གྱི་རིག་གནས་ཡོད་དོ་ཅོག་མཐའ་གཅིག་ཏུ་དགག་གཞིར་འཛིན་མི་རིགས་ཤིང་། ཡང་སྲོལ་རྒྱུན་ཡིན་ན་ཡོད་ཚད“མེས་པོའི་ཤུལ་བཞག་གི་རིན་པོ་ཆེ”རུ་བརྩིས་ཏེ་འདོར་མི་རུང་བ་ཞིག་ཀྱང་ག་ལ་ཡིན། རྒྱུ་མཚན་ནི། སྲོལ་རྒྱུན་ནི་ཧྲིལ་གཟུགས་ཤིག་གཏན་ནས་མིན་ལ། ཧྲིལ་གཟུགས་རང་བཞིན་གྱི་སྟེང་ནས་དེང་རབས་སུ་འགྱུར་བ་ཞིག་ཀྱང་མིན། དེ་བས། དུས་རབས་ལ་ཕན་པའི་སྲོལ་རྒྱུན་རིག་གནས་ནི་ནམ་ཡང་རྒྱུན་འཛིན་བྱེད་དགོས་ལ། དུས་རབས་ལ་གནོད་པའི་སྲོལ་རྒྱུན་རིག་གནས་ལ་མི་ཆོས་རིང་ལུགས་ཀྱི་རིན་ཐང་ཆེས་ཆེར་ཡོད་པར་མི་སྣང་། དེ་བས་སྤྱི་ཚོགས་འཚོ་བར་ཞིབ་འཇུག་བྱས་ཏེ་སྲོལ་རྒྱུན་ཡོད་ཚད་ལ་དགག་པ་མི་རྒྱག་པར་ཕུལ་དུ་བྱུང་བའི་སྲོལ་རྒྱུན་རིག་གནས་རྒྱུན་འཛིན་དང་དར་སྤེལ་གཏོང་བ་ཡང་དོན་གྲུབ་རྒྱལ་གྱི་དེང་རབས་བསམ་བློའི་རྨང་འཛུགས་ས་ཞིག་རེད། ཁོང་གི་སྒྲུང་གཏམ་དང་ལྷུག་རྩོམ་ཁ་ཤས་ཀྱིས་གནད་དོན་དེ་དམིགས་སུ་བཟུང་སྟེ་སྒྱུ་རྩལ་ལ་བརྟེན་ནས་སྲོལ་རྒྱུན་རིག་གནས་ཀྱི་ཕུལ་བྱུང་གི་འདུ་ཤེས་དང་བླ་ན་མེད་པའི་འཚོ་བའི་རིན་ཐང་ལ་འཚོལ་རྟོག་གཏོང་གི་ཡོད། དཔེར་ན། དུས་རབས་གོང་མའི་ལོ་རབས་བརྒྱད་ཅུ་པའི་བཅོས་སྒྱུར་སྒོ་འབྱེད་ཀྱི་རླབས་ཤུགས་དེས་བོད་སྤྱི་ཚོགས་ཀྱི་འཕེལ་རྒྱས་དང་འཚོ་བའི་ཁ་ཕྱོགས་ལ་སྐུལ་འདེད་བཏང་ཡོད་པ་དང་། འཚོ་བའི་སྟོབས་ཤུགས་དང་ཐོན་སྐྱེད་ནུས་ཤུགས་ལ་བཅིངས་འགྲོལ་ཐོབ་ནས་བོད་རིགས་མི་དམངས་ཀྱི་འཚོ་བའི་ཆུ་ཚད་ལ་གནམ་ས་བླ་འོག་བརྗེ་བ་ལྟ་བུའི་འགྱུར་ལྡོག་གནང་ཡོད་ན་ཡང་། ཕྱོགས་གཞན་ཞིག་ནས་བལྟས་ན། གློ་བུར་དུ་དར་བའི་དངོས་པོའི་འཚོ་བའི་ཆུ་ཚད་ཀྱི་མཐོར་འདེགས་དེས་མི་རྣམས་ཀྱི་བསམ་པའི་ལོངས་སྤྱོད་ཀྱི་བདེ་སྐྱིད་ལ་ཁག་ཐེག་མ་ཐོབ་པར། བསམ་བློའི་འདུ་ཤེས་ལ་གས་ག་ཆེན་པོ་ཐེབས་ཏེ་སྤྱི་ཚོགས་ཀྱི་ཀུན་སྤྱོད་ཆུ་ཚད་དེ་རིམ་གྱིས་ཉམས་བཞིན་པའི་གནད་དོན་ཚབས་ཆེན་བྱུང་། ཁོང་གིས་སྣང་ཚུལ་དེ་མཐོང་ནས《རྒྱུ་འབྲས་མེད་པའི་མནའ་མ》དང《ཤ་དང་རུས་པའི་བརྩེ་དུངས》ལ་སོགས་པའི་སྒྲུང་ཐུང་དག་བརྩམས་ཏེ་ཕ་བུ་བར་གྱི་ཀུན་སྤྱོད་ལྟ་བ་དང་རིན་ཐང་ལྟ་བ་གཉིས་ལ་གདོང་ཐུག་ཐེབས་པའི་ཉེན་ཁ་ལས་སྤྱི་ཚོགས་བཅོས་སྒྱུར་གྱི་འགལ་བ་དང་སྡུག་བསྔལ་མཚོན་པར་བྱས་ཡོད། དུས་རབས་ཀྱི་འགན་འཁྲི་ཆེན་པོ་ཕྲག་ཏུ་བཏེགས་ཤིང་དེང་རབས་ཀྱི་བསམ་བློའི་ཁུར་གྱིས་ནོན་པའི་རྩོམ་པ་པོ་ཞིག་ལ་མཚོན་ན། བཅོས་སྒྱུར་དུས་སྐབས་ཀྱི་མི་རྣམས་ཀྱི་ཀུན་སྤྱོད་འདུ་ཤེས་ཕྱོགས་ཀྱི་འགྱུར་ལྡོག་མཐོང་ཐུབ་པ་དང་། བཅོས་སྒྱུར་དུས་སྐབས་ཀྱི་མི་དང་མིའི་བར་གྱི་འབྲེལ་གཏུགས་ལས་སྲོལ་རྒྱུན་སྤྱི་ཚོགས་ཁྲོད་ཀྱི་བརྩེ་བ་བོར་ཏེ་སྒོར་མོ་དང་དངོས་པོའི་ཁེ་ཕན་སྙིང་བོར་འགྱུར་བའི་སྒྱིད་ལུག་རང་བཞིན་ཡང་མཐོང་ཐུབ་པ་རེད། མདོར་ན། དོན་གྲུབ་རྒྱལ་གྱིས་སྐབས་དེའི་རིང་གི་བརྩམས་ཆོས་ཁ་ཤས་ཤིག་ནི་སྲོལ་རྒྱུན་རིག་གནས་དང་མི་གཤིས་ངོ་མའི་སྟེང་དུ་རྐང་བཙུགས་ཏེ་བོད་རིགས་མང་ཚོགས་ཀྱི་བདེ་སྐྱིད་དང་མི་དང་རང་བྱུང་ཁམས་ཀྱི་འཆམ་མཐུན་ལ་རེ་སྙེག་མཛད་དེ། དེང་རབས་ཅན་གྱི་སྤྱི་ཚོགས་ཀྱི་སྐྱོན་ཆ་དང་མི་འདང་སར་མཐའ་དཔྱོད་ཀྱི་རྣམ་འགྱུར་བཅངས་ཡོད་པ་རེད།
དོན་གྲུབ་རྒྱལ་གྱི་རླབས་ཆེ་བའི་མི་གཞིའི་བསམ་བློ་རིགས་གཞན་ཞིག་ནི་ཁོང་གི་མི་རིགས་ཀྱི་ལ་རྒྱའི་སྙིང་སྟོབས་སྟེང་ན་ཡོད་པ་རེད། ཁོང་གི་ལ་རྒྱའི་སྙིང་སྟོབས་དེ་ནི་མི་ཆོས་རིང་ལུགས་རྨང་གཞིར་གྱུར་པའི“བདག”གི་འདུ་ཤེས་ལས་གྲུབ་པ་ཞིག་ཡིན། དོན་གྲུབ་རྒྱལ་གྱིས་སྙིང་རུས་དང་ལ་རྒྱ་ལྡན་རྒྱུ་ནི་རང་ཉིད་མི་ཞིག་བྱེད་པའི་མ་མཐའི་ཚད་གཞི་ཡིན་ཞིང་། ལ་རྒྱ་བརྩི་སྲུང་བྱེད་པ་ནི་རང་གི་མི་གཞི་ལ་དམའ་འབེབས་དང་བརྙས་བཅོས་མི་ཐེབས་པའི་ཁག་ཐེག་ཅིག་ཡིན་པར་མ་ཟད། ཚེ་སྲོག་གི་རིན་ཐང་མངོན་འགྱུར་བྱེད་པའི་གོ་རིམ་ཞིག་ཏུ་དགོངས་ཀྱིན་ཡོད། གོ་ཐོས་སུ་ཁོང་གིས་རྒྱུན་དུ“ང་རྒྱལ་ཡོད་དགོས། ཁེངས་དྲེགས་སྤང་དགོས”ཞེས་དང་། “མི་ལ་ང་རྒྱལ་མེད་ན་གཞན་གྱི་མཐོང་ཆུང་མྱང་དགོས། མི་རེ་རེའི་ང་རྒྱལ་བསགས་ན་མི་རིགས་ཀྱི་ང་རྒྱལ་ཆགས་འོང”ཞེས་སྨྲ་བར་བྱེད་ཟེར། དེ་ལས་ང་ཚོས་དོན་གྲུབ་རྒྱལ་གྱི་བསམ་བློའི་འཕེལ་རིམ་སྟེང་གི“བདག”སྟེ། རང་གཅེས་དང་རང་བརྩི། རང་བཀུར། རང་རྟོན་སོགས་ཀྱི་འདུ་ཤེས་དེ་མཐོང་ཐུབ་པ་རེད། མེ་ལྕེ་ལགས་ཀྱིས་དོན་གྲུབ་རྒྱལ་གྱི་བསམ་བློའི་ཐད་ཀྱི“བདག”བཙལ་ཅིང“བདག”རྙེད་པའི་གསར་རྙེད་དེ་ནི་བོད་ཀྱི་བསམ་བློའི་ལོ་རྒྱུས་སྟེང་གི་ཐོད་བརྒལ་ཆེན་པོ་ཞིག་ཏུ་ངོས་འཛིན་པར་མ་ཟད། “མི་རིགས”ནས“བདག”བར་ལ་ཐོད་བརྒལ་བྱུང་བའི་སྣང་ཚུལ་ཞིག་ཏུའང་འདོད་ཀྱིན་ཡོད། འོན་ཀྱང་། དོན་དངོས་ལ་སྦྱར་ནས་བལྟས་ན། ང་ཚོས་སྐབས་འདིའི“མི་རིགས”དང“བདག”གཉིས་ངོ་བོ་གཅིག་ཏུ་གོ་བ་ལེན་པ་ལས་ཐ་དད་དུ་བསམ་པར་མི་རིགསཏེ། དོན་གྲུབ་རྒྱལ་ནི་རྩོམ་རིག་གི་ལམ་ནས་མི་རིགས་ཀྱི་ལ་རྒྱ་རྗོད་མཁན་ཞིག་ཡིན་པ་དང་། “མི་རིགས་ཞེས་པ་དེ་དོན་གྲུབ་རྒྱལ་དང་ཡང་ན་སྐབས་དེའི་ཡོན་ཏན་པའི་སྡེའི་བསམ་བློའི་སྲོག་ཤིང་ལྟ་བུ་ཞིག་ཏུ་གྱུར་འདུག་པའི”(10)སྟབས་ཀྱིས་ཡིན་ནོ།།
དོན་གྲུབ་རྒྱལ་གྱི་བསམ་བློའི་སྟེང་གི“བདག”ཟེར་བ་ནི་མཐར་གཏུགས་ན་མི་སྒེར་གཙོ་གཞིར་འཛིན་པའི་བསམ་བློའི་འདུ་ཤེས་དེ་ལ་གོ་དགོས་པ་ཡིན། རྨང་གཞིའི་སྟེང་ནས་བཤད་ན་དེ་དང་ནུབ་ཕྱོགས་ཀྱི་དེང་རབས་རང་བཞིན་གྱིས་བླང་བྱ་འདོན་པའི་སྤྱི་ཚོགས་ཀྱི་མདུན་སྐྱོད་དང་མིའི་རང་དབང་ལ་བཅིངས་འགྲོལ་གཏོང་བའི་ཁ་ཕྱོགས་གཉིས་ནི་ཕལ་ཆེར་ཆོས་མཚུངས་པ་ཡིན་མོད། འོན་ཀྱང་བྱེ་བྲག་གི་ནང་དོན་ཐད་དུ་མི་འདྲ་ས་མང་། དོན་གྲུབ་རྒྱལ་གྱིས་རེ་སྙེག་གཏོང་བའི“བདག”གི་གཙོ་གཞི་རང་བཞིན་ནི་གཙོ་བོ་བཀས་བཀོད་རྒྱུད་འཛིན་རང་བཞིན་གྱི་སྲོལ་རྒྱུན་སྤྱི་ཚོགས་ལ་ངོ་རྒོལ་དང་བཀག་འགོག་བྱེད་པའི་སྟེང་ན་ཡོད་པ་རེད། རྒྱུ་མཚན་ནི་གལ་ཏེ་དེ་ལྟ་བུའི་སྲོལ་རྒྱུན་སྤྱི་ཚོགས་ལ་ངོ་རྒོལ་དང་བཀག་འགོག་མ་བྱས་ན་ཚན་རིག་གི་མདུན་སྐྱོད་དང་སྤྱི་ཚོགས་ཀྱི་གསར་བརྗེ་དང་འཕེལ་རྒྱས་འབྱུང་མི་སྲིད་ལ། མིའི་རང་དབང་གི་བཅིངས་འགྲོལ་ནི་དེ་བས་ཀྱང་གླེང་ཐབས་མེད་པའི་ཕྱིར་རོ།། དེ་བས། དོན་གྲུབ་རྒྱལ་གྱི“བདག”གི་གཙོ་གཞི་རང་བཞིན་དང་མང་ཚོགས་ཀྱི་རྟོགས་སད། མི་རིགས་ཀྱི་དར་སྤེལ་སོགས་ནི་ནམ་ཡང་གཞི་གཅིག་ཏུ་འབྲེལ་ནས་ཡོད་ལ། བོད་རིགས་མང་ཚོགས་ཀྱི“བདག”གི་གཙོ་གཞིའི་རང་བཞིན་སྤེལ་རྒྱུ་དེ་ཡང་མི་རིགས་དར་སྤེལ་གཏོང་བའི་བརྒྱུད་ལམ་ཉག་ཅིག་ཡིན་པ་ལས། ནུབ་ཕྱོགས་དང་འདྲ་བར་རང་ཉིད་སྙིང་བོར་བྱེད་པ་དང་རང་ཉིད་གཞན་ལས་ཁེར་ཚུགས་སུ་ཆགས་པའི་གལ་ཆེན་རང་བཞིན་ལ་འབད་བརྩོན་བྱེད་པ་ཞིག་གཏན་ནས་ཡིན་མི་སྲིད། དེས་ན། ང་ཚོས་དོན་གྲུབ་རྒྱལ་གྱི་མི་རིགས་ཀྱི“ལ་རྒྱའི”བསམ་བློ་ནི་མི་སྒེར་དང་ཡང་ན་ཚོགས་པ་ཞིག་གི་ཁེ་ཕན་གྱི་ཕྱི་ངོས་སུ་གཡེང་མེད་པར་རྒྱལ་ཁབ་དང་ཐུན་མོང་གི་འདུ་ཤེས་ཤིག་གི་གཏིང་རིམ་དུ་ཟུག་ཡོད་པ་མཐོང་ཐུབ་སྟེ། ཁོང་གིས“ལ་རྒྱ་ནི་རང་རེའི་བླ་སྲོག་ཡིན་པ་དང་། ང་རྒྱལ་ནི་རང་གི་གཟི་བརྗིད་རེད། ཕ་མས་སྤྲད་པའི་མགོ་བོ་མཐོན་པོ་དེ་གཞན་གྱི་རྐང་འོག་ཏུ་མི་འཇོག་པ་དང་། ཁ་བ་ཅན་གྱི་ལ་རྒྱའི་དཔུང་བ་དེ། གཞན་གྱི་མགོ་ཐོག་ཏུ་བསྒྲེངས་ནུས་ན་རང་རིགས་ཀྱི་གཟི་བརྗིད་དང་། མེས་རྒྱལ་གྱི་ལ་རྒྱ་ཡང་རེད”(11)ཅེས་བརྗོད་པ་ཡང“བདག”གི་གཙོ་གཞི་རང་བཞིན་གྱི་འབོད་སྐུལ་ཞིག་ཅིར་མ་ཡིན།
དོན་གྲུབ་རྒྱལ་གྱི“བདག”གི་གཙོ་གཞི་རང་བཞིན་གྱི་སྤྱི་ཚོགས་གླེང་བརྗོད་དང་རྩོམ་རིག་གི་བརྩམས་ཆོས་དག་ནི་དེང་གི་མཁས་པར་རློམ་པ་ཁ་ཅིག་གི་རང་ཉིད་ཀྱི་རིན་ཐང་ཆེས་ཆེར་ངོམ་སོ་བྱེད་པའི་སྒེར་ངོས་ཀྱི“ཡིག་ཚོགས”དང་མི་འདྲ། “མི་སྒེར་ཅན”གྱི་བརྩམས་ཆོས་དེ་དག་གིས་ཟུར་ངོས་གང་རུང་ནས་སྒེར་གཤིས་ཤིག་སྟོན་ཐབས་བྱེད་ཀྱིན་ཡོད་ན་ཡང་གཙོ་བོ་ནི་རང་གི་སྒྱིད་ལུག་གི་བསམ་བློའི་ཕྱོགས་ཞེན་གྱི་ལྷད་སྐྱོན་དེའི་དབང་གིས་རྩོམ་པ་པོའི་སྤྱི་ཚོགས་རང་བཞིན་གྱི་འཚོ་བའི་ཉམས་ལེན་ཤིན་ཏུ་ཞན་པར་བསྒྱུར་ཏེ་སྒེར་གཤིས་རྣལ་མ་ཞིག་འབྱུང་ཐུབ་ཀྱི་མེད་པར་གདའ། འོན་ཀྱང་། དོན་གྲུབ་རྒྱལ་གྱི་བརྩམས་ཆོས་དག་ལ་མཚོན་ན། “བདག”གི་གཙོ་གཞིའི་རང་དབང་གི་རྩ་དོན་མངོན་གསལ་དུ་ལྡན་ལ། “མི་སྒེར་ཅན”གྱི་འོབས་སུ་མ་ལྷུང་བར་སྒེར་གཤིས་ཅན་གྱི་ཁྱད་ཆོས་ཀྱང་ཕུན་སུམ་ཚོགས་པ་ཞིག་འཛོམས་འདུག དེ་ནི་དོན་གྲུབ་རྒྱལ་གྱི་ཁེར་རྐྱང་གི་ཚེ་སྲོག་གི་མངོན་སྟངས་ཤིག་ཡིན་ལ། མི་སྒེར་དང་མི་རིགས། མེས་རྒྱལ་ལ་བཅངས་པའི་ལ་རྒྱའི་སྙིང་སྟོབས་ཤིག་ཀྱང་རེད།
དཔྱད་གཞིའི་རྒྱུ་ཆ།
(1)李千:《跟鲁迅学骨气》,中央编译出版社2015年版,第1页.
(2)冒键:《一个50后的鲁迅观》,黄河出版传媒集团,宁夏人民出版社2011年版,第48页.
(3)朱晓:巜论路遥〈平凡的世界〉所体现的中国文学现代性》巜名作欣赏》2016年第2期,第42页.
(4)汪卫东:《人•现代•传统》北京大学出版社2015年版,第110页.
(5)སྤྲེལ་ནག་པ་རིག་འཛིན་གྲགས་ལྡན་གྱིས་བསྒྲིགས་པའི《དཔལ་དོན་གྲུབ་རྒྱལ་ལ་ཞིབ་འཇུག་བྱས་པའི་དཔྱད་རྩོམ་ཕྱོགས་བསྒྲིགས》ཀྱི་ཤོག་ངོས92པ། 2009ལོར་ཀན་སུའུ་མི་རིགས་དཔེ་སྐྲུན་ཁང་ནས་དཔར།
(6)སྤྲེལ་ནག་པ་རིག་འཛིན་གྲགས་ལྡན་གྱིས་བསྒྲིགས་པའི《དཔལ་དོན་གྲུབ་རྒྱལ་ལ་ཞིབ་འཇུག་བྱས་པའི་དཔྱད་རྩོམ་ཕྱོགས་བསྒྲིགས》ཀྱི་ཤོག་ངོས87པ། 2009ལོར་ཀན་སུའུ་མི་རིགས་དཔེ་སྐྲུན་ཁང་ནས་དཔར།
(7)སྤྲེལ་ནག་པ་རིག་འཛིན་གྲགས་ལྡན་གྱིས་བསྒྲིགས་པའི《དཔལ་དོན་གྲུབ་རྒྱལ་ལ་ཞིབ་འཇུག་བྱས་པའི་དཔྱད་རྩོམ་ཕྱོགས་བསྒྲིགས》ཀྱི་ཤོག་ངོས551པ། 2009ལོར་ཀན་སུའུ་མི་རིགས་དཔེ་སྐྲུན་ཁང་ནས་དཔར།
(8)སྤྲེལ་ནག་པ་རིག་འཛིན་གྲགས་ལྡན་གྱིས་བསྒྲིགས་པའི《དཔལ་དོན་གྲུབ་རྒྱལ་ལ་ཞིབ་འཇུག་བྱས་པའི་དཔྱད་རྩོམ་ཕྱོགས་བསྒྲིགས》ཀྱི་ཤོག་ངོས116པ། 2009ལོར་ཀན་སུའུ་མི་རིགས་དཔེ་སྐྲུན་ཁང་ནས་དཔར།
(9)唐长华:《张炜小说研究》,中国社会科学出版社2016年版,第76页.
(10)སྤྲེལ་ནག་པ་རིག་འཛིན་གྲགས་ལྡན་གྱིས་བསྒྲིགས་པའི《དཔལ་དོན་གྲུབ་རྒྱལ་ལ་ཞིབ་འཇུག་བྱས་པའི་དཔྱད་རྩོམ་ཕྱོགས་བསྒྲིགས》ཀྱི་ཤོག་ངོས254པ། 2009ལོར་ཀན་སུའུ་མི་རིགས་དཔེ་སྐྲུན་ཁང་ནས་དཔར།
(11)སྤྲེལ་ནག་པ་རིག་འཛིན་གྲགས་ལྡན་གྱིས་བསྒྲིགས་པའི《དཔལ་དོན་གྲུབ་རྒྱལ་ལ་ཞིབ་འཇུག་བྱས་པའི་དཔྱད་རྩོམ་ཕྱོགས་བསྒྲིགས》ཀྱི་ཤོག་ངོས86པ། 2009ལོར་ཀན་སུའུ་མི་རིགས་དཔེ་སྐྲུན་ཁང་ནས་དཔར།


c: text/html

text:
རྒན་ཚེ་རིང་དོན་གྲུབ་ལགས་ནི་བོད་ཡིག་གི་རང་དབང་གི་ཚགས་པར་ “དམངས་གཙོ་”གསར་འདོན་བྱེད་མཁན་གྱི་གྲས་གཅིག་ཡིན།
པད་མ་འབུམ་ནས།
ཉིན་གཉིས་ཀྱི་སྔོན་ལ་ཨོག་སི་ཧྥོར་ཌི་སློབ་གྲྭ་ཆེན་མོའི་བོད་ཀྱི་སྐད་ཡིག་གི་དགེ་རྒན་ཚེ་རིང་དོན་གྲུབ་ལགས་མོ་ཊ་བརྡབས་སྐྱོན་གྱིས་སྐུ་ཚེ་མ་ཟིན་པའི་གཏམ་ངན་དེ་ཐོས། ཚེ་རིང་དོན་གྲུབ་ལགས་དང་ང་གཉིས་༡༩༨༩ ལོ་ནས་ངོ་ཤེས་ཡིན། ངེད་གཉིས་གནས་ཡུལ་གཅིག་ཏུ་བསྡད་ནས་འབྲེལ་འདྲིས་བྱུང་བ་ཉུང་ན་ཡང་། རྒྱ་གར་རྡ་རམ་ས་ལར་ལོ་གཅིག་ལྷག་ཙམ་མཉམ་དུ་བསྡད་པའི་རིང་ལ་ང་ཚོ་མཉམ་རུབ་ཀྱིས་ “དམངས་གཙོ་”ཚགས་པར་བཏོན་པ་ཡིན། ད་ལྟ་ཚགས་པར་དེ་ཤེས་མཁན་མང་ན་ཡང་། ཚེ་རིང་དོན་གྲུབ་ལགས་ཚགས་པར་དེ་གསར་འདོན་གནང་མཁན་གྱི་གྲས་གཅིག་ཡིན་པ་ཤེས་མཁན་ཉུང་བ་འདྲ། འདིར་འདས་པོ་གང་རྗེས་དྲན་ཞུ་བའི་གོ་སྐབས་འདི་བཟུང་ནས། འདས་པོ་ཁོང་ནི་དམངས་གཙོ་ཚགས་པར་གསར་འདོན་གྱི་གྲས་གཅིག་ཡིན་པ་བོད་སྤྱི་ཚོགས་སུ་ཤེས་སུ་འཇུག་རྒྱུ་ནི་ང་རང་གི་འོས་འགན་ཞིག་ཏུ་ཚོར།
༡༩༨༩ ལོའི་ལོ་དཀྱིལ་ལ་བདག་རྒྱ་གར་ལ་འབྱོར་ནས་ད་དུང་ལོ་གཅིག་ཙམ་ཡང་སོང་མེད། དེ་དུས་འཇར་པན་ན་སློབ་སྦྱོང་བྱེད་བཞིན་པའི་ཀུན་བཟང་རྒྱལ་ལགས་རྒྱ་གར་ལ་སླེབས་ནས་ང་ཚོ་ཐུག་སོང་། ཀུན་བཟང་རྒྱལ་ལགས་དང་ངེད་གཉིས་ནི་རྒྱ་ནག་ལན་ཀྲོའུ་ན་ཡོད་པའི་ནུབ་བྱང་མི་རིགས་སློབ་གྲྭ་ཆེན་མོ་ནང་ལ་ལོ་བཞི་ཡི་སློབ་གྲོགས་དང་གྲོགས་པོ་ཡིན། ཁོང་གིས་དེ་དུས་རྒྱ་གར་རྡ་རམ་ས་ལ་ལ་སྲིད་དོན་གྱི་ཚོགས་པ་ཞིག་བཙུགས་ན་དེ་ལ་འཇར་པན་ན་འགྲོ་སོང་གཏོང་འདོད་མཁན་ཞིག་འདུག་ཟེར། ངེད་གཉིས་ནས་དེའི་སྐོར་ལ་གྲོས་བསྡུར་ཞིབ་ཕྲ་བྱས་རྗེས་སྲིད་དོན་ཚོགས་པ་ལས་ཚགས་པར་ཞིག་གསར་འདོན་བྱས་ན་དེ་ནི་དོན་ཕན་ཅན་ཞིག་དང་། སྒྲུབ་ཐུབ་པའི་ལས་ཞིག་ཏུ་མཐོང་སོང་། དེ་ལས་ལྡོག་སྟེ། སྲིད་དོན་ཚོགས་པ་ནི་དོན་ཕན་ཅན་དང་ལྷག་པར་དུ་སྒྲུབ་ཐུབ་པ་ཞིག་ཏུ་མཐོང་མ་སོང་། རྒྱུ་མཚན་གཙོ་བོ་ཞིག་ནི་ང་ཚོ་རྡ་སར་འབྱོར་ནས་ལོ་ཕྱེད་ཙམ་ལས་འགོར་མེད་སྟབས། ང་ཚོ་ལ་ཡིད་ཆེས་བྱེད་མཁན་དང་ཚོགས་པ་ལ་ཞུགས་མཁན་ཡོད་ཀྱི་མ་རེད་སྙམ་པ་དེ་ཡིན། མ་གཞི་རྡ་རམ་ས་ལ་ན་རང་དབང་ཅན་གྱི་ཚགས་པར་མེད་པ་མ་གཏོགས་ཚོགས་པ་ནི་དུ་མ་ཞིག་འདུག ཚགས་པར་མེད་པའི་སྐྱོན་ནི་ཧ་ཅང་གསལ་པོ་མཐོང་། དེ་དུས་ཀུན་བཟང་བླ་མའི་རྩོད་རྙོག་དེ་ལངས་བཞིན་པའི་སྒང་རེད། བཀའ་ཤག་དང་སྤྱི་འཐུས། གཞུང་འབྲེལ་དང་གཞུང་མ་ཡིན་པའི་ཚོགས་པ་རྣམས་ཕྱོགས་གཉིས་སུ་མཆེད་ནས་ཕན་ཚུན་སྒྲོ་སྐུར་གྱི་གཏམ་ཡན་སྣ་ཚོགས་སྤེལ་བཞིན་ཡོད། གཏམ་ཡན་དེ་དག་ལ་དག་སེལ་བྱེད་མཁན་གཅིག་ཀྱང་མེད། སྤྱི་འཐུས་ཀྱི་ཚོགས་ཁང་དང་རྡ་སའི་ལས་བྱེད་ཀྱི་སྤྱི་ཐབ་གཉིས་ཀྱི་བར་ན་གོམ་པ་ཉིས་བརྒྱ་ཡང་མེད། སྤྱི་ཐབ་ཀྱི་རྩིག་ངོས་ནི་གཏམ་ཡན་སྤེལ་ས་གཙོ་བོ་ཞིག་ཡིན། སྤྱི་འཐུས་ཀྱི་ཚོགས་ཁང་དུ་བཤད་པའི་གཏམ་ཞིག་སྤྱི་ཐབ་ཀྱི་རྩིག་ངོར་སླེབས་སྐབས་གཏམ་གྱི་ནང་དོན་གཏམ་བཤད་མཁན་རང་གིས་ཀྱང་ངོ་ཟིན་དཀའ་བ་ཞིག་ཏུ་གྱུར་ཡོད། ཡིན་ན་ཡང་དེ་དག་སྤྱི་ཚོགས་སུ་དེ་བཞིན་འགྲོ་བ་མ་གཏོགས་དེ་དག་སེལ་གྱི་ཐབས་ལམ་ཅི་ཡང་མེད། གཏམ་ཡན་མང་པོ་ཉིན་མཚན་མེད་པར་སྤྱི་ཚོགས་ཀྱི་ནང་ལ་འགྲོ་བཞིན་ཡོད། དེ་འདྲའི་གནས་སྟངས་ཤིག་གི་འོག་ནས་ཀུན་བཟང་རྒྱལ་ལགས་དང་ངེད་གཉིས་ཚགས་པར་ཞིག་གསར་འདོན་ལ་གྲོས་ཁ་མཐུན་པོ་བྱུང་།
ཚགས་པར་དེའི་མིང་ལ་ “དམངས་གཙོ་”ཞེས་བཏགས་ཤིང་། ༡༩༩༠ ལོའི་དབྱར་ཀར་འདོན་འགོ་བརྩམས། དེ་དུས་ཀུན་བཟང་རྒྱལ་ལགས་ནས་འཇར་པན་དུ་དཔལ་འབྱོར་གྱི་འདུ་འགོད་བྱེད་རྒྱུ་དང་ངས་ཚགས་པར་འདོན་རྒྱུའི་འཛིན་སྐྱོང་གི་འགན་འཁུར། འདས་པོ་བསྟན་འཛིན་མགོན་པོ་ལགས་རྩོམ་སྒྲིག་པར་གདན་དྲངས། ཚགས་པར་འདོན་པའི་ལས་དང་པོ་ནི་རྡ་རམ་ས་ལའི་རྒྱ་གར་འབྲེལ་ཡོད་ལས་ཁུངས་ལ་ཐོ་འགོད་བྱེད་རྒྱུ་དེ་རེད། དེ་དུས་མི་མང་པོས་ང་ལྟ་བུའི་གསར་འབྱོར་བའི་མིང་ཐོག་ནས་ཐོ་འགོད་བྱས་ན་རྒྱ་གར་གསང་བའི་ལས་ཁུངས་ཀྱིས་བར་ཆད་བྱེད་ཀྱི་རེད་ཟེར་ནས་གསར་འབྱོར་མ་ཡིན་པ་ཞིག་གི་མིང་ཐོག་ནས་འདོན་རྒྱུ་བྱས། དེའི་འོས་མི་ལ་རྡ་སའི་བོད་ཀྱི་སྤྱི་ཚོགས་ལ་རྒྱུས་ཡོད་དུ་མས་སྐབས་དེ་རྡ་སྟེང་བུ་གསོ་ཁང་གི་འགན་འཛིན་གནང་བཞིན་པའི་ཚེ་རིང་དོན་གྲུབ་ལགས་ངོ་སྤྲོད་གནང་བྱུང་། ཁོང་ནི་སྐབས་དེར་བོད་ཀྱི་སྤྱི་ཚོགས་དང་། ལྷག་པར་དུ་ཨ་མདོའི་མི་དམངས་ཀྱི་ཁྲོད་དུ་བོད་དབྱིན་སྐད་གཉིས་ཀྱི་ཤེས་ཚད་མཐོ་ཞིང་། སྤྱི་དོན་ལ་ལྷག་བསམ་ཅན། ལས་དོན་ལ་འགན་འཁུར་མཁན་ཞིག་ཏུ་ངོས་འཛིན་བྱེད་ཀྱི་འདུག ཚེ་རིང་དོན་གྲུབ་ལགས་ནི་སློབ་སྦྱོང་ཡོད་མཁན་ལ་ཐུག་རྒྱུ་དགའ་མཁན་ཞིག་རེད། ཚགས་པར་གྱི་ལས་དོན་མ་བྱུང་གོང་ནས་ཁོང་གིས་ང་བཙལ་ཡོང་ནས་ཐེངས་དུ་མར་ཐུག་མྱོང་། ཚགས་པར་གྱི་ལས་དོན་བྱུང་ནས་ངས་ཁོང་ལ་ཁོང་གི་མཚན་ཐོག་ནས་ཚགས་པར་འདི་རྒྱ་གར་འབྲེལ་ཡོད་ལས་ཁུངས་ལ་ཐོ་འགོད་བྱེད་དགོས་པ་དང་། ཁྲིམས་ཐོག་གི་ཚགས་པར་འདོན་མཁན་ཁོང་གིས་གནང་དགོས་པའི་རེ་སྐུལ་ཞུས་པར། ཁོང་གིས་ཚམ་ཚོམ་ཅི་ཡང་མེད་པར་ཞལ་བཞེས་གནང་སོང་། དེ་ནས་ང་ཚོས་མཉམ་དུ་ཚགས་པར་གྱི་མིང་དང་། ཚགས་པར་གྱི་ལེ་ཚན་གཏན་འབེབས་བྱས་པ་ཡིན། དེ་ནས་ཚགས་པར་དེ་ཨ་མྱེས་རྨ་ཆེན་ཚང་ལ་ཟླ་སྒྲིལ་མ་བཏང་བར་ཏེ། ལོ་གསུམ་གྱི་ཡུན་ལ་ཚགས་པར་དེ་ཚེ་རིང་དོན་གྲུབ་ལགས་ཀྱི་མཚན་ཐོག་ནས་བཏོན་ཡོད།
ཚགས་པར་དེ་བཏོན་ནས་ཡུན་རིང་མ་སོང་བར་ཁོང་དབྱིན་ཇིའི་ཨོག་སི་ཧྥོར་ཊི་སློབ་གྲྭ་ཆེན་མོར་བོད་ཡིག་གི་དགེ་རྒན་དུ་ཕེབས་སོང་། རྡ་སའི་ཨ་མདོ་བ་རྣམས་ཀྱིས་ཚེ་རིང་དོན་གྲུབ་ལགས་ནི་འབྱུང་འགྱུར་གྱི་སྤྱི་འཐུས་དང་བཀའ་བློན་དུ་འགྲོ་རྒྱུའི་རེ་བ་བཅངས་ཡོད། ཁོང་དབྱིན་ལན་ལ་ཕེབས་ཀྱི་ཡོད་པ་ཤེས་པ་ན་དེ་ལ་བློ་ཕམ་བྱེད་མཁན་ལོས་ཡོད། ཐ་ན་ཚིག་པ་ཟ་མཁན་ཞིག་ལ་ཡང་ང་ཐུག་མྱོང་།
ང་གཉིས་བར་འབྲེལ་རྒྱུན་ཆད་ནས་ལོ་ལོ་ངོ་བཅུ་ཙམ་སོང་མཐར་ཁོང་ནེའུ་ཡོག་ན་ཡོད་པའི་ཀུན་ཕན་ཐེབས་རྩ་ཚོགས་པས་ནེའུ་ཡོག་ལ་བཀོད་སྒྲིག་བྱས་པའི་བོད་ཀྱི་སྐད་ཡིག་གི་ཚོགས་འདུ་ཞིག་ལ་ཕེབས་ནས་ང་ཁོང་ལ་མཇལ་རྒྱུའི་གོ་སྐབས་བྱུང་། ཁོང་ནི་བོད་ཀྱི་སྐད་ཡིག་སློབ་ཁྲིད་ཀྱི་ནང་ལ་ཟུག་ནས་བསྡད་ཡོད་པའི་ཚོར་བ་ཞིག་སྐྱེས། ཁོང་ལ་སྐད་ཡིག་གི་སྐོར་ལ་དྲི་བ་ཡང་མང་ལ་མཁྱེན་རྟོགས་ཀྱང་མང་། ཁོང་གིས་ལ་རྩེ་དཔེ་མཛོད་ཁང་གི་དུས་དེབ་ལ་དགའ་སྣང་གནང་གི་འདུག དེ་དབྱིན་བོད་སྐད་གཉིས་ཡིན་སྟབས་ཁོང་གི་འཛིན་གྲྭ་ལ་ཕན་ཐོགས་ཆེན་པོ་འདུག་ཟེར། དེའི་རྗེས་སུ་ཐོན་ལ་རྩེའི་དུས་དེབ་ཀྱི་འདོན་ཐེངས་ཚང་མ་ཁོང་ལ་སྐུར་འབུལ་ཞུས་པ་ཡིན།
ང་གཉིས་ཐེངས་མཐའ་མ་ཐུག་པ་ན་ནིང་ནོར་ཝེ་ལ་ཚོགས་པའི་སྐབས་བཅུ་བཞི་པའི་རྒྱལ་སྤྱིའི་བོད་རིག་པའི་ཚོགས་འདུའི་སྟེང་རེད། དེ་དུས་ཁོང་གི་སྐུ་ཟླ་སྒྲོལ་དཀར་ལགས་ཀྱང་མཉམ་དུ་ཕེབས་འདུག ནོར་ཝེ་ལ་མ་སླེབས་སྔོན་ལ་གང་ཞིག་ལ་ཡུལ་སྐོར་ལ་ཕེབས་པ་དང་། ཚོགས་འདུ་གྲོལ་ནས་ཀྱང་གང་ཞིག་ལ་ཡུལ་སྐོར་ལ་ཕེབས་ཀྱི་ཡིན་པ་འདྲ་ཞིག་གསུངས་སོང་། ང་ཚོས་ཕན་ཚུན་ལ་འཚམས་འདྲི་བྱས་ཚར་མ་ཐག་ཡང་ཁོང་གིས་བོད་ཀྱི་སྐད་ཡིག་གླེང་འགོ་ཚུགས་སོང་བར། ཨ་ལྕ་སྒྲོལ་དཀར་ལགས་ནས་ངེད་གཉིས་ལ། “ཁྱེད་ཚོས་བོད་ཀྱི་སྐད་ཡིག་ཟེར་ནས་བཤད་ཚར་རྒྱུ་མེད་པ་དང་། རྙོག་དྲ་ཚ་བོ་ཚ་བོ་ཞིག་བཤད་ཀྱི་འདུག དེ་འདྲའི་བཤད་མི་ཚར་བ་དང་རྙོག་དྲ་ཚ་བོ་ག་རེ་རེད། ང་ཚོས་བོད་སྐད་བཤད་ཤེས་ཀྱི་ཡོད་པ་རེད། ཉན་ཤེས་ཀྱི་ཡོད་པ་རེད། ཡིན་ན་ཡང་ང་ཚོ་ལ་བོད་སྐད་དེ་འདྲའི་རྙོག་དྲ་ཚ་བོ་མ་རེད། ཁྱེད་ཚོས་རྐང་བཙུགས་ནས་རྙོག་དྲ་བཟོ་གི་ཡོད་པ་མིན་ནམ། “ཅེས་གསུངས་ནས་ང་ཚོ་གསུམ་པོ་གད་མོ་ཤོར།

robotstxt: allowed

filter: keep


text:
ཕོ་ནད་ཚ་གྲང་མ་ལུས་པ། །སྤྱི་འཇོམས་བདེ་བའི་མྱུ་གུ་ཡིན། །[①]ཞེས་གསུངས་པ་ལྟར། བདེ་བའི་མྱུ་གུ་ནི་ཕོ་བའི་ནད་འཇོམས་པའི་སྨན་མཆོག་ཅིག་ཡིན་ཡང་། སྨན་གྱི་མཚན་བྱང་ལས་ཕོ་བ་གསོ་བྱེད་ཀྱི་སྨན་ཅིག་ཡིན་པ་གོ་མི་ནུས་པས། 安胃ཞེས་སྣོན་སྒྱུར་དང秧子ཞེས་དོན་སྒྱུར། སྨན་གྱི་བཟོ་དབྱིབས་བྱེ་མ་ཡིན་པས散ཞེས་པ་བསྣན་ཏེ། 安胃秧子散ཞེས་ལོ་ཙཱ་བྱས་ན་ཤིན་ཏུ་བརྗོད་བདེ་བར་འགྱུར། སྤྲིན་བྲལ་ཟླ་ཟེར་གྱི་སྡེབ་སྦྱོར་ནི། གཙོ་བོ་བརྒྱད་དང་ནོར་བུ་ཆུ་དྭངས་བསྲེས། །སྤྲིན་བྲལ་ཚད་རྙིང་ལྡན་ཚད་སེལ། །[②]ཞེས་གཙོ་བོ་བརྒྱད་པ་དང་ནོར་བུ་བདུན་ཐང་གཉིས་ཀྱིས་གྲུབ་ཅིང་། གཙོ་བོ་མཁྲིས་པ་གསོ་བྱེད་ཀྱི་སྨན་ཞིག་ཡིན། རྒྱ་སྐད་དུ་ལོ་ཙཱ་བྱེད་དུས利胆ཞེས་སྣོན་སྒྱུར་དང་月光ཞེས་དོན་སྒྱུར། སྨན་གྱི་བཟོ་དབྱིབས་བྱེ་མ་ཡིན་པས་散ཞེས་པ་བསྣན་ཏེ། 月光利胆散ཞེས་ལོ་ཙཱ་བྱ་དགོས་པར་འདུག གླང་ཆེན་བཅུ་གསུམ་ལ十三味大象利肝散ཞེས་པ་དང་། གསེར་མདོག་བཅུ་གཅིག་ལ十一味利胆金色散ཞེས་པ་སྨན་དཔེ་དོན་མ་དོར་བར་ལོ་ཙཱ་བྱ་དགོས།
བཞི། གཙོ་སྨན་གྱིས་བཏགས་པའི་སྨན་གྱི་མཚན་བྱང་ལོ་ཙཱ་བྱ་ཐབས།
བོད་ཀྱི་གསོ་རིག་གཞུང་ལུགས་ལས། གཙོ་སྨན་གྱི་སྒོ་ནས་བཏགས་པ་ནི། དཔེར་ན། གོང་སྨན་དཀོན་མཆོག་བདེ་ལེགས་ཀྱིས་མཛད་པའི་ཨ་གར་བཅོ་ལྔ་དང་། རྗེ་བཙུན་གཡུ་ཐོག་གསར་མ་ཡོན་ཏན་མགོན་པོས་མཛད་པའི་ཤིང་ཀུན་ཉེར་ལྔ་དང་ཅོང་ཞི་ཉེར་ལྔ། ཅུ་གང་ཉེར་ལྔ་བཅས་དང་། བོད་སྨན་མཁས་པ་མི་དགུའི་ཡ་གྱལ་གཉའ་པ་ཆོས་བཟང་གི་གདུང་རྒྱུད་ལྷུན་སྡིངས་བདུད་རྩི་འགྱུར་མེད་ཀྱིས་མཛད་པའི་གར་ནག་བཅུ་པ་དང་། ཨ་ཙར་ཀ་རུ་ཎས་མཛད་པའི་སྐྱུ་རུ་ཉེར་ལྔ་སོགས་ལྟ་བུ།
སྨན་གྱི་མཚན་བྱང་དེའི་རིགས་ལོ་ཙཱ་བྱ་དུས། དཔེར་ན། ཨ་གར་བརྒྱད་པ་ལ八味沉香散ཞེས་པ་དང་། ཅུ་གང་ཉེར་ལྔ་ལ二十五味竺黄颗粒ཞེས་པ་དང་། ཅུ་གང་དགུ་བ་ཞེས་པ་དང་། ཙན་དན་སུམ་ཐང་ལ三味檀香汤散ཞེས་པ་དང་། སེ་འབྲུ་ལྔ་བ་ལ་五味石榴散ཞེས་པ་དང་། རུ་རྟ་དྲུག་པ་ལ六味广木香散ཞེས་པ་དང་། གོ་ཡུ་བདུན་སྦྱོར་ལ七味槟榔散ཞེས་པ་དང་། རྒུན་འབྲུམ་བདུན་པ་ལ七味葡萄散ཞེས་པ་སོགས་ལྟ་བུ། གཙོ་སྨན་གྱི་ཆ་ནས་བཏགས་པའི་སྨན་གྱི་མཚན་བྱང་འདི་དག་ནི། སྦྱོར་སྡེའི་གྲངས་དང་གཙོ་སྨན་རྩི་ཤིང་དང་སྲོག་ཆགས། གཏེར་ཁ་སོགས་ཀྱི་མིང་གིས་བཏགས་པས། རྒྱ་ཡིག་ཏུ་ལོ་ཙཱ་བྱེད་དུས་མིང་བརྡའི་ནང་དོན་ལ་འཁྲུལ་བ་མ་བྱུང་ཚེ་འགྱུར་ལ་གོ་ནོར་འབྱུང་མི་སྲིད།
ལྔ། དོན་སྣོད་ལ་སྦྱར་ནས་བཏགས་པའི་སྨན་གྱི་མཚན་བྱང་ལོ་ཙཱ་བྱ་ཐབས།
མི་དང་སེམས་ཅན་གྱི་དོན་ལྔ་སྟེ། སྙིང་དང་གློ་བ། མཆིན་པ། མཚེར་བ། མཁལ་མ་བཅས་གསོ་བའི་སྨན་ཡིན་པས། དོན་སྣོད་ལ་སྦྱར་ཏེ་སྨན་གྱི་མཚན་བྱང་འདོགས་པ་མཆིས། དཔེར་ན། སྙིང་སེལ་ཡིད་བདེ་དགུ་པ་དང་། གློ་སྨན་ཅུ་གང་བདུན་པ་དང་། མཆིན་པའི་རྒྱ་བཤལ་དང་། མཆེར་སེལ་གུར་ཀུམ་བདུན་པ་དང་། མཁལ་སྨན་རྩ་སྦྱོར་ཉི་ཤུ་སོགས་ལྟ་བུ།
སྨན་གྱི་མཚན་བྱང་དེའི་རིགས་ལོ་ཙཱ་བྱ་དུས། དཔེར་ན། གློ་སྨན་ཅུ་གང་བདུན་པ་ནི་གློ་བའི་ནད་ཀྱི་གཉེན་པོ་ཞིག་ཡིན་པས། ཆམ་འཁྲུགས་གློ་ནད་ལུ་སྐྱུགས་ལ། །སྨན་ཐུན་གསུམ་ལས་བཏང་མི་དགོས། ། [③]ཞེས་བསྔགས་པ་མཛད་ཡོད། རྒྱ་སྐད་དུ་ལོ་ཙཱ་བྱ་དུས七味竺黄益肺散ཞེས་བསྒྱུར་དགོས་པར་འདུག དེ་བཞིན། སྙིང་སེལ་ཡིད་བདེ་དགུ་པ་ལ九味益心散ཞེས་པ་དང་། མཆིན་པའི་རྒྱ་བཤལ་ལ益肝泻药散ཞེས་པ་དང་། མཆེར་སེལ་གུར་ཀུམ་བདུན་པ་ལ七味红花益脾散ཞེས་པ་དང་། མཁལ་སྨན་རྩ་སྦྱོར་ཉི་ཤུ་ལ二十味益肾散ཞེས་པ་སོགས་སུ་ལོ་ཙཱ་བྱེད་དགོས་པ་ལྟ་བུ་ཡིན།
གཉིས་པ། མཚན་བྱང་གི་རྣམ་གྲངས་དང་བསྟུན་ནས་ལོ་ཙཱ་བྱེད་པ།
བོད་སྨན་མཚན་བྱང་འདོགས་ལུགས་ལས་དོན་གཅིག་མིང་གི་རྣམ་གྲངས་མང་དུ་གནས་པ་ནི་ཤིན་ཏུ་གཙིགས་ཆེན་བྱེད་དགོས་པ་ཞིག་ཏུ་སྣང་། དེ་ལྟར་མིན་ཚེ་སྨན་གཅིག་གི་མིང་དེ་སྨན་དུ་མའི་མིང་དུ་འཁྲུལ་བའི་སྣང་ཚུལ་མཆིས། དེའི་ཕྱིར་སྨན་གྱི་མཚན་བྱང་ལཱོ་ཙ་བྱེད་དུས་ཐོག་མར་སྨན་གྱི་མཚན་བྱང་གི་མིང་གི་རྣམ་གྲངས་དང་འབྱུང་ཁུངས་ལ་གསལ་པོར་རྒྱུས་ལོན་བྱས་ཏེ་ལོ་ཙཱར་འཇུག་དགོས། དཔེར་ན། རཏྣ་བསམ་འཕེལ་གྱི་མིང་གཞན་ལ། མུ་ཏིག་བདུན་བཅུ་ཞེས་ཀྱང་འབོད། གལ་སྲིད་དེ་གཉིས་སྨན་གཅིག་གི་མཚན་བྱང་ཡིན་པ་མ་ཤེས་པར། 燃纳桑培 དང七十味珍珠丸ཞེས་པའི་རྒྱ་ཡིག་གི་མཚན་བྱང་གཉིས་བྱུང་ཚེ། རྒྱུས་མེད་པ་ཀུན་ལ་སྨན་གཉིས་ཡིན་པའི་འཁྲུལ་བ་སྟེར། དེ་བཞིན་སྡེ་སྲིད་སངས་རྒྱས་རྒྱ་མཚོས་མཛད་པའི་སཱ་རའི་བྱ་ཁྱུང་བཅུ་གསུམ་ཞེས་པའི་སཱ་ར་ནི་སངས་རྒྱས་ཀྱི་དོན་ཡིན་ཡང་། ཕྱིས་སུ་སྨན་འདིའི་མཚན་བྱང་ལ་ཉ་ཕྱིས་བཅུ་གསུམ་བཏགས། རིན་ཆེན་རིལ་ནག་ཆེན་མོ་ལ་གྲང་སྦྱོར་རིལ་ནག་ཆེན་མོ་དང་རིན་ཆེན་གྲང་སྦྱོར་ཞེས་པའི་འབོད་སྟངས་གསུམ་མཆིས་པ་ལྟར་ཡིན།
དེང་སྐབས་བོད་སྨན་བཟོ་གྲྭ་སྐོར་ཞིག་གིས་ཚོང་རར་དམིགས་ཏེ། སྲོལ་རྒྱུན་གྱི་སྨན་གྱི་མཚན་བྱང་དོར་ནས་ཅི་འདོད་དུ་ཚོང་མིང་གདགས་པའང་མང་དུ་མཆིས། དཔེར་ན། བྱང་ལུགས་གསོ་དཔྱད་བསྟན་པའི་ཤིང་རྟ་ཆེན་པོ་རིགས་ལྡན་རྣམ་རྒྱལ་གྲགས་བཟང་གིས་མཛད་པའི་གཅིག་ཤེས་ཀུན་གྲོལ་ལམ་ཅུ་གང་དགུ་པ་ཞེས་པའི་བྱིས་སྨན་དེའི་མཚན་བྱང་ལ安儿宁ཞེས་ཚོང་མིང་བཏགས་པས། སྨན་གྱི་ཚོང་རར་རིན་གོང་ལྡབ་འགྱུར་གྱིས་འཕར་ཏེ་ཉོ་དཀའ་བའི་གནས་སུ་ལྷུང་ཡོད།
གསུམ་པ། མཚན་བྱང་གི་མིང་དོན་དང་བསྟུན་ནས་ལོ་ཙཱ་བྱེད་པ།
བོད་སྨན་གྱི་མཚན་བྱང་ལ། རེ་སྐོན་པ་ལ་ཕུག་རོན་རྐང་། །ལྕེ་ཚའི་ལོ་མར་སྦལ་པ་ལག །ལོ་བཙན་པ་ལ་བྱ་རྐང་པ། །མིང་ཅན་སེར་པོ་འུག་ལག་སོགས། །དེ་འདྲའི་མིང་དུ་བཏགས་པ་མང་། །མིང་དང་དོན་གཉིས་མ་ནོར་གཅེས། །ཞེས་འདྲ་བ་རྒྱུ་མཚན་དུ་བྱས་ནས་བཏགས་པ་དང་གསང་བའམ་གབ་པའི་སྒོ་ནས་བཏགས་པ་སོགས་ཀྱང་མཆིས། དཔེར་ན། སྙན་ངག་དྲུག་པ་ལྟ་བུར་ཆ་མཚོན་ན། མིག་ནད་ལིང་ཏོག་དང་ཡ་མའི་ནད་ཀྱི་སྨན་ཞིག་ཡིན་ཡང་། གབ་པའི་མཚན་བྱང་གིས་མིང་བཏགས་པས་སྨན་གྱི་ལག་ལེན་མེད་པ་ཞིག་ཡིན་ཚེ། དེ་ནི་སྨན་ཅི་ཞིག་ཡིན་པ་དང་ནད་གང་ཞིག་གསོ་བཅོས་ནུས་པ་སོགས་གོ་དཀའ། རྒྱལ་དབང་ཀརྨ་རང་བྱུང་པས། སྙན་ངག་དྲུག་ཅེས་མཚན་གསོལ་བའི། །སྨན་མཆོག་དེ་ཉིད་སྦྱོར་བ་ལ། །ནད་རྣམས་འཇོམས་པའི་རྡོ་རྗེ་དང་། །གདོན་རྣམས་འཇོམས་པའི་འདྲེ་འཇིགས་ཆུ། །རླུང་ཁྲག་འཇོམས་པའི་མཛེ་ཅན་དྲི། །ཁྲག་ཚད་འཇོམས་པའི་བསིལ་བྱེད་སྔོ། །གཉན་ཚད་འཇོམས་པའི་མ་གི་ཏ། །རྩ་ནད་འཇོམས་པའི་མེ་ཏོག་དམར། །ཁྱད་འཕགས་སྨན་སྣ་དྲུག་པ་འདིས། །ལིང་ཐོག་བཤིག་ཅིང་གཟེར་བ་འཇོམས། །ཡ་མ་དཀར་ནག་ཁྲ་གསུམ་ལ། །རྡོ་རྗེ་ཕ་ལམ་ལྟ་བུ་ཡིན། །[④]ཞེས་གསུངས་པ་བཀླགས་ཚེ་དོན་གྱི་གོ་བ་གསལ་པོར་རྟོགས་ནུས་པས། སྨན་ལ་སྦྱོར་སྡེ་དྲུག་གིས་གྲུབ་པ་ལ六味ཞེས་པ་དང་། སྨན་གྱི་བྱེད་ནུས驱虫明目ཞེས་དོན་སྒྱུར་དང་། སྨན་གྱི་བཟོ་དབྱིབས་རིལ་བུ་ཡིན་པས丸ཞེས་སྣོན་སྒྱུར་བྱས་ཏེ། 六味驱虫明目丸ཞེས་ལོ་ཙཱ་བྱས་ན་བརྗོད་བདེ་བར་འདུག
མཇུག་བྱང་།
བོད་སྨན་གྱིས་མི་འདོད་ནད་ཀྱིས་མནར་བའི་འགྲོ་བ་ནད་ལས་གྲོལ་ཞིང་། ལུས་སྟོབས་རྒྱས་པ། ཚེ་རིང་དུ་བསྲིང་བ་དང་། སེམས་གསལ་བ། རིག་པ་རྒྱས་པ་སོགས་ལ་ཕན་བདེ་ཚད་མེད་སྦྱིན་ནུས། ཚན་རིག་དར་རྒྱས་ཆེ་བའི་དེང་གི་དུས་འདིར་ནུབ་ཕྱོགས་རྒྱལ་ཁབ་དང་ས་གནས་མང་པོར་བོད་ཀྱི་ཤེས་རིག་དང་བོད་སྨན་སོགས་དབྱར་དུས་སྤང་ལྗོངས་སུ་འཁྲུངས་པའི་མེ་ཏོག་གི་དྲི་བསུང་ཕྱོགས་ཀུན་ཏུ་ཁྱབ་པ་བཞིན་མཆིས་ལ། རྒྱལ་ཁབ་གཞུང་ནས་ཀྱང་ཉམས་པ་སོར་ཆུད་དང་མ་ཉམས་གོང་འཕེལ་དུ་གཏོང་བར་ཤིན་ཏུ་གཙིགས་འཛིན་བྱེད་ཀྱིན་ཡོད་པས། ང་ཚོས་ཀྱང་བོད་སྨན་གྱི་མཚན་བྱང་ལོ་ཙཱ་དང་གཅིག་གྱུར་སོགས་ཕྱོགས་གང་ཅི་ནས་འབད་འབུངས་བྱེད་པ་ཤིན་ཏུ་གལ་ཆེ་བར་བསམས།
དཔྱད་གཞིའི་ཡིག་ཆ།
1,ཀོང་སྤྲུལ་ཡོན་ཏན་རྒྱ་མཚོ། འཇམ་མགོན་ཀོང་སྤྲུལ་ཟིན་ཏིག་དང་དེའི་ཉེར་མཁོའི་ཆ་ལག་ཕྱོགས་བསྒྲིགས་བཞུགས་སོ།[M] ཀྲུང་གོའི་བོད་རིག་པ་དཔེ་སྐྲུན་ཁང་། 2014
2,བསོད་ནམས་དོན་གྲུབ། བོད་སྨན་སྡེབ་སྦྱོར་ཆེན་མོ། [M] བོད་ལྗོངས་མི་དམངས་དཔེ་སྐྲུན་ཁང་། 2006
3,དཔའ་རིས་བསོད་ནམས་ཚེ་རིང་།.བོད་སྨན་སྡེབ་སྦྱོར་ལག་ལེན་འཆི་མེད་བདུད་རྩའི་བཅུད་ལེན། [M]ཀན་སུའུ་མི་རིགས་དཔེ་སྐྲུན་ཁང་། 2013
4,འབྲུག་ལྷ་དང་ཟླ་བ་ཚེ་རིང་།.རྒྱ་བོད་ཡིག་སྒྱུར་སློབ་དེབ་བློ་གསལ་མིག་སྒྲོན།[M] པེ་ཅིན། མི་རིགས་དཔེ་སྐྲུན་ཁང་། 1998
5,དཔའ་བོ་གཙུག་ལག་ཕྲེང་བ།.ཆོས་འབྱུང་མཁས་པའི་དགའ་སྟོན། [M]པེ་ཅིན། མི་རིགས་དཔེ་སྐྲུན་ཁང་། 1996
6,李建军 文化翻译论[M]上海: 复旦大学出版社 2010
7,张政 计算语言学与机器翻译导论[M] 上海: 复旦大学出版社 2010
[①] རྩོམ་སྒྲིག་པ། བསོད་ནམས་དོན་གྲུབ། བོད་སྨན་སྡེབ་སྦྱོར་ཆེན་མོ།[M] བོད་ལྗོངས་མི་དམངས་དཔེ་སྐྲུན་ཁང་། 2006:386.
[②] རྩོམ་སྒྲིག་པ། བསོད་ནམས་དོན་གྲུབ། བོད་སྨན་སྡེབ་སྦྱོར་ཆེན་མོ། [M] བོད་ལྗོངས་མི་དམངས་དཔེ་སྐྲུན་ཁང་། 2006:452.143
[③] རྩོམ་སྒྲིག་པ། བསོད་ནམས་དོན་གྲུབ། བོད་སྨན་སྡེབ་སྦྱོར་ཆེན་མོ། [M] བོད་ལྗོངས་མི་དམངས་དཔེ་སྐྲུན་ཁང་། 2006:155
[④] རྩོམ་སྒྲིག་པ། བསོད་ནམས་དོན་གྲུབ། བོད་སྨན་སྡེབ་སྦྱོར་ཆེན་མོ། [M] བོད་ལྗོངས་མི་དམངས་དཔེ་སྐྲུན་ཁང་། 2006:292


text:
“ཧྲང་ཧའེ་ཡི་སྙིང་སྟོབས”སྔར་བས་དར་སྤེལ་བཏང་ནས་ཧྲང་ཧའེ་མཉམ་ལས་རྩ་འཛུགས་ཀྱི་ལས་དབང་གཅིག་མཐུན་འདུས་གྲུབ་གཏོད་དགོས་ཞེས་ནན་བཤད་གནང་བ།
ཟླ་6ཚེས་10ཉིན། ཧྲང་ཧའེ་མཉམ་ལས་རྩ་འཛུགས་ཀྱི་ཁོངས་མིའི་རྒྱལ་ཁབ་ཀྱི་གཙོ་བདག་ལས་འཛིན་ལྷན་ཚོགས་ཀྱི་ཚོགས་འདུ་ཐེངས་བཅོ་བརྒྱད་པ་ཆིང་ཏའོ་རྒྱལ་སྤྱིའི་གྲོས་ཚོགས་ལྟེ་གནས་སུ་འཚོགས་ཤིང་། འདི་ནི་རྒྱལ་ཁབ་ཀྱི་ཀྲུའུ་ཞི་ཞི་ཅིན་ཕིང་གིས་ཚོགས་འདུ་གཙོ་སྐྱོང་གནང་བ་དང་འབྲེལ་གསུང་བཤད་གལ་ཆེན་ཡང་གནང་བཞིན་པ།
ཟླ་6ཚེས་10ཉིན། ཧྲང་ཧའེ་མཉམ་ལས་རྩ་འཛུགས་ཀྱི་ཁོངས་མིའི་རྒྱལ་ཁབ་ཀྱི་གཙོ་བདག་ལས་འཛིན་ལྷན་ཚོགས་ཀྱི་ཚོགས་འདུ་ཐེངས་བཅོ་བརྒྱད་པ་ཆིང་ཏའོ་རྒྱལ་སྤྱིའི་གྲོས་ཚོགས་ལྟེ་གནས་སུ་འཚོགས་པ་དང་། རྒྱལ་ཁབ་ཀྱི་ཀྲུའུ་ཞི་ཞི་ཅིན་ཕིང་གིས་ཚོགས་འདུ་གཙོ་སྐྱོང་གནང་བ་དང་འབྲེལ་གསུང་བཤད་གལ་ཆེན་ཡང་གནང་ཞིང་། འདི་ནི་ཚོགས་འདུ་མ་འཚོག་གོང་ཞི་ཅིན་ཕིང་དང་ཚོགས་ཞུགས་ཕྱོགས་ཁག་མགྲོན་བསུ་ཚོམས་ཆེན་དུ་ལྷན་བཞུགས་འདྲ་པར་བསྐྱོན་བཞིན་པ།
ཤིན་ཧྭ་གསར་འགྱུར་ཁང་ཆིང་ཏའོ་ནས་ཟླ་6ཚེས་10ཉིན་གློག་འཕྲིན་འབྱོར་གསལ། ཧྲང་ཧའེ་མཉམ་ལས་རྩ་འཛུགས་ཀྱི་ཁོངས་མིའི་རྒྱལ་ཁབ་ཀྱི་གཙོ་བདག་ལས་འཛིན་ལྷན་ཚོགས་ཀྱི་ཚོགས་འདུ་ཐེངས་བཅོ་བརྒྱད་པ་ཚེས་10ཉིན་ཆིང་ཏའོ་རྒྱལ་སྤྱིའི་གྲོས་ཚོགས་ལྟེ་གནས་སུ་འཚོགས་ཤིང་། ཀྲུང་གོའི་རྒྱལ་ཁབ་ཀྱི་ཀྲུའུ་ཞི་ཞི་ཅིན་ཕིང་གིས་ཚོགས་འདུ་གཙོ་སྐྱོང་གནང་བ་དང་སྦྲགས་གསུང་བཤད་གལ་ཆེན་ཡང་གནང་བ་རེད། ཧྲང་ཧའེ་མཉམ་ལས་རྩ་འཛུགས་ཀྱི་ཁོངས་མིའི་རྒྱལ་ཁབ་ཀྱི་འགོ་ཁྲིད་པ་དང་། རྒྱུན་འཛུགས་སྒྲིག་གཞིའི་འགན་འཁུར་བ། ལྟ་ཞིབ་པའི་རྒྱལ་ཁབ་ཀྱི་འགོ་ཁྲིད་མི་སྣ། དེ་བཞིན་མཉམ་འབྲེལ་རྒྱལ་ཚོགས་སོགས་རྒྱལ་སྤྱིའི་རྩ་འཛུགས་ཀྱི་འགན་འཁུར་བ་བཅས་ཚོགས་འདུར་ཕེབས་པ་རེད། ཚོགས་ཞུགས་ཕྱོགས་ཁག་གིས་ཐུན་མོང་ཐོག་ཧྲང་ཧའེ་མཉམ་ལས་རྩ་འཛུགས་འཕེལ་རྒྱས་ཀྱི་ལོ་རྒྱུས་ལམ་བུར་ཕྱིར་དྲན་གནང་བ་དང་། རྩ་འཛུགས་དེའི་འཕེལ་རྒྱས་འགྲོ་ཚུལ་དང་། ལས་འགན། མདུན་ལམ་བཅས་ཀྱི་ཐད་བསམ་འཆར་སྤེལ་རེས་གཏིང་ཟབ་གནང་བ། རྒྱལ་སྤྱི་དང་ས་ཁུལ་གྱི་གནད་དོན་གལ་ཆེན་མཐུན་སྦྱོར་གྱི་ལངས་ཕྱོགས་ཐད་ཐུན་མོང་གི་ངོས་འཛིན་རྒྱ་ཁྱབ་བྱུང་བ་རེད།
ཟླ་དྲུག་པའི་ཆིང་ཏའོ་ཡི་ཡུལ་ལྗོངས་རི་མོ་བཞིན་དུ་མཛེས། རྒྱལ་སྤྱིའི་གྲོས་ཚོགས་ལྟེ་གནས་ཕྱི་རོལ་གྱི་དགུང་སྔོན་འོག་ཏུ་ཚོགས་ཞུགས་རྒྱལ་ཁབ་ཁག་གི་རྒྱལ་དར་དང་། ཧྲང་ཧའེ་མཉམ་ལས་རྩ་འཛུགས་ཀྱི་ཚོགས་དར། ཚོགས་ཞུགས་རྒྱལ་སྤྱིའི་རྩ་འཛུགས་ཀྱི་ཚོགས་དར་བཅས་ལྷབ་ལྷུབ་ཏུ་གཡོ། སྔ་དྲོའི་ཆུ་ཚོད་བཅུ་གཅིག་ཡོལ་ཙམ་ལ་ཚོགས་འདུ་དངོས་སུ་འགོ་ཚུགས་པ་རེད།
ཞི་ཅིན་ཕིང་གིས་འགོ་ཚུགས་ཤིས་ཚིག་གསུང་སྐབས་དང་ཐོག་ཕྱོགས་ཁག་གིས་ལོ་གཅིག་རིང་ཀྲུང་གོ་ཕྱོགས་ཀྱིས་ཧྲང་ཧའེ་མཉམ་ལས་རྩ་འཛུགས་ཀྱི་ཀྲུའུ་ཞིའི་རྒྱལ་ཁབ་ཀྱི་འགན་ཁུར་བའི་ལས་དོན་ཁག་ལ་རྒྱབ་སྐྱོར་ཤུགས་ཆེན་དང་གཞོགས་འདེགས་དམ་ཟབ་གནང་བར་ཐུགས་རྗེ་ཆེ་ཞུས་ཤིང་། ཁོང་གིས་ད་རེས་ཀྱི་དབུ་ཚོགས་ནི་ཧྲང་ཧའེ་མཉམ་ལས་རྩ་འཛུགས་ཀྱི་ཁོངས་མི་མང་དུ་སོང་རྗེས་འཚོགས་པའི་དབུ་ཚོགས་ཐོག་མ་ཡིན། དེར་སྔ་མཐུད་ཕྱི་སྐྱོང་གི་དོན་སྙིང་གལ་ཆེན་ལྡན་ཡོད། རྒྱ་གར་གྱི་ཙུང་ལི་མོ་ཏི་དང་ཕ་ཁི་སི་ཐན་གྱི་ཙུང་ཐུང་ཧའུ་སའེ་དབྱིན་ཁོངས་མིའི་རྒྱལ་ཁབ་ཀྱི་འགོ་ཁྲིད་པའི་ཐོབ་ཐང་ཐོག་ནས་དབུ་ཚོཌ་ལ་ཞུཌ་པར་དགའ་བསུ་ཞུ་རྒྱུ་ཡིན་ཞེས་གསུངས་པ་རེད།
དེ་རྗེས་ཞི་ཅིན་ཕིང་གིས《“ཧྲང་ཧའེ་སྙིང་སྟོབས”དར་སྤེལ་གཏོང་། ལས་དབང་གཅིག་མཐུན་འདུས་གྲུབ་གཏོད》ཅེས་འགོ་བརྗོད་དུ་འཁོད་པའི་གསུང་བཤད་གལ་ཆེན་གནང་ཞིང་། ཁོང་གིས་ཧྲང་ཧའེ་མཉམ་ལས་རྩ་འཛུགས་བཙུགས་ཚུན་གྱི་ལོ་17རིང་སྤྱིར་བཏང་གཏན་ནས་མིན་པའི་འཕེལ་རྒྱས་ཀྱི་ལོ་རྒྱུས་ལམ་བུ་ཞིག་འགྲིམས་ཡོད་ལ་གྲུབ་འབྲས་ཆེན་པོའང་ཐོབ་ཡོད། ང་ཚོས《ཧྲང་ཧའེ་མཉམ་ལས་རྩ་འཛུགས་ཀྱི་རྩ་འཛིན》དང《ཧྲང་ཧའེ་མཉམ་ལས་རྩ་འཛུགས་ཀྱི་ཁོངས་མིའི་རྒྱལ་ཁབ་ཀྱི་ཡུན་རིང་ཁྱིམ་མཚེས་མཛའ་གྲོགས་མཉམ་ལས་སྲོལ་ཡིག》གཞིར་བཟུང་། མནའ་འབྲེལ་དུ་མི་ཞུགས་པ་དང་། ཁ་གཏད་དུ་མི་ལངས་པ། ཕུང་གསུམ་པར་མི་དམིགས་པ་བཅས་ཀྱི་འཛུགས་སྐྲུན་རང་བཞིན་གྱི་རོགས་ཟླའི་འབྲེལ་བ་ཞིག་བཙུགས་ཡོད། དེ་ནི་རྒྱལ་སྤྱིའི་འབྲེལ་བའི་རིགས་པའི་གཞུང་ལུགས་དང་ལག་ལེན་གསར་གཏོད་གལ་ཆེན་བྱས་པ་ཞིག་ཡིན། ས་ཁོངས་མཉམ་ལས་བྱེད་སྟངས་གསར་པ་བཏོད་ནས་ས་ཁུལ་ཞི་བདེ་དང་འཕེལ་རྒྱས་འགྲོ་ཕྱིར་ལེགས་སྐྱེས་གསར་པ་ཕུལ་ཡོད། དེང་གི་དུས་སུ་ཧྲང་ཧའེ་མཉམ་ལས་རྩ་འཛུགས་འདི་ཉིད་འཛམ་གླིང་ཐོག་གི་ཡུལ་གྲུ་རྒྱ་ཆེ་ཤོས་དང་མི་འབོར་མང་ཤོས་ཀྱི་ཕྱོགས་བསྡུས་རང་བཞིན་གྱི་ས་ཁོངས་མཉམ་ལས་རྩ་འཛུགས་ཤིག་ཏུ་འཕེལ་རྒྱས་བྱུང་བ་དང་རྒྱལ་སྤྱིའི་ཤུགས་རྐྱེན་རྒྱུན་མི་ཆད་པར་ཆེ་རུ་སོང་ནས་འཛམ་གླིང་ཞི་བདེ་འཕེལ་རྒྱས་ལ་སྐུལ་འདེད་གཏོང་མཁན་དང་རྒྱལ་སྤྱིའི་དྲང་གཞག་གཞུང་དྲང་སྲུང་སྐྱོང་བྱེད་མཁན་གྱི་སྣང་ཆུང་བྱེད་མི་རུང་བའི་སྟོབས་ཤུགས་གལ་ཆེན་ཞིག་ཏུ་གྱུར་ཡོད་ཅེས་བསྟན་གནང་བ་རེད།
ཞི་ཅིན་ཕིང་གིས་ཧྲང་ཧའེ་མཉམ་ལས་རྩ་འཛུགས་ཀྱིས་དར་ཞིང་རྒྱས་པའི་སྐྱེ་སྟོབས་དང་ཤུགས་དྲག་ཆེ་བའི་མཉམ་ལས་ཀྱི་སྒུལ་ཤུགས་ཐོག་མཐའ་བར་གསུམ་དུ་མཐའ་འཁྱོངས་ཐུབ་པའི་གཞི་རྩའི་རྒྱུ་རྐྱེན་ནི་དེས“ཧྲང་ཧའེ་ཡི་སྙིང་སྟོབས”གསར་གཏོད་རང་བཞིན་ལྡན་པའི་སྒོ་ནས་བཏོན་པ་མ་ཟད། ཐོག་མཐའ་བར་གསུམ་དུ་ལག་བསྟར་བྱས་པ་དང་དེ་བཞིན་ཕན་ཚུན་ཡིད་ཆེས་དང་། གཉིས་ཁེ། འདྲ་མཉམ། གྲོས་མོལ། སྣ་མང་ཤེས་དཔལ་ལ་བརྩི་འཇོག ཐུན་མོང་འཕེལ་རྒྱས་དོན་གཉེར་བཅས་ཀྱི་འདོད་ཚུལ་འཛིན་པས་རེད། དེང་གི་འཛམ་གླིང་ཐོག་རྒྱལ་སྤྱིའི་འབྲེལ་བ་དམངས་གཙོ་ཅན་དུ་འགྱུར་བ་དེ་བཀག་འགོག་བྱེད་མི་ཐུབ་པའི་དུས་རབས་ཀྱི་འཕེལ་ཕྱོགས་ཤིག་ཏུ་གྱུར་ཡོད། དེས་ན་བདེ་འཇགས་བརྟན་ལྷིང་ནི་བློ་ཁ་ཕྱོགས་ས་དང་། མཉམ་ལས་གཉིས་ཁེ་ནི་དུས་ཀྱི་འཁོར་ཕྱོགས་ཆེན་པོ། ཤེས་དཔལ་མི་འདྲ་བ་སྤེལ་རེས་དང་ཕན་ཚུན་དཔྱད་གཞིར་འཛིན་པ་ནི་རྒྱལ་ཁབ་ཁག་གི་མི་དམངས་ཀྱི་ཐུན་མོང་གི་འདུན་པ་བཅས་རེད། ང་ཚོས“ཧྲང་ཧའེ་ཡི་སྙིང་སྟོབས”སྔར་བས་དར་སྤེལ་གཏོང་བ་དང་། གསར་གཏོད་དང་། མཐུན་སྦྱོར། ལྗང་མདོག སྒོ་དབྱེ། མཉམ་སྤྱོད་བཅས་ཀྱི་འཕེལ་རྒྱས་ཀྱི་ལྟ་བ་དར་སྤེལ་གཏོང་བ། ཐུན་མོང་དང་། ཕྱོགས་བསྡུས། མཉམ་ལས། རྒྱུན་མཐུད་བཅས་ཀྱི་བདེ་འཇགས་ཀྱི་ལྟ་བ་ལག་ལེན་བསྟར་བ། སྒོ་དབྱེ་དང་། འབྲེལ་མཐུད། གཉིས་ཕན། གཉིས་ཁེ་བཅས་ཀྱི་མཉམ་ལས་ལྟ་བ་མཐའ་འཁྱོངས་བྱེད་པ། འདྲ་མཉམ་དང་། ཕན་ཚུན་དཔྱད་གཞིར་འཛིན་པ། གླེང་མོལ། བསྟུན་མཁས་བཅས་ཀྱི་ཤེས་དཔལ་ལྟ་བ་འཛུགས་པ། མཉམ་གྲོས་དང་། མཉམ་འཛུགས། མཉམ་སྤྱོད་བཅས་ཀྱི་གོ་ལ་ཧྲིལ་པོའི་བཅོས་སྐྱོང་ལྟ་བ་མཐའ་འཁྱོངས་བྱེད་པ་བཅས་ཀྱི་ཐོག་ནས་དུས་རབས་ཀྱི་དཀའ་གནད་སེལ་བ་དང་ཉེན་ཁ་དང་འགྲན་སློང་མེད་པ་བཟོ་དགོས་ཞེས་བསྟན་གནང་བ་རེད།
ཞི་ཅིན་ཕིང་གིས“ཧྲང་ཧའེ་ཡི་སྙིང་སྟོབས”ནི་ང་ཚོའི་ཐུན་མོང་གི་རྒྱུ་ནོར་དང་ཧྲང་ཧའེ་མཉམ་ལས་རྩ་འཛུགས་ནི་ང་ཚོའི་ཐུན་མོང་གི་ཁྱིམ་གཞིས་ཡིན། ང་ཚོས་མུ་མཐུད“ཧྲང་ཧའེ་ཡི་སྙིང་སྟོབས”ཀྱི་ཁྲིད་སྟོན་འོག་དཀའ་ངལ་མཉམ་སེལ་དང་། མཉམ་ལས་དམ་ཟབ། ཕྱར་བ་གྲུ་འདེགས་བཅས་ཀྱི་སྒོ་ནས་ཧྲང་ཧའེ་མཉམ་ལས་རྩ་འཛུགས་ཀྱི་ལས་དབང་གཅིག་མཐུན་འདུས་གྲུབ་བཏོད་དེ་རྒྱལ་སྤྱིའི་འབྲེལ་བ་གསར་པ་འཛུགས་རྒྱུར་སྐུལ་འདེད་བཏང་ནས་ཡུན་རིང་ཞི་བདེ་དང་། བདེ་འཇགས་ཡོངས་ཁྱབ། ཐུན་མོང་དར་རྒྱས། སྒོ་འབྱེད་བསྟུན་མཁས། གཙང་ལ་མཛེས་པ་བཅས་ཀྱི་འཛམ་གླིང་ཕྱོགས་སུ་ལག་གདང་སྦྲེལ་ནས་སྐྱོད་དགོས་ཞེས་ནན་བཤད་གནང་བ་སྟེ།
གཅིག་ནས་མཐུན་སྒྲིལ་དང་ཕན་ཚུན་ཡིད་ཆེས་ཀྱི་སྟོབས་ཤུགས་ཆེན་པོ་གཅིག་ཏུ་སྒྲིལ་དགོས་ཤིང་། ང་ཚོས་རང་སོ་སོས་བདམས་པའི་འཕེལ་རྒྱས་ཀྱི་ལམ་བུར་བརྩི་འཇོག་དང་ཕྱོགས་གཉིས་ཀའི་སྲོག་ཤིང་གི་ཁེ་ཕན་དང་ཐུགས་ཁུར་གལ་ཆེན་ལ་ལྟ་རྟོག་བྱས་ཏེ་རྩ་འཛུགས་ཀྱི་གོང་བུ་འགྲིལ་ཤུགས་དང་བློ་ཁ་ཕྱོགས་ཤུགས་རྒྱུན་ཆད་མེད་པར་ཆེ་རུ་གཏོང་དགོས་པ་དང་།
གཉིས་ནས་ཞི་བདེ་བདེ་འཇགས་ཀྱི་ཐུན་མོང་གི་རྨང་གཞི་བརྟན་དུ་གཏོང་དགོས་ཤིང་། ང་ཚོས་འགོག་སྲུང་གི་བདེ་འཇགས་དང་། ཁྲིམས་འཛིན་གྱི་བདེ་འཇགས། ཆ་འཕྲིན་གྱི་བདེ་འཇགས་བཅས་ལ་མཉམ་ལས་བྱེད་ཤུགས་ཆེ་རུ་བཏང་སྟེ་ཨ་ཧྥུ་ཀ་ནི་སི་ཐན་གྱི་ཞི་བདེའི་བསྐྱར་སྐྲུན་འཕེལ་རིམ་ལ་སྐུལ་འདེད་གཏོང་དགོས། འབྱུང་འགྱུར་ལོ་3ནང་ཀྲུང་གོ་ཕྱོགས་ཀྱིས་ཕྱོགས་ཁག་གི་ཁྲིམས་འཛིན་མི་སྣ་2000གསོ་སྦྱོང་བྱས་ཏེ་ཁྲིམས་འཛིན་ནུས་པ་འཛུགས་སྐྱོང་བྱེད་ཤུགས་ཆེ་རུ་གཏོང་འདོད་ཡོད།
གསུམ་ནས་ཐུན་མོང་དར་རྒྱས་གོང་འཕེལ་གྱི་སྒུལ་ཤུགས་ཆེན་པོ་གཏོད་དགོས་ཤིང་། ང་ཚོས་འཕེལ་རྒྱས་འཐབ་ཇུས་ཀྱི་སྦྲེལ་མཐུད་ལ་སྐུལ་འདེད་དང“རྒྱུད་གཅིག་ལམ་གཅིག”གི་འཛུགས་སྐྲུན་ལ་སྐུལ་འདེད་བཏང་སྟེ་ས་ཁུལ་གྱི་ཚོང་དོན་མགྱོགས་མྱུར་སྟབས་བདེ་རུ་གཏོང་དགོས། ཀྲུང་གོ་ཕྱོགས་ཀྱིས་ཧྲང་ཧའེ་མཉམ་ལས་རྩ་འཛུགས་ཀྱི་དངུལ་ཁང་མཉམ་འབྲེལ་སྒྲིག་གཞིའི་སྒྲོམ་གཞིའི་ནང་མི་དམངས་ཤོག་སྒོར་དུང་ཕྱུར་300དང་གྲངས་མཚུངས་ཀྱི་ཆེད་དམིགས་དངུལ་བུན་གཏོང་རྒྱུ་ཡིན།
བཞི་ནས་མི་ཆོས་སྤེལ་རེས་མཉམ་ལས་ཀྱི་ཐུན་མོང་གི་འབྲེལ་ཐག་དམ་དུ་གཏོང་དགོས་ཤིང་། ང་ཚོས་སློབ་གསོ་དང་། ཚན་རྩལ། རིག་གནས། ཡུལ་སྐོར། འཕྲོད་བསྟེན། གནོད་འཚེ་ཉུང་གཏོང་། སྨྱན་སྦྱོར། ཁོར་ཡུག་སྲུང་སྐྱོང་། གཞོན་ནུ་ལོ་ཆུང་སོགས་ཁྱབ་ཁོངས་ཀྱི་སྤེལ་རེས་མཉམ་ལས་ལ་སྐུལ་འདེད་ཏན་ཏིག་གཏོང་དགོས། འབྱུང་འགྱུར་ལོ་3ནང་ཀྲུང་གོ་ཕྱོགས་ཀྱིས་ཁོངས་མིའི་རྒྱལ་ཁབ་ཁག་ལ་མི་ཤུགས་ཐོན་ཁུངས་གསར་སྤེལ་གསོ་སྦྱོང་གི་མི་གྲངས་3000མཁོ་འདོན་བྱ་རྒྱུ་དང་རླུང་སྤྲིན་གཉིས་པ་རྟགས་ཅན་གྱི་གནམ་གཤིས་སྲུང་སྐར་སྤྱད་ནས་ཕྱོགས་ཁག་ལ་གནམ་གཤིས་ཀྱི་ཞབས་འདེགས་ཞུ་འདོད་ཡོད།
ལྔ་ནས་རྒྱལ་སྤྱིའི་མཉམ་ལས་ཀྱི་རོགས་ཟླའི་འབྲེལ་བ་ཐུན་མོང་ཐོག་ཟབ་ཏུ་གཏོང་དགོས་ཤིང་། ང་ཚོས་ལྟ་ཞིབ་པའི་རྒྱལ་ཁབ་དང་གླེང་མོལ་རོགས་ཟླ་སོགས་ས་ཁུལ་དང་རྒྱལ་ཁབ་དང་མཉམ་དུ་སྤེལ་རེས་མཉམ་ལས་ཤུགས་ཆེ་རུ་གཏོང་བ་དང་། མཉམ་འབྲེལ་རྒྱལ་ཁབ་སོགས་རྒྱལ་སྤྱི་དང་ས་ཁུལ་གྱི་རྩ་འཛུགས་དང་རོགས་ཟླའི་འབྲེལ་བ་དམ་ཟབ་ཏུ་གཏོང་བ། རྒྱལ་སྤྱིའི་དངུལ་རྩའི་སྒྲིག་གཞི་དང་གླེང་མོལ་བཅས་བྱས་ཏེ་གླེང་མང་བའི་གནད་དོན་ཐག་གཅོད་དང་གོ་ལ་ཧྲིལ་པོའི་བཅོས་སྐྱོང་འཐུས་སྒོ་ཚང་དུ་འགྲོ་རྒྱུར་སྐུལ་འདེད་གཏོང་ཆེད་ལེགས་སྐྱེས་འབུལ་དགོས་པ་བཅས་རེད།
ཞི་ཅིན་ཕིང་གིས་མཇུག་ཏུ་ཀྲུང་གོ་ཕྱོགས་ཀྱིས་ཁོངས་མིའི་རྒྱལ་ཁབ་ཁག་དང་མཉམ་དུ་ལས་དོན་འབད་སྒྲུབ་དང་མཛའ་གྲོགས་མཉམ་ལས་ཀྱི་སྙིང་སྟོབས་གཞིར་བཟུང་། ད་ཐེངས་ཚོགས་འདུའི་ཐུན་མོང་གི་འདོད་ཚུལ་ཕྱོགས་ཡོངས་ནས་དོན་ཐོག་ཏུ་འཁྱོལ་བར་བྱས་ཏེ་སྐབས་རྗེས་མའི་ཀྲུའུ་ཞིའི་རྒྱལ་ཁབ་སྟེ་ཁེར་གྷི་སི་ཐན་གྱི་ལས་དོན་ལ་རྒྱབ་སྐྱོར་བྱས་ནས་ལག་གདང་དཔུང་སྦྲེལ་ཐོག་ཧྲང་ཧའེ་མཉམ་ལས་རྩ་འཛུགས་ཀྱི་འབྱུང་འགྱུར་དེ་བས་འོད་ཟེར་སྟོང་ལྡན་ཞིག་ཏུ་འགྱུར་བར་བྱེད་འདོད་ཡོད།
རྒྱ་གར་གྱི་ཙུང་ལི་མོ་ཏི་དང་། ཧ་སག་སི་ཐན་གྱི་ཙུང་ཐུང་ན་ཀྲའར་པ་ཡེ་ཕུའུ། ཁེར་གྷི་སི་ཐན་གྱི་ཙུང་ཐུང་རེ་ཨེན་པེ་ཁོ་ཕུའུ། ཕ་ཁི་སི་ཐན་གྱི་ཙུང་ཐུང་ཧོའུ་སའེ་དབྱིན། ཨུ་རུ་སུའི་ཙུང་ཐུང་ཕུའུ་ཅིང་། ཐ་ཇིག་སི་ཐན་གྱི་ཙུང་ཐུང་ལ་ཧོ་མོང་། ཨུ་ཟ་བྷེ་ཁི་སི་ཐན་གྱི་ཙུང་ཐུང་སྨིར་ཅི་གཡོད་ཡེ་ཕུའུ། ཧྲང་ཧའེ་མཉམ་ལས་རྩ་འཛུགས་ཀྱི་དྲུང་ཆེ་ཨ་ལི་མོ་ཕུའུ། ཧྲང་ཧའེ་མཉམ་ལས་རྩ་འཛུགས་ཀྱི་ས་ཁུལ་འཇིགས་སྐུལ་ལ་ངོ་རྒོལ་སྒྲིག་གཞི་ལག་བསྟར་ཨུ་ཡོན་ལྷན་ཁང་གི་ཀྲུའུ་རེན་སེ་སུའོ་ཡེ་ཕུའུ། ཨ་ཧྥུ་ཀ་ནི་སི་ཐན་གྱི་ཙུང་ཐུང་ཅ་ཉི། བྷེ་ཨུ་རུ་སུའི་ཙུང་ཐུང་ལུའུ་ཁ་ཧྲེན་ཁོ། དབྱི་རན་གྱི་ཙུང་ཐུང་ལུའུ་ཧ་ཉི། མོང་གོལ་གྱི་ཙུང་ཐུང་པ་ཐེ་ཐུའུ་ལེ་ཀེ མཉམ་འབྲེལ་རྒྱལ་ཁབ་ཀྱི་རྒྱུན་ལས་དྲུང་ཆེ་གཞོན་པ་ཨ་མིང་ན་བཅས་ཀྱིས་སྔ་རྗེས་སུ་གསུང་བཤད་གནང་བ་རེད། ཁོང་ཚོས་ཀྲུང་གོ་ཕྱོགས་ཀྱིས་ཧྲང་ཧའེ་མཉམ་ལས་རྩ་འཛུགས་ཀྱི་འཕེལ་རྒྱས་ལ་སྐུལ་འདེད་གཏོང་ཆེད་ཕུལ་བའི་ལེགས་སྐྱེས་དང་ཀྲུའུ་ཞིའི་རྒྱལ་ཁབ་ཀྱི་འགན་ཁུར་རིང་བསྒྲུབས་པའི་ལས་དོན་ལ་ཚད་མཐོའི་གདེང་འཇོག་དང་ཧྲང་ཧའེ་མཉམ་ལས་རྩ་འཛུགས་ཀྱིས་རྒྱ་གར་དང་ཕ་ཁི་སི་ཐན་དེའི་ནང་ཞུགས་རྒྱུ་དང་ལེན་གནང་བའི་དོན་སྙིང་གལ་ཆེན་ལ་གདེང་འཇོག་ཆེན་པོ་གནང་བ་རེད། ཕྱོགས་ཁག་གིས“ཧྲང་ཧའེ་ཡི་སྙིང་སྟོབས”ལ་མུ་མཐུད་བརྩི་སྲུང་ཞུས་ཏེ་ཆབ་སྲིད་དང་། བདེ་འཇགས། དཔལ་འབྱོར། མི་ཆོས་སོགས་ཁྱབ་ཁོངས་ཀྱི་དངོས་སྒྲུབ་མཉམ་ལས་རྒྱུན་ཆད་མེད་པར་སྲ་བརྟན་དུ་གཏོང་བ་དང་། གོ་ལ་ཧྲིལ་པོའི་དཔལ་འབྱོར་བཅོས་སྐྱོང་མ་ལག་འཐུས་སྒོ་ཚང་དུ་གཏོང་བ། ཕྱོགས་མང་པོའི་ཚོང་དོན་སྒྲིག་སྲོལ་སྲ་བརྟན་དང་འཕེལ་རྒྱས་གཏོང་བ། རྒྱལ་སྤྱིའི་བཅའ་ཁྲིམས་ཀྱི་ཚད་གཞིའི་སྒྲོམ་གཞིའི་ནང་ས་ཁུལ་གྱི་གླེང་མང་བའི་གནད་དོན་ཐག་གཅོད་བཅས་བྱས་ཏེ་མིའི་རིགས་ཀྱི་ལས་དབང་གཅིག་མཐུན་འདུས་གྲུབ་ལ་སྐུལ་འདེད་གཏོང་རྒྱུ་ཡིན་ཞེས་མགྲིན་གཅིག་ཏུ་གསུངས་པ་རེད། “རྒྱུད་གཅིག་ལམ་གཅིག”གི་གྲོས་འགོར་སླར་ཡང་དགའ་བསུ་དང་རྒྱབ་སྐྱོར་རྒྱ་ཁྱབ་ཏུ་ཐོབ་པ་རེད།
ཚོགས་འདུའི་ཐོག《ཧྲང་ཧའེ་མཉམ་ལས་རྩ་འཛུགས་ཀྱི་ཁོངས་མིའི་རྒྱལ་ཁབ་ཀྱི་གཙོ་བདག་ལས་འཛིན་ལྷན་ཚོགས་ཀྱི་ཚོགས་འདུའི་གསར་འགྱུར་སྤྱི་བསྒྲགས》དང་། 《ཚོང་དོན་སྟབས་བདེ་ཅན་སྐོར་གྱི་ཧྲང་ཧའེ་མཉམ་ལས་རྩ་འཛུགས་ཀྱི་ཁོངས་མིའི་རྒྱལ་ཁབ་ཀྱི་གཙོ་བདག་གི་མཉམ་འབྲེལ་གསལ་བསྒྲགས》 《ཧྲང་ཧའེ་མཉམ་ལས་རྩ་འཛུགས་ཀྱི་ཁོངས་མིའི་རྒྱལ་ཁབ་གཙོ་བདག་གིས་གཞོན་ནུར་སྤྲིངས་པའི་ཐུན་མོང་གི་རེ་བཅོལ་ཡི་གེ》 《ཧྲང་ཧའེ་མཉམ་ལས་རྩ་འཛུགས་ས་ཁུལ་དུ་ཐུན་མོང་ཐོག་ནད་ཡམས་དང་གནོད་འཚེར་ཁ་གཏད་གཅོག་རྒྱུའི་སྐོར་གྱི་ཧྲང་ཧའེ་མཉམ་ལས་རྩ་འཛུཌ་ཀྱི་ཁོངས་མིའི་རྒྱལ་ཁབ་ཀྱི་གཙོ་བདག་གི་གསལ་བསྒྲཌ》བཅས་ཁྱབ་བསྒྲགས་བྱས་པ་རེད།
ཚོགས་འདུ་མ་འཚོག་གོང་ཞི་ཅིན་ཕིང་གིས་ཚོགས་ཞུགས་ཕྱོགས་ཁག་དང་ལྷན་དུ་མགྲོན་བསུའི་ཚོམས་ཆེན་དུ་ཕེབས་ནས་དྲན་རྟེན་པར་བསྐྱོན་པ་རེད།
ཏིང་ཤུའེ་ཞང་དང་། དབྱང་ཅེ་ཁྲེ། ཝང་དབྱི། ཧོ་ལི་ཕུང་སོགས་ཚོགས་འདུར་ཞུགས་པ་རེད།


text:
༢༠༡༥/༢/༣ ཉིན་གྱི་སྔ་དྲོར། པེ་ཅིང་ཁྲང་ཕིང་ཆུས་སུ་ནག་འཁོར ༡༥༥༡ གཅིག་སྡུད་ཀྱིས་མེད་པར་བཟོས། གསར་འགོད་པས་ཤེས་གསལ་ལྟར་ན། འཁོར་ལོ་འདི་ཚོ་གཅིག་ལའང་འཁོར་བྱང་མེད་པ་དང་། འགྲིམ་འགྲུལ་དོ་དམ་སྡེ་ཚན་གྱིས་བཀག་ཉར་བྱས་རྗེས། དུས་ལས་ཡོལ་ཀྱང་བདག་པོ་ཚོས་ཐག་གཅོད་མ་བྱས་པ་རེད།
ཁྲིམས་འཛིན་མི་སྣས་བཀའ་བརྡ་བཏང་མ་ཐག རྐོ་འཁོར་གསུམ་གྱིས“སྣ་ཞཊ”བརྐྱངས་ཏེ་འཁོར་ནག་དེ་ཚོ་ལེབ་ལེབ་ཏུ་བཟོས།
༢༠༡༤/༩/༡༥ནས་བཟུང་། པེ་ཅིང་གྲོང་ཁྱེར་ཁྲང་ཕིང་ཆུས་ཀྱིས་འགྲིམ་འགྲུལ་དག་ཐེར་བྱ་བ་བསྒྲུབས་ཏེ། ཁྱོན་ནག་འཁོར་དང་རྐང་གསུམ ༣༤༦༤ བཀག་ཉར་བྱས། འགྲིམ་འགྲུལ་དོ་དམ་ཅུད་ཀྱིས། འཁོར་རིགས་ཁྲིམས་འགལ་ཡིན་ཚད་འཁོར་བདག་དུས་ལྟར་དོ་དམ་ཅུད་དུ་ཐག་གཅོད་དང་ལེན་བྱ་རུ་མ་ཡོང་ན། འཁོར་རིཊ་དེ་གཏོར་ནས་མེད་པ་བཟོ་རྒྱུ་ཡིན་ཞེས་བསྟན་པ་རེད།
(རྩོམ་འགན་པ། རྟ་མགྲིན)


text:
མདུན་ངོས། » Tentra Religion
Tentra Religion
མ་རྒྱུད་ཡེ་ཤེས་ཐེག་ལེའི་རྩ་ཚིག་ངག་འཛིན་ཟུར་བཀོལ་བཞུགས།
མ་རྒྱུད་ཡེ་ཤེས་ཐེག་ལེའི་རྩ་ཚིག་ངག་འཛིན་ཟུར་བཀོལ་བཞུགས། སྒོམ་གྲྭ་མཁན་པོ་ཚུལ་ཁྲིམས་བསྟན་འཛིན། ༄༅།། ཞང་ཞུང་སྐད་དུ། ཨུ་ཡེ་ཐ་ཙོན་མ་ཏྲ་ཤེ་རྐྱ་ཉི་རི་ཀུ་ཤུ་ཧ་སངས་ཀྱིན་ཏན་ཏྲ། བོད་སྐད་དུ།གསང་ཆེན་མཐར་ཐུག་མ་རྒྱུད་ཐུགས་རྗེ་ཉི་མ། གཞི་ཡེ་སངས་རྒྱས་པའི་རྒྱུད། སྟོན་པ་ཀུན་ཏུ་བཟང་པོ་མཁའ་འགྱིང་དཀར་པོ་གསང་བ་གསང་ཆེན་གསང་མཆོག་མཐར་ཐུག་ལ་ཕྱག་འཚལ་ལོ། དེ་ནས་ཡུམ་བཟང་ཟ་རིང་བཙུན་ལས་སོགས་ཏེ། ལྷ་མོ་སུམ་བརྒྱ་དྲུག་ཅུ། ཀླུ་མོ་བརྒྱད་ཁྲི་བཞི་སྟོང༌། སྨན་མོ་དགུ་ཁྲི་དགུ་འབུམ། མཁའ་འགྲོ་བྱེ་བ་ས་ཡ་ཡི་ཚོགས་ཀྱིས། ཨུ་དུ་འབར་བའི་མེ་ཏོག་ལས་སོགས་ཏེ། བླ་ན་མེད་པའི་མཆོད་པར་སྤྲིན་གྱི་རྒྱན་ཆེན་པོ་བཤམས་ནས། ཞུས་སམ་གསོལ་པ། སྟོན་པའི་ཐུགས་རྗེ་ཉི་མ་ལྟ་བུ་ཡིས། གདུལ་བྱ་ཚེ་གཅིག་སངས་རྒྱས་སྒྲུབ་རྣམས་ལ། གཞིའི་གྲུབ་མཐའ་བརླིང་པས་ལྟ་བ་མཐོ།…
ཆོས་རྗེ་རང་བྱུང་རྡོ་རྗེས་མཛད་པའི་རླུང་སེམས་གཉིས་མེད།
Download འདིར་སྣོན།
འབྲས་བུ་རྡོ་རྗེ་ཐེག་པའི་ས་ལམ་རྣམ་པར་གཞག་པ།
Dwonload འདིར་སྣོན། /xtras/ckeditor/filemanager/userfiles/Vajrayana_Salam.pdf
གཡུང་དྲུང་བོན་གྱི་སྔགས་བསྟན་སྔ་དར་དང་འབྲེལ་བའི་བརྒྱུད་རིམ་ངོས་འཛིན་སྐོར།
གཡུང་དྲུང་བོན་གྱི་སྔགས་བསྟན་སྔ་དར་དང་འབྲེལ་བའི་བརྒྱུད་རིམ་ངོས་འཛིན་སྐོར། ཟིན་བདག་རང་ཉིད་ཀྱི་རྩོམ། ང་ཚོས་བོན་ལུགས་ཀྱི་ལྟ་ཚུལ་ཁག་ཅིག་ཕྱོགས་བསྡོམས་བྱས་ན། སྔར་བསྐལ་པ་ཡ་ཐོག་ཏུ་མང་བཀུར་རྒྱལ་པོ་བྱུང་སྟེ་ཆེས་ཐོག་མར་འཇིག་རྟེན་གྱི་རིག་བྱེད་དང་མུ་སྟེགས་སོགས་འཇིག་རྟེན་ཐུན་མོང་གི་བོན་བྱུང་བ་དང༌། དེ་དང་སྟབས་བསྟུན་རྒྱལ་བའི་ཕྲིན་ལས་ལ་བརྟེན་ནས་སྲིད་པ་རྒྱུད་ཀྱི་བོན་ཞེས་པ་རྒྱུ་ཡི་བོན་སྣ་ཚོགས་པས་ཕན་བདེ་བསྒྲུབས་པར་བྱས་པས་བསྟན་པའི་གཞི་ཆགས་པར་གྱུར། འོག་མིན་གྱི་གནས་སུ་བོན་སྐུས་བླ་མེད་ཀྱི་རྒྱུད་རྣམས་ཐུན་མིན་ཤིན་ཏུ་གསང་བ་བསམ་གྱིས་མི་ཁྱབ་པའི་དོན་གོ་བའི་གདུལ་བྱ་ཁོ་ནར་གསུངས་པ་དང༌། དེ་ནས་སུམ་ཅུ་རྩ་གསུམ་ལ་སོགས་ལྷ་ཡི་གནས་སུ་འཆི་མེད་ཡུམ་སྲས་གཤེན་གསུམ་གྱིས་སྤྱི་སྤུངས་སོགས་གསང་བ་སྔགས་ཀྱི་བོན་དེ་དག་གདུལ་བྱ་བློ་མཆོག་རྣམས་ལ་གསུངས་པ་ནི་ཕལ་ཆེར་འདོད་ཁམས་ཀྱི་གདུལ་བྱ་ལ་གསུངས་པ་ལྟ་བུར་ཡོད་དོ། ། དེ་ནས་མི་ཡུལ་དུ་སྟོན་པ་གཤེན་རབ་ཀྱིས་གསང་སྔགས་ཀྱི་བོན་མང་དུ་གསུངས་པ་ཡོད་ནའང༌། སྟོན་པ་གཤེན་རབ་ནི་ཡོངས་གྲགས་ཕྱི་རྒྱུད་མདོ་ཡི་སྟོན་པའི་ཚུལ་དུ་བྱོན་པར་སྟོན་པ་གཤེན་རབ་ཀྱི་རྣམ་ཐར་ཁག་ནས་གསལ་བ་ཡིན་ལ། ཕྱི་རྒྱུད་ཐམས་ཅད་སྤྲུལ་པའི་སྐུ་ལས་བརྒྱུད་ཅེས་པའི་དོན་ཡང་དེ་ཡིན་ནོ། །གཤེན་རབ་ཀྱིས་འདུལ་མངོན་མདོ་སྡེ་སོགས་གང་གསུངས་པ་དེ་དག་སྔགས་ཀྱི་ཆ་ལག་གི་ཚུལ་དུ་ཡོད་པས་མདོ་སྔགས་གཉིས་དོན་དུ་མི་འགལ་ལོ་ཞེས་བཞེད་པའང་ཡོད་དོ། །སྟོན་པ་གཤེན་རབ་སྐུ་གཤེགས་ནས་ལོ་ཉེར་བརྒྱད་ན་འོལ་གླིང་དུ་གསང་སྔགས་ཀྱི་བསྟན་པ་བྱུང་ཚུལ་བཤད་པ་ལྟར་ན་སྟོན་པ་ཞལ་བཞུགས་དུས་སུ་ཆེར་མེད་པར་སྣང་ངོ༌། ། བོད་དུ་སངས་རྒྱས་བསྟན་པ་སྤྱི་ཡི་དབང་དུ་བྱས་ན་སྔ་རབས་མཁས་པ་ཁ་ཅིག་གིས་མདོ་སྔགས་གཉིས་མེ་ཆུ་ལྟ་བུར་བཞེད་པ་བྱུང་བ་དེར་མཁས་པས་དགག་བཞག་མཐའ་ཡས་པ་བྱུང་ཡོད་དོ། །བོན་དཔེ་ཁག་ཅིག་ལས་བརྗོད་ཚུལ་འདྲ་མིན་གསལ་ཡང༌། བོན་གྱི་མཁས་མཆོག་མཉམ་མེད་ཤེས་རབ་རྒྱལ་མཚན་གྱིས་མདོ་སྔགས་ཟུང་འབྲེལ་གྱི་ལམ་སྲོལ་བརྟན་པོ་བཙུགས་ཡོད་པ་དེས་བོན་བསྟན་ལ་མདོ་སྔགས་ཟུང་འབྲེལ་གྱི་དཔེ་མཚོན་རང་བཞིན་གྱི་ཐབས་ཤེས་ཤིག་སྟོན་ཡོད་པ་གསལ་བར་བྱས་འདུག སྔ་དར་རྒྱུད་རིམ་སྐབས་སུ་རྒྱུ་འབྲས་ཀྱི་བོན་གཉིས་འགལ་མེད་དུ་སྤྱོད་ཚུལ་གསལ་བའི་དཔེ་ཁག་ཀྱང་མི་ཉུང་བ་ཡོད་པ་རེད། །ནུབ་ཕྱོགས་ཀྱི་ཞིབ་འཇུག་པ་རྣམས་ནས་བོད་བཙན་པོའི་སྐབས་སུ་བོན་ལ་མ་ལག་ཚང་བའི་གཞུང་ལུགས་མེད་པར་བརྗོད་མཁན་མང་དུ་ཡོད་པ་ནི་དེང་དུས་བོན་ལུགས་པ་རྣམས་ཀྱི་ཤོད་སྟངས་དང་མི་འདྲ་བ་ཡིན།…
མདོ་སྔགས་ཀྱི་སྒོམ་དོན་བསྡུས་པ་བཞུགས་སོ། །
མདོ་སྔགས་ཀྱི་སྒོམ་དོན་བསྡུས་པ་བཞུགས་སོ། ། ཆོས་རྗེ་དྭགས་པོ་ལྷ་རྗེའི་གསུང་། ན་མོ་གུ་རུ། ངན་སོང་གསུམ་གྱི་སྡུག་བསྔལ་གྱིས་འཇིགས་ནས། སྐྱབས་སུ་སངས་རྒྱས་ཉག་གཅིག་ཡིན་པར་ཤེས་ཤིང་། སྲོག་གི་ཕྱིར་ཡང་སྐྱབས་འགྲོ་མི་གཏོང་བ་ནི། སྐྱེས་བུ་ཆུང་ངུའི་ཆོས་ཡིན་པས། དུས་རྟག་ཏུ་ངན་སོང་གསུམ་གྱི་སྡུག་བསྔལ་སོམས་ལ་སྐྱབས་འགྲོ་གྱིས། འཁོར་བ་མཐའ་དག་ལ་ཡིད་ཕྱུང་ནས། རང་ཐར་པ་མྱ་ངན་ལས་འདས་པ་ཐོབ་པར་འདོད་པས། མི་དགེ་བ་བཅུ་སྤོང་། དགེ་བ་བཅུ་སྒྲུབ་པ་ནི། སྐྱེས་བུ་འབྲིང་གི་ཆོས་ཡིན་པས། དུས་རྟག་ཏུ་འཁོར་བའི་སྡུག་བསྔལ་སོམས་ལ། མི་དགེ་བ་ཕྲ་མོ་ནས་སྤོངས། དགེ་བ་མཐའ་དག་དང་དུ་ལེན་པར་གྱིས། འཁོར་བའི་མ་རྣམས་ཀྱི་སྡུག་བསྔལ་མ་བཟོད་ནས་དེ་རྣམས་ཀྱི་དོན་དུ་བླ་ན་མེད་པའི་བྱང་ཆུབ་ཐོབ་པར་འདོད་པ་ནི། སྐྱེས་བུ་མཆོག་གི་ཆོས་ཡིན་པས།…
དེ་ཁོ་ན་ཉིད་ཀྱི་མན་ངག་རྩེ་མོ་དོ་ཧའི་གླུ་ཞེས་བྱ་བ་བཞུགས་སོ། །
དེ་ཁོ་ན་ཉིད་ཀྱི་མན་ངག་རྩེ་མོ་དོ་ཧའི་གླུ་ཞེས་བྱ་བ་བཞུགས་སོ། ། གྲུབ་ཆེན་ས་ར་ཧ་པ། ༄༅། །རྒྱ་གར་སྐད་དུ། ཏཏྟྭ་ཨུ་པ་དེ་ཤ་ཤི་ཁ་ར་དོ་ཧ་གཱི་ཏི་ནཱ་མ། བོད་སྐད་དུ། དེ་ཁོ་ན་ཉིད་ཀྱི་མན་ངག་རྩེ་མོ་དོ་ཧའི་གླུ་ཞེས་བྱ་བ། འཕགས་པ་འཇམ་དཔལ་ལ་ཕྱག་འཚལ་ལོ། །མ་གཡོས་སྐུ་གསུང་ཐུགས་ཀྱི་རང་བཞིན་ལས། །རྡོ་རྗེ་རྩེ་མོ་ཅིག་ཅར་གླུར་བླངས་དོན། །གང་ཚེ་ལྷན་ཅིག་སྐྱེས་པ་དག །གོ་བ་དགུ་ཡིས་རྟོགས་པར་བྱ། །རྒྱུ་མཚན་གཞལ་བྱ་ལ་སོགས་མེད། །དངོས་པོ་རྣམས་ཀྱི་ཁོ་ན་ཉིད། །དགག་དང་སྒྲུབ་པ་མེད་པ་སྟེ། །དབྱེ་བ་ལ་སོགས་མེད་པར་བཤད། །མི་མཐུན་ཕྱོགས་དང་གཉེན་པོ་མེད། །འཆལ་བའི་ཚུལ་ཁྲིམས་སེར་སྣ་དང་།…
ཕྱག་ཆེན་གངྒ་མ།
རྗེ་བཙུན་ཏིལླི་པས་ནཱ་རོ་པ་ལ་གདམས་པའི་ཕྱག་ཆེན་གངྒ་མ་ཞེས་བྱ་བ་བཞུགས་སོ། ། ༄༅། །རྒྱ་གར་སྐད་དུ། མ་ཧཱ་མུ་དྲཱ་ཨུ་པ་དེ་ཤཾ། བོད་སྐད་དུ། ཕྱག་རྒྱ་ཆེན་པོའི་མན་ངག །དཔལ་ལྡན་ལྷན་ཅིག་སྐྱེས་པ་ལ་ཕྱག་འཚལ་ལོ། །ཕྱག་རྒྱ་ཆེན་པོ་བསྟན་དུ་མེད་གྱུར་ཀྱང་། །དཀའ་བ་སྤྱད་ཅིང་བླ་མ་ལ་གུས་པས། །སྡུག་བསྔལ་བཟོད་ལྡན་བློ་ལྡན་ནཱ་རོ་པ། །སྐལ་ལྡན་ཁྱོད་ཀྱི་སྙིང་ལ་འདི་ལྟར་བྱོས། །ཀྱེ་ཧོ་འཇིག་རྟེན་ཆོས་ལ་ལེགས་ལྟོས་དང་། །རྟག་མི་ཐུབ་སྟེ་རྨི་ལམ་སྒྱུ་མ་འདྲ། །རྨི་ལམ་སྒྱུ་མ་དོན་ལ་ཡོད་མ་ཡིན། །དེས་ན་སྐྱོ་བསྐྱེད་འཇིག་རྟེན་བྱ་བ་ཐོངས། །འཁོར་གཡོག་ཆགས་སྡང་ཉེ་འབྲེལ་ཀུན་སྤངས་ལ། །གཅིག་པུ་ནགས་འདབ་རི་ཁྲོད་དགོན་པར་བསྒོམ། །བསྒོམ་དུ་མེད་པའི་ངང་ལ་གནས་པར་གྱིས།…


text:
ཨ་རིའི་སློབ་ཕྲུག་རང་ལོ་ ༡༢ ཅན་ཞིག་གིས་མེ་མདས་བརྒྱབས་ཏེ་རང་ལོ་ ༡༥ ཡིན་པའི་སློབ་ཕྲུག་གཉིས་ལ་རྨས་སྐྱོན་ཚབས་ཆེན་བཟོས་ཡོད་འདུག
ཟླ་འདིའི་ཕྱི་ཚེས་ ༡ ཉིན་གྱི་ཞོགས་པར་ཨ་རིའི་ཁ་ལི་ཧྥོར་ནི་ཡའི་ཝེ་སི་ཊི་ལེག(westlake) རྫོང་ཁོངས་སུ་ཡོད་པའི་ལོ་སི་ཨ་ནི་ལི་སི་འབྲིང་རིམ་སློབ་གྲྭའི་(Los Aneles)ནང་སློབ་ཕྲུག་ཆུང་ཆུང་གཉིས་ཀྱིས་གློ་བུར་དུ་མེ་མདས་གང་བྱུང་བརྒྱབས་ཏེ། ལོ་ ༡༥ ཅན་གྱི་སློབ་ཕྲུག་བུ་གཅིག་དང་བུ་མོ་གཅིག་ལ་རྨས་སྐྱོན་ཚབ་ཆེན་བཟོས་ཡོད་པ་དང་། དོན་རྐྱེན་ཁྲོད་བྱིས་པ་ལོ ༡༢ ཅན་གཉིས་དང་བུད་མེད་ལོ་༣༠ ཅན་ཞིག་ལ་རྨས་ཕོག་ཡོད་འདུག
སློབ་གྲྭའི་ཉེན་རྟོག་སྡེ་ཚན་གྱིས་རྩད་གཅོད་བྱས་ཏེ་མེ་མདས་རྒྱག་མཁན་བུ་མོ་ལོ་ན་ ༡༢ ཅན་ཞིག་ཡིན་པ་གསལ་པོ་བྱུང་སྟེ་མོ་འཛིན་བཟུང་བྱས་ཡོད་པ་མ་ཟད། བུ་མོ་དེའི་མེ་མདའ་ཡང་ལག་སོན་བྱུང་ཡོད་འདུག མོས་མེ་མདས་རྒྱག་དགོས་པའི་རྒྱུ་མཚན་ཅི་ཡིན་དང་། བུ་མོ་དེ་ག་འདྲ་བྱས་ནས་འཛིན་བཟུང་བྱས་ཡོད་མེད་སོགས་སློབ་གྲྭ་གཞུང་དང་ཉེན་རྟོག་ཕྱོགས་ནས་གསལ་པོ་བརྗོད་མེད་པ་རེད།
ཉེན་རྟོག་ལས་ཁུངས་ཀྱིས་རྨས་སྐྱོན་ཕོག་པའི་སློབ་ཕྲུག་གཉིས་ལས་བུ་དེའི་མགོ་ལ་མེ་མདའ་ཕོག་ཡོད་པ་དང་། བུ་མོ་དེའི་དཔྱི་མགོར་ཕོག་སྟེ་ཛ་དྲག་མྱུར་སྐྱོབ་བྱེད་བཞིན་ཡོད་པ་དང་། རྨས་སྐྱོན་ཕོག་པ་གཞན་གསུམ་ལ་མེ་མདས་བརྒྱབས་ཏེ་གས་འཐོར་བྱུང་སྐབས་རྨས་ཕོག་པ་ཞིག་ཡིན་སྐོར་བརྗོད་འདུག
སློབ་གྲྭའི་མགྲིན་ཚབ་པ་ཇེམ་སུ་ཁུག(james cook)ཟེར་བ་ཞིག་གིས་བྷི་བྷི་སིའི་གསར་འགོད་པར། ཉེན་རྟོག་ཕྱོགས་ནས་གནད་དོན་དེ་ཉེན་ཁ་ཅན་ཞིག་ཏུ་དེ་ཙམ་ངོས་འཛིན་བྱེད་ཀྱི་མེད་ན་ཡང་། ཁོ་ཚོས་མུ་མཐུད་དོན་རྐྱེན་བྱུང་སའི་ས་གནས་དང་ཉེ་འཁོར་ལ་རྟོག་ཞིབ་ཀྱིས་དེ་མིན་གྱི་གནད་དོན་གཞན་དང་མཚོན་ཆ་སོགས་ཡོད་མེད་འཚོལ་ཞིབ་བྱེད་ཀྱི་ཡོད། ཅེས་བརྗོད་འདུག
སློབ་གྲྭའི་དབུ་འཛིན་སི་ཊི་ཝི་ཟེ་ཕུར་མན་(Steve zipperman ) ལགས་ཀྱིས། གནད་དོན་དེའི་ཐད་སློབ་གྲྭའི་ཕྱི་ལོགས་ནས་གསར་འགོད་གསལ་བསྒྲགས་ཤིག་སྤེལ་ཏེ། ཁོ་ཚོས་ད་ལྟ་དོན་རྐྱེན་དེའི་ཐད་ཕྱོགས་ཡོངས་ནས་རྟོག་ཞིབ་གཟབ་ནན་བྱེད་ཀྱི་ཡོད་ལ། མོས་མེ་མདས་བརྒྱབས་དགོས་པའི་རྒྱུ་རྐྱེན་དང་དམིགས་འབེན་སུ་ཡིན། དེ་བཞིན་དོན་རྐྱེན་བྱུང་སྐབས་སློབ་ཕྲུག་སུ་ཞིག་གིས་དངོས་སུ་མཐོང་ཡོད་མེད་སོགས་ལ་ཞིབ་འཇུག་བྱེད་ཀྱི་ཡོད། ཅེས་བརྗོད་འདུག
དོན་རྐྱེན་འདི་ནི་འདས་པའི་བདུན་ཕྲག་འགའི་རིང་ཨ་རིའི་སློབ་གྲྭ་ཁག་ཏུ་མེ་མདའི་དོན་རྐྱེན་ཁྲོད་ཤི་རྨས་བྱུང་ཚད་ཆེས་ཆུང་ཤོས་ཤིག་ཡིན་འདུག ཟླ་སྔོན་མའི་ཚེས་ ༢༣ ཉིན་ཨ་རིའི་ཁེན་ཊག་ཀེ་(kentucky)ཞེས་པའི་སློབ་གྲྭ་ཞིག་གི་ནང་སློབ་ཕྲུག་ཅིག་གིས་མེ་མདས་གང་བྱུང་བརྒྱབས་ཏེ་སློབ་ཕྲུག་ ༡༧ ལ་རྨས་སྐྱོན་དང་སློབ་ཕྲུག་ ༢ གསད་ཡོད་པ་རེད།
གསར་འགོད་པ། སངས་རྒྱས་དཀོན་མཆོག


text:
འདི་ག་སྨན་རིའི་གླིང་གི་དཔེ་མཛོད་ཁང་ནས་དཔར་དུ་བསྐྲུན་པའི་ >ཅེས་པའི་དཔེ་དེབ་འདི་ནི། སྨན་རིའི་གླིང་གི་སྐབས་བཅུ་དགུ་པའི་བཀའ་རམས་པ་མར་ནང་ཚང་ཁྲི་གཡུང་དྲུང་ལགས་ནས་ལོ་མང་རིང་ >དང་ >སོགས་ཀྱི་ཕྱག་དཔེ་ཁག་ལ་སློབ་སྦྱོང་དང་ཞིབ་འཇུག་གནང་བའི་འབྲས་རྟགས་སུ་བརྩམས་གནང་བའི་བོད་ས་སྐྱེས་རྡོ་སྐྱེས་ཀྱི་རིག་པའི་གཞུང་ལུགས་ལྟ་བུ་ཞིག་སྟེ་སྲིད་པ་སྣོད་བཅུད་ཀྱི་ཆགས་རབས་སོགས་མཛོད་གནས་བཅུ་བདུན་དང་ཞང་ཞུང་བོན་གྱི་གནའ་བོའི།བརྡ་ཆད་སོགས་ཀྱི་གཏེར་མཛོད་ལྟ་བུ་ཞིག་རེད་ནང་དོན་གཙོ་བོ་ནི་སྲིད་པའི་ >ལས་འཕྲོས་ཏེ་མཛོད་གནས་བཅུ་བདུན་གྱི་སྤྱི་དོན་དང་མཛོད་གནས་རེ་རེ་ལས་བྱུང་བའི་ཞང་ཞུང་གི་ཐ་སྙད་བརྡ་ཆད་ཁག་གི་གསེད་བཀྲོལ་གནང་ཡོད་པ་སྟེ།  >ཀྱི་མཛོད་གནས་བཅུ་བདུན་གྱི་སྤྱི་དོན་དང་གནའ་བོའི་ཞང་ཞུང་གི་ཐ་སྙད་ཁག་གི་གོ་དོན་སོགས་ཡིན་ལ། ལེའུ་གྲངས་ནི། དང་པོ་མཛད་པ་པོ་དང་མཛད་པའི་ལོ་ཚིགས། གཉིས་པ་ཞང་སྐད་ནས་བོད་སྐད་དུ་བསྒྱུར་པའི་སྐོར། གསུམ་པ་གཏེར་ལུགས་མི་འདྲ་བའི་སྐོར། བཞི་པ་གཏེར་ནས་བཏོན་པའི་ལོ་ཚིགས་ཀྱི་སྐོར། ལྔ་པ་ >ཀྱི་འགྲེལ་བའི་སྐོར། དྲུག་པ་སྒོ་བཞི་མཛོད་ལྔ་སོགས་གང་གི་ཁོངས་སུ་གཏོགས་ཚུལ། བདུན་པ་མཛོད་གནས་བཅུ་བདུན་གྱི་སྤྱི་དོན་གནད་བསྡུས་སུ་བརྗོད་པ། བརྒྱད་པ་ >ལས་གནའ་བོའི་ཞང་སྐད་ཀྱི་ཐ་སྙད་ཁག་གི་གོ་དོན། དགུ་པ་ >དང་འབྲེལ་བའི་ཡིག་ཆ་གལ་ཆེན། བཅུ་པ་ >དང་འབྲེལ་ཡོད་ཀྱི་མི་སྣ་ངོ་སྤྲོད་དང་། ཞར་བྱུང་དུ་ >ཀྱི་འགྲེལ་བ་ >ལ་དམིགས་སུ་དཔྱད་པའི་སྐོར་གྱི་དཔྱད་རྩོམ་དང་། མཇུག་མཐར་ >དང་འབྲེལ་བའི་དཔྱད་གཞིའི་ཡིག་ཆའི་ཁུངས་སོགས་གསལ་འཁོད་བྱས་འདུག
རྗོད་བྱེད་ཀྱི་ཐད་ནས་ཚིག་ཉུང་ལ་དོན་འདུས་པ་མཛོད་གནས་རེ་རེའི་གོ་རིམ་ལྟར་བསྐྱར་འབྲི་དང་ལད་ཟློས་ཙམ་མ་ཡིན་པར་ཚན་རིག་དང་མཐུན་པའི་ཞིབ་འཇུག་གི་རིག་ལམ་བེད་སྤྱད་ནས་ལོ་ཚིགས་དང་འབྲེལ་བའི་དོན་གནད་སྐོར་ལ་གསལ་ཁ་དོད་ཅིང། ལུང་ཁུངས་དང་དཀའ་གནད་ཁག་ལ་ཞིབ་ཕྲའི་མཆན་འགྲེལ་བཏགས་ཏེ་ >དང་འབྲེལ་བའི་དཔྱད་གཞིའི་དཔེ་ཁུངས་བརྒྱ་ཕྲག་ལས་བརྒལ་བར་རྒྱབ་བརྟེན་དུ་བྱས་ནས་ >ཀྱི་གཞུང་གི་སྤྱི་ཁོག་ལྟར་དོན་གྱི་གནད་རྣམས་བསྡུས་ཏེ་བྲིས་ཡོད་པའི་མཛོད་ཀྱི་སྤྱི་དོན་ལྟ་བུ་ཞིག་ཡིན་ལ། ཁྱད་པར་དུ་ >ལས་བྱུང་བའི་གནའ་བོའི་ཞང་ཞུང་གི་ཐ་སྙད་བརྡ་ཆད་ཡོད་དོ་ཅོག་གི་གོ་དོན་སོ་སོ་ནས་བྲིས་གནང་ཡོད་པ་བཅས་ནི་བོན་རིག་པར་ཞིབ་འཇུག་དང་སློབ་གཉེར་གྱི་མཐུན་རྐྱེན་བླ་ན་མེད་པ་ཞིག་བསྐྲུན་འདུག་པར་སེམས།
དཔེ་དེབ་འདི་ནི་བོད་རང་གི་གནའ་བོའི་གཞུང་ལུགས་དང་ཐ་སྙད་རིག་པ་ཁྱད་པར་དུ་གཡུང་དྲུང་བོན་དང་ཞང་ཞུང་གི་རིག་པར་སློབ་གཉེར་དང་ཐུགས་སྣང་ཡོད་མཁན་རྒྱལ་ཕྱི་ནང་ཀུན་ཏུ་བཞུགས་པའི་གཞོན་སྐྱེས་ཉམས་ཞིབ་པ་རྣམས་ལ་དཔྱད་གཞིའི་ས་བོན་གལ་ཆེན་ཞིག་ཏུ་དམིགས་ཏེ་འདི་ག་དཔེ་མཛོད་ཁང་གིས་དཔར་སྐྲུན་བྱས་པ་ཡིན་པས་དེ་ལུགས་རྒྱ་ཆེའི་ཀློག་པ་པོ་རྣམས་ཀྱི་ཐུགས་དགྱེས་པའི་མཆོད་སྤྲིན་དུ་འགྱུར་བའི་སྨོན་འདུན་བཅས།
རྩོམ་པ་པོའི་ངོ་སྤྲོད་གནད་བསྡུས།
མར་ནང་ཚང་གཡུང་དྲུང་བསྟན་འཛིན་རྒྱ་མཚོ། ཡོངས་གྲགས་སུ་ཁྲི་གཡུང་དྲུང་ཞེས་འབོད། ཁོང་ནི་ཡུལ་མདོ་སྨད་མཚོ་སྔོན་པོའི་ལྷོ་ཕྱོགས་ཀྱི་འབྲོག་ཁྱིམ་ཞིག་ཏུ་འཁྲུངས། ཆུང་དུས་སུ་ས་གནས་སློབ་ཆུང་འགྲིམས་ཤིང་ཁྲི་ཀ་ཁྱུང་མོ་དགོན་པར་རབ་ཏུ་བྱུང་། (2003)ལོར་གཡུང་དྲུང་བོན་གྱི་གདན་ས་ཆེན་མོ་དཔལ་གཤེན་བསྟན་སྨན་རིའི་གླིང་དུ་གཡུང་དྲུང་བོན་གྱི་བཤད་སྒྲུབ་འདུས་སྡེར་ཞུགས་ནས་གཞུང་བཀའ་པོད་དྲུག་ལ་སློབ་གཉེར་གནང་། (2018)ལོའི་སྤྱི་ཟླ་གཉིས་པར་༧གཡུང་དྲུང་བོན་གྱི་གདན་ས་ཆེན་མོ་དཔལ་གཤེན་བསྟན་སྨན་རིའི་གླིང་དུ་དགེ་བཤེས་དམ་འཇོག་གི་མཛད་སྒོ་དངོས་སུ་སྤེལ།
ལས་ཀའི་སྐོར་ལ།
སྨན་རིའི་གླིང་དུ་གཡུང་དྲུང་བོན་གྱི་བཤད་སྒྲུབ་འདུས་སྡེའི་རིག་གནས་འགན་འཛིན་དང་རིག་གནས་དགེ་རྒན་ལོ་ངོ་བཅུ་(2006-2015)ཙམ་ལ་བྱས། (2011)ལོ་ནས་གཡུང་དྲུང་བོན་གྱི་དྲྭ་རྒྱའི་གཙོ་སྒྲུབ་པ་བྱས། (2007)ལོ་ནས་གཡུང་དྲུང་བོན་གྱི་སྐོར་བགྲོ་གླེང་སྐབས་བརྒྱད་པ་དང་དགུ་པའི་དྲུང་ཡིག་དང་། (2009)ལོ་ནས་གཡུང་དྲུང་བོན་གྱི་སྐོར་བགྲོ་གླེང་སྐབས་བཅུ་པ་དང་བཅུ་གཅིག་པ། བཅུ་གཉིས་པ་གསུམ་གྱི་གོ་སྒྲིག་ཚོགས་གཙོའི་ལས་འགན་འཁུར། (2005)ལོ་ནས་ >རྩོམ་སྒྲིག་ཁང་དུ་རྩོམ་སྒྲིག་གི་ལས་ཀ་བྱས། (2014)ལོ་ནས་སྨན་རིའི་གླིང་གསོ་རིག་འབུམ་བཞིའི་མཐོ་སློབ་ཁང་གི་འགན་འཛིན་ལྷན་ཚོགས་ཀྱི་ཚོགས་གཙོ་བྱས།
རྒྱལ་སྤྱིའི་ཚོགས་འདུ་སྐོར་ལ།
ཉི་ཧོང་དང་། འཇར་མེན། ནོར་ཝེ། ཕ་རིན་སི། སྦེལ་ལྗེམ། དབྱིན་ཇི། སོག་པོ་རྒྱལ་ས་ཨོ་ལུམ་པ་ཐར་བཅས་སུ་རྒྱལ་སྤྱིའི་བོད་རིག་པའི་ཞིབ་འཇུག་གྲོས་ཚོགས་ཐེངས་བཅུ་གསུམ་པ་དང་བཅུ་བཞི་པ། རྒྱལ་སྤྱིའི་བོད་རིག་པ་གཞོན་ནུ་གྲོས་ཚོགས་ཐེངས་གསུམ་པ་དང་བཞི་པ། རྒྱལ་སྤྱིའི་བོན་གྱི་བགྲོ་གླེང་ཚོགས་འདུ་སོགས་རིག་གཞུང་གི་བགྲོ་གླེང་སྣ་ཚོགས་ལ་ཞུགས་ཏེ་དཔྱད་རྩོམ་སྤེལ་མྱོང་།
རྩོམ་རིག་བྱ་དགའི་སྐོར་ལ།
(2011)ལོར་སཱ་ར་མཐོ་སློབ་ཏུ་བོད་ཀྱི་རིག་གནས་བགྲོ་གླེང་ཐེངས་ལྔ་པར་དཔྱད་རྩོམ་འགྲན་བསྡུར་ཨང་དང་པོ་ཐོབ། (2012)ལོར་སྦེང་ལོ་རུ་བོད་རིགས་མཐོ་རིམ་སློབ་མའི་དཔྱད་རྩོམ་འགྲན་སྡུར་ཨང་དང་པོ་ཐོབ། ལོ་དེར་བོད་ནང་དུ་མུ་ཁྲི་བཙན་པོའི་དཔྱད་རྩོམ་འགྲན་སྡུར་ཨང་གཉིས་པ་ཐོབ། (2015)ལོར་ཨ་རི་ནས་བོད་ཡུལ་སྐྱེ་ཁམས་ཐེབས་རྩ་ཚོགས་པའི་ཁོར་ཡུག་རྩོམ་རིག་འགྲན་སྡུར་གྱི་ཕུལ་བྱུང་གཟེངས་རྟགས་ཐོབ་ཡོད།
བརྩམས་ཆོས་དཔེ་དེབ་ཀྱི་སྐོར་ལ།
སྙན་ངག་ཕྱོགས་བསྒྲིགས་  >དང་ >  >གསུམ་སྔ་ཕྱིར་ལྡི་ལི་གསར་པ་ནས་དཔར་སྐྲུན་བྱས། (2014)ལོར་ > ཨ་རིའི་རོ་ཝེལ་ཐེབས་རྩ་ཚོགས་པས་དཔར་སྐྲུན་བྱས། (2015)ལོར་ > “གནའ་བོའི་བོན་ལུགས་དང་འབྲེལ་ཏེ་བོད་ཀྱི་བརྡ་སྤྲོད་པའི་བྱུང་བ་དང་དེའི་ཁྱད་ཆོས་བརྗོད་པ་”ཞེས་པ་ཨ་རིའི་རྒྱལ་གཤེན་དཔེ་སྐྲུན་ཁང་ནས་དཔར་བསྐྲུན་བྱས་ཡོད་པ་བཅས་སོ། །
1,864 total views, 1 views today


text:
བོད་མི་ཚོར་རང་སྲེག་ལས་འགུལ་མི་སྤེལ་རྒྱུར་སྲིད་སྐྱོང་གིས་འབོད་སྐུལ་གནང་སོང་།
རང་ལུས་མེར་སྲེག་གཏོང་མཁན་སུ་དང་སུ་ཡིན་རུང་། ཁོང་རྣམ་པའི་ཀུན་སློང་དང་ལྷག་བསམ་ལ་ངོས་ལེན་ཞུ་ཡི་ཡོད་ཀྱང་། བཙན་བྱོལ་བོད་པ་ཚོར་ཆབ་སྲིད་ཀྱི་ལས་འགུལ་ག་རེ་སྤེལ་ན་རང་དབང་ཆ་ཚང་ཡོད་སྟབས་བཙན་བྱོལ་བོད་མི་རང་ལུས་མེར་སྲེག་གཏོང་མཁན་རྣམ་པ་ལ་མོས་མཐུན་རྩ་བ་ནས་མེད་སྐོར་བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེང་གེས་གསུངས་སོང་།
ཟླ་འདིའི་ཕྱི་ཚེས་༢ ཉིན་གྱི་ཞོགས་པ། ཕྱི་ཟླ་༧ པའི་ཕྱི་ཚེས་༢༩ ཉིན་གྱི་ཕྱི་དྲོ་ཆུ་ཚོད་༣ པ་ཙམ་ལ་དྷ་ས་གཙུག་ལག་ཁང་གི་མཐའ་སྐོར་ལམ་དུ། རང་ལུས་མེར་བསྲེགས་གནང་མཁན་དོན་འགྲུབ་བདེ་ནུབ་ཀྱི་སྐུ་ཕུང་གངས་སྐྱིད་བདེ་ལེགས་སྨན་ཁང་གི་ཕུང་པོ་འཇོག་ཁང་ནས་ལྷ་རྒྱལ་རིར་གདན་འདྲེན་ཞུས་ཏེ། མྱ་ངན་མཛད་སྒོ་ཞིག་འཚོགས་སོང་།
སྐབས་དེར་དབུས་བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེང་གེ་དང་ཕྱག་རོགས་བཀའ་བློན་རྣམ་པ། སྤྱི་འཐུས་ཚོགས་གཙོ་བསོད་ནམས་བསྟན་འཕེལ་དང་སྤྱི་འཐུས་རྣམ་པས་དབུས་བོད་མིའི་སྒྲིག་འཛུགས་དང་། ཚོགས་སྐྱིད་ཁག་གི་མཛད་གཙོ་རྣམ་པ། འདས་པོ་དོན་འགྲུབ་ཀྱི་སྤུན་མཆེད་བློ་བཟང་ཡར་འཕེལ། དེ་བཞིན་མང་ཚོགས་བཅས་མཉམ་ཞུགས་ཐོག སྨོན་ལམ་རྣམ་གསུམ་འདོན་པ་དང་སྐུ་ཕུང་ལ་ཁ་བཏགས་བསྒྲོན་ནས་མྱ་ངན་མཛད་སྒོ་འཚོགས་རྗེས། དྷ་སྟེང་བོད་ཁྱིམ་ལམ་ཁའི་ཕུང་སྲེག་ཁང་དུ་སྐུ་ཕུང་གདན་ཞུས་ཀྱིས་ཞུགས་འབུལ་ཞུས་སོང་།
མྱ་ངན་མཛད་སྒོའི་སྐབས་སྲིད་སྐྱོང་བློ་བཟང་སེང་གེས་གསར་འགོད་པའི་དྲི་བར་ལན་འདེབས་སྐབས། རང་ལུས་མེར་སྲེག་གཏོང་མཁན་འདས་གྲོངས་སུ་གྱུར་དུས་རང་བཞིན་གྱིས་སེམས་ལ་ལྗིད་ཁོག་ཆེན་པོ་ཞིག་ཡོང་གི་ཡོད་པ་དང་། རང་ལུས་མེར་སྲེག་གཏོང་མཁན་སུ་དང་སུ་ཡིན་རུང་། ཁོང་རྣམ་པའི་ཀུན་སློང་དང་ལྷག་བསམ་ལ་ངོས་ལེན་ཞུ་ཡི་ཡོད་ཀྱང་། བཀའ་ཤག་ནས་བོད་ནང་ནས་རང་ལུས་མེར་སྲེག་གཏོང་མཁན་ཡིན་ནའང་མ་གཏོང་རོགས། ནང་པ་ཞིག་ཡིན་པའི་ཆ་ནས་འདས་གྲོངས་སུ་གྱུར་ན་མཆོད་འབུལ་ཞུ་ཡི་ཡོད། བོད་ནང་གི་རང་ལུས་མེར་སྲེག་གཏོང་མཁན་ཚོའི་མངོན་འདོད་འགྲུབ་ཕྱིར་ང་ཚོས་འབད་བརྩོན་ཞུ་རྒྱུ་ཡིན་ཞུ་ཡི་ཡོད་ཅེས་གསུངས་སོང་།
དེ་བཞིན་ཁོང་གིས་“བཙན་བྱོལ་ནང་ལ་ཡོད་པའི་བོད་མི་ཚོར་དེ་སྔ་ནས་ཞུས་པ་ཡིན། ད་རེས་ནན་ཏན་བྱས་ནས་ཞུ་རྒྱུར། ང་ཚོ་བཙན་བྱོལ་བ་རྣམས་ཀྱིས་ལས་འགུལ་ག་འདྲ་ཞིག་སྤེལ་ན་ཡང་རང་དབང་ཆ་ཚང་ཡོད་དུས། སོ་སོའི་ལུས་སྲོག་རྩ་ཆེན་པོ་ཡིན་པ་ངོས་བཟུང་བའི་ཐོག་ནས་མི་ཚེ་བསྐྱལ་ཏེ། མི་ཚེ་ཧྲིལ་པོའི་ནང་རྩ་དོན་རྩོད་ཕྱིར་སྐུ་ལས་བསྐྱོན་ནས་ལས་འགུལ་སྤེལ་ཏེ་བཞུགས་དགོས་པ་དེ་ཤིན་ཏུ་གལ་ཆེན་པོ་རེད། དེར་བརྟེན་བཙན་བྱོལ་ལ་ཡོད་པའི་བོད་མི་རང་ལུས་མེར་སྲེག་གཏོང་མཁན་ལ་ང་ཚོས་རྩ་བ་ནས་མོས་མཐུན་མེད། མ་གནང་རོགས་གནང་ཞེས་དེ་སྔོན་ཞུས་ཡོད་ལ། ད་རེས་ཀྱང་ནན་ཏན་ཐོག་ནས་ཞུ་ཡི་ཡོད། དམིགས་བསལ་ཉེ་ཆར་རང་ལ་རང་ལུས་མེར་སྲེག་བཏང་ཡོད་རེད། ད་ཐེངས་ཀྱང་བྱུང་བ་རེད། དེའི་སྔོན་ལ་བྱུང་བ་རེད། རང་ལུས་མེར་སྲེག་གཏོང་མཁན་གྱི་ཕ་མ་ཚོས་ཀྱང་། སོ་སོའི་ཕྲུ་གུས་རང་ལུས་མེར་སྲེག་བཏང་བར་འགྱོད་པ་མེད་དེ་གཞོན་སྐྱེས་ཚོས་སོ་སོས་གནང་ཐུབ་པ་ཤེས་ཡོན་ལ་དོ་སྣང་གནང་ནས། ཤེས་ཡོན་མཐར་ཕྱིན་པ་བྱས་ཏེ་སོ་སོ་བོད་ལ་སེམས་ཤུགས་དང་ལྷག་བསམ་ཡོད་པའི་ཐོག་ཤེས་འཇོན་གཉིས་ལྡན་ཐོག་ནས་སྐུ་ལས་བསྐྱོན་རོགས་གནང་། རྩ་དོན་ལ་ཞབས་ཕྱི་ཞུ་རོགས་གནང་། རང་ལུས་མེར་སྲེག་མ་གཏོང་རོགས་གནང་ཞེས་གསུངས་ཡོང་དུས། དེ་སྔ་བཀའ་ཤག་གིས་ཞུས་པ་དང་གཅིག་པ་གཅིག་རྐྱང་ཆགས་ཡོང་གི་ཡོད་རེད། དེ་ཡིན་དུས་དམིགས་བསལ་གཞོན་སྐྱེས་ཚོས་དགོངས་པ་བཞེས་དགོས་རྒྱུ་དེ་པེ་གལ་ཆེན་པོ་རེད་” ཅེས་གསུངས་སོང་། སྲིད་སྐྱོང་གིས་ཤེས་ཡོན་ལ་དོ་སྣང་དགོས་སྐོར་དང་འབྲེལ་ནས་གསུང་དོན། “ཤེས་ཡོན་ཐོག་ཐུགས་སྣང་གནང་རོགས་གནང་། བོད་པའི་རིག་གཞུང་དང་སྐད་ཡིག་ཐོག་ཐུགས་སྣང་གནང་བའི་ཐོག བོད་ཀྱི་རྩ་དོན་ཆེད་མི་ཚེ་ཧྲིལ་པོར་བཞུགས་ནས་ཞབས་ཕྱི་ཞུ་རྒྱུ་ལ་དགོངས་པ་བཞེས་རོགས་གནང་། རང་ལུས་མེར་སྲེག་བཏང་བཞག་ན་བཙན་བྱོལ་ལ་རང་དབང་ཆ་ཚང་ཡོད་བཞིན་དུ་སོ་སོའི་སྲོག་དེ་འདྲ་བློས་བཏང་བ་ཡིན་ན་ཧ་ལས་པའི་བློ་ཕམ་པོ་རེད། མ་གནང་རོགས་གནང་ཞེས་ནན་ཏན་འབོད་སྐུལ་ཞུ་རྒྱུ་ཡིན།”ཞེས་དང་། དེ་བཞིན་ཁོང་གིས་མུ་མཐུད་“དེ་སྔ་ནས་བཀའ་ཤག་ནང་རིམ་པས་བཀའ་སྡུར་བྱུང་སོང་། ཕྱོགས་གཅིག་ནས་བཙན་བྱོལ་ནང་རང་ལུས་མེར་སྲེག་གཏོང་མཁན་ཚོར་མོས་མཐུན་མེད་ཞུ་ཡི་ཡོད་རེད། འདས་གྲོངས་སུ་འགྲོ་སྐབས་བོད་པ་ཞིག་དང་ནང་པ་ཞིག་ཡིན་པའི་ཆ་ནས་གདུང་སེམས་མཉམ་བསྐྱེད་བྱེད་དགོས་དུས་ང་ཚོ་འདིར་བཅར་གྱི་ཡོད་རེད། ང་ཚོ་བཀའ་ཤག་ནས་བཀའ་བསྡུར་བྱུང་ནས་རིམ་པས་བཀའ་བློན་དང་བཀའ་ཤག་རྣམ་པ་རྗེས་སུ་བཙན་བྱོལ་ནང་ཡོད་པའི་བོད་མི་ཚོས་རང་ལུས་མེར་སྲེག་བཏང་དུས་མ་བཅར་ན། བོད་མིའི་སྒྲིག་འཛུགས་ཀྱི་དྲ་རྒྱ་ནང་དུ་མ་བཀོད་ན་ཞེས་གྲོས་བསྡུར་ཡོང་གི་འདུག ད་ལྟ་ཐག་རང་བཅད་ཡོད་མ་རེད། རིམ་པས་རིམ་པས་ཐག་གཅོད་དེ་འདྲ་བྱེད་དགོས་པའི་བཟོ་འདྲ་ཞིག་འདུག གང་ཡིན་ཟེར་ན་ང་ཚོ་བཅར་ཡོང་དུས་ཕྱོགས་གཅིག་ནས་རང་ལུས་མེར་སྲེག་མ་གཏོང་ཟེར་གྱི་འདུག ཕྱོགས་གཅིག་ནས་སྲིད་སྐྱོང་གཙོས་པའི་བཀའ་བློན་རྣམ་པ་བཅར་གྱི་འདུག མ་བྱེད་ཟེར་བ་དེ་བོད་མིའི་སྒྲིག་འཛུགས་ཀྱི་དྲ་རྒྱ་ནང་བཀོད་ཡོང་གི་འདུག་ཟེར་ནས། མ་བྱེད་ཟེར་བཞིན་དུ་བྱེད་པ་དེ་འགྲིག་པའི་བཟོ་འདྲ་ཆགས་ནས། མི་མང་ནང་གོ་ནོར་ཐེབས་ཀྱི་མེད་ན། མ་འོངས་པར་བཀའ་ཤག་ཡིན་ན་ཡང་མ་བཅར། བོད་པའི་དྲ་རྒྱ་ནང་ཡང་མ་བཀོད་ནས་གཞོན་སྐྱེས་ཚོར་བརྡ་ལན་གསལ་པོ་ཞིག་འཕྲོད་ན་བསམ་གྱི་འདུག་”ཅེས་དང་རྩ་ཆེའི་ལུས་སྲོག་ཐོག་སློབ་སྦྱོང་གནང་ནས་མུ་མཐུད་རྩ་དོན་རྩོད་རྒྱུ་དེ་ཤིན་ཏུ་གལ་ཆེན་པོ་ཡིན་སྐོར་དང་། བོད་མི་ས་ཡ་དྲུག་ལས་མེད་སྟབས་མི་འབོར་ཉུང་ཤས་ལས་མེད་པ་དེ་ཐུགས་ལ་ཉར་རྒྱུའི་རེ་སྐུལ་དམིགས་བསལ་གཞོན་སྐྱེས་ཚང་མ་ལ་ཞུ་ཡི་ཡོད་སྐོར་་གསུངས་སོང་།
དེ་རིང་ཕྱི་དྲོར་དྷ་ས་གནས་འགོ་འཛིན་དང་། ས་གནས་འཐུས་ཚོགས། ནོར་གླིང་། ས་གནས་རང་བདེན་ཚོགས་ཆུང་བཅས་ཀྱི་གོ་སྒྲིག་འོག་རང་སྲེག་གནང་མཁན་འདས་པོ་ཁོང་གི་ཆེད་དུ་དྷ་ས་ཐེག་ཆེན་ཆོས་གླིང་གཙུག་ལག་ཁང་དུ་བསྔོ་སྨོན་འདོན་རྒྱུ་རེད་འདུག ཕྱི་ཟླ་༧ པའི་ཚེས་༢༩ ཉིན་གྱི་ཕྱི་དྲོ་ཆུ་ཚོད་༣ པ་ཙམ་ལ་དོན་གྲུབ་བདེ་ནུབ་ཀྱིས་དྷ་ས་གཙུག་ལག་ཁང་གི་མཐའ་སྐོར་ལམ་དུ་རང་སྲེག་བཏང་ནས་གྲོངས་ཡོད་པ་དང་། ༡༩༩༡ ལོར་བོད་ནས་རྒྱ་གར་དུ་སླེབས་ཏེ། སུ་ཇཱ་བོད་ཁྱིམ་དུ་འཛིན་རིམ་བཅུ་པ་བར་སློབ་གཉེར་བྱས་པ་དང། ༢༠༡༢ ལོར་ནོར་གླིང་ཤིང་ཚོན་སྡེ་ཚན་དུ་ལས་ཀ་བྱས་ཡོད་འདུག་ལ། དུས་རྒྱུན་བོད་དོན་ལས་འགུལ་ལ་སེམས་ཤུགས་ཡོད་མཁན་དང་། མི་མང་པོར་འགྲོགས་འདྲིས་མི་བྱེད་མཁན་ཞིག་ཡིན་སྐོར་འབྲེལ་ཡོད་ཀྱིས་འགྲེལ་བརྗོད་བྱས་འདུག ཁོང་གི་ཕ་ཡུལ་བོད་རྒྱང་རྩེ་ནས་ཡིན་པ་དང་། ད་ལྟ་རང་ལོ་༤༩ ཡིན་འདུག
ཁོང་གིས་རང་སྲེག་བཏང་ཤུལ་དུ་འགྱིག་དམ་གྱི་ཁ་བཅད་གཉིས་ཕ་བོང་ཞིག་གི་ཐོག་བཞག་འདུག་ལ། རས་ཁུག་དམར་པོ་ཞིག་ནང་བོད་ཀྱི་རྒྱལ་དར་ཞིག་དང་ཧིན་སྒོར་ཉུང་ངུ་ཞིག་ཡོད་པ་རེད། སྐབས་དེར་རྨོ་རྨོ་མཐའ་སྐོར་དུ་འགྲོ་མཁན་ཞིག་གིས་རང་སྲེག་དེ་དངོས་སུ་མཐོང་ཡོད་པ་དང་། མོས་འགྲེལ་བརྗོད་བྱས་པ་ལྟར་ན། དང་པོ་དེར་མི་ཞིག་ལངས་འདུག་ལ་༧རྒྱལ་བ་རིན་པོ་ཆེ་སྐུ་ཚེ་ཁྲི་ལོ་བརྟན་པར་ཤོག་ཅེས་སྐད་འབོད་བྱས་པ་དང་། མེར་སྦར་སོང་། ང་ཞེད་ནས་བྲོས་ཡོང་ཡིན་ལ། མི་གཞན་པར་རང་ལུས་མེར་སྲེག་བཏང་སོང་ལབ་ཡིན་ཞེས་འགྲེལ་བརྗོད་བྱས་ཡོད་པ་དང་། དེ་བཞིན་སྤོ་སྤོ་ཞིག་གིས་དེའི་ཅུང་སྔོན་དེར་མི་ཞིག་གིས་སྐོར་ལམ་དུ་༧རྒྱལ་བ་རིན་པོ་ཆེ་སྐུ་ཚེ་ཁྲི་ལོར་བརྟན་ཞེས་བརྗོད་བཞིན་འགྲོ་ཡི་ཡོད་པ་མཐོང་འདུག ཕྱི་ཟླ་༧ ཚེས་༣༡ ཉིན་ཁོང་སུ་ཡིན་རྩད་གཅོད་ཐུབ་ཏེ། མྱ་ངན་བསྔོ་སྨོན་འཚོགས་པ་དང་དུར་འཇུག་བྱས་ཡོད་པ་རེད།།
གསར་འགོད་པ་བཀྲ་ཤིས་དོན་གྲུབ།


text:
བོད་ཀྱི་སྐད་དང་ཡི་གེ་སློབ་སྦྱོང་བྱ་རྒྱུ་ནི་ང་ཚོའི་འོས་འགན་ཡིན།
- །
- ཕུར་བུ།, 30 ཟླ་བདུན་པ། 2015 14:17
- ། འཇམ་དབྱངས་ཤེས་རབ།
ལར་འགྲོ་བ་མི་བྱུང་བ་ནས་ལོ་ངོ་ཁྲི་སྟོང་དུ་མའི་རིང་ལ་ཐོན་སྐྱེད་ངལ་རྩོལ་དང་ཐོན་སྐྱེད་བྱེད་སྟངས་འཕེལ་རྒྱས་སུ་ཕྱིན་པ་དང་བསྟུན་ནས་མིའི་རིགས་ཀྱི་འཚོ་བ་ཡང་སྔ་མ་སྔ་མ་ལས་ཕྱི་མ་ཕྱི་མ་དར་ཞིང་རྒྱས་པར་གྱུར་ཏེ་ཕན་ཚུན་བར་འབྲེལ་འདྲིས་ཇེ་ཟབ་དང་འགྲན་རྩོད་ཇེ་མང་དུ་གྱུར་ནས་རང་རང་གི་ཁྱད་དུ་འཕགས་པའི་བློ་རྩེ་ལས་བསྐྲུན་པའི་རིག་གནས་དང་དེའི་གཟི་ཉམས་སོགས་གོ་ལ་ཟླུམ་པོ་འདིའི་དཔངས་སུ་མེ་ལྕེ་མཆེད་མཆེད་དང་གློག་འོད་འཁྱུག་འཁྱུག་བྱེད་བཞིན་ཡོད།
འདི་ལྟ་བུའི་མཚར་སྡུག་འོད་སྟོང་འབར་ཅིང་གྲགས་པའི་བ་དན་གཡོ་བའང་མི་རིགས་སོ་སོའི་རང་རང་གིས་འབད་པའི་ངལ་བ་ཁུར་དུ་བླངས་ཤིང་བདེན་པའི་ལམ་སྣེ་རིག་པས་ཟིན་པའི་དན་རྟགས་ཀྱང་རེད། དེ་ཡང་ཞིབ་ཏུ་བསམ་ན་མི་རིགས་སོ་སོའི་དཔལ་འབྱོར་དང་། ཆབ་སྲིད། རིག་གནས་འཕེལ་རྒྱས་དང་དར་སྤེལ་ལ་འབྲེལ་བ་དམ་ཟབ་ཡོད་པ་རེད། ཡིན་ནའང་། དེ་རིང་བདག་གིས་འདིར་བརྗོད་འདོད་པ་ནི་འགྲོ་བ་མི་སྤྱི་དང་སྒོས་སུ་མི་རིགས་སོ་སོའི་སྲིད་འབྱོར་རིག་གསུམ་གང་ཡང་མ་ཡིན་པར། བོད་གངས་ཅན་ཏེ་སྲིད་པ་ཆགས་པའི་གཙུག་རྒྱན་དང་རིག་གཞུང་མཚོ་མོའི་འགོ་ཁུངས་སུ་གྱུར་བའི་གནས་མཆོག་ཁྱད་པར་ཅན་འདིའི་མི་རིགས་རྣམས་ཀྱིས་རང་གི་སྐད་དང་ཡི་གེ་བེད་སྤྱོད་ལེགས་པོ་བྱེད་དགོས་པའི་ཡང་སྙིང་དེ་ཡིན།
དེ་ཡང་མི་རིགས་ཤིག་ཆགས་པ་ནས་དར་བ་།གནས་པ་ནས་འཕེལ་བའི་དུས་རབས་རིང་མོའི་བརྒྱུད་རིམ་ཁྲོད་ས་གནས་ཕན་ཚུན་བར། གྲོང་སྡེ་ཡུལ་སྡེ་བར། ཐོན་སྐྱེད་ཚོང་ཟོང་བརྗེ་རེས་སོགས་འབྲེལ་འདྲིས་རྣམས་གྲངས་ཇེ་མང་དུ་ཕྱིན་པ་དང་བསྟུན་ནས་སྐད་ཆའི་ནུས་པ་དང་བྱེད་སྒོ་སོགས་འཐུས་ཇེ་ཚང་དུ་ཕྱིན་པར་མ་ཟད་དུས་ཡུན་རིང་བོར་བེད་སྤྱོད་གཏོང་ཐུབ་པའི་དགོས་མཁོ་སོགས་ཆེ་རུ་དམིགས་པའི་རྗེས་སུ་ད་གཟོད་མི་རིགས་བྱིངས་ཀྱིས་བཀོལ་བའི་ཡེ་གེ་བྱུང་བ་ཡིན་ཡང་མཐའ་གཅིག་ཏུ་མི་རིགས་དང་སྐད་གཉིས་བྱུང་ན་ཡེ་གེ་བྱུང་ཐུབ་པའི་ངེས་པ་མེད་པར་མངོན། གང་ཞེ་ན། ཀྲུང་གོ་ལྟ་བུར་མཚོན་ན་མི་རིགས་ལྔ་བཅུ་ང་དྲུག་ཡོད་ལ། དེ་དག་ལས་མི་རིགས་རང་ཉིད་ལ་ཡེ་གེ་ཡོད་པའང་རེ་འགའ་མ་གཏོགས་མེད། དེར་བརྟེན། སྐད་ཡོད་ན་ཡེ་གེ་ཡོད་པའི་ངེས་པ་མེད་ལ། ཡེ་གེ་ཡོད་ཀྱང་མེད་རུང་སྐད་དེ་ཡོད་པ་རེད། རང་རེའི་བོད་ལ་མཚོན་ནའང་རང་སྐད་ནི་མི་རིགས་གཞན་དག་དང་འདྲ་བར་མི་ཡི་གདོད་མ་བྱུང་བ་ནས་དར་བ་དང་། བྱིངས་ཀྱིས་བཀོལ་བའི་ཡེ་གེ་དེ་རྒྱལ་བོ་སྲོང་བཙན་སྒམ་པོའི་རིང་ལ་བྱུང་བ་རེད།
སྐད་དང་ཡེ་གེ་ནི་མི་རིགས་ཤིག་གི་བླ་སྲོག་དང་དན་རྟགས་རེད། དེ་ཡང་། མཁས་དབང་དོར་ཞིས“ཐོག་མར་བོད་སྐད་བོད་ཡིག་དེ་བོད་མི་རིགས་ལ་མཚོན་ན་མེད་དུ་མི་རུང་བའི་མི་རིགས་ཀྱི་རྟགས་མཚན་དང་རིག་གནས་ཀྱི་གཞི་རྩ་རེད་ལ། སྐད་ཡིག་རིག་གནས་འདི་མ་ཉམས་ན། བོད་མི་རིགས་ཀྱང་ཉམས་མི་སྲིད། སྐད་ཡིག་རིགགནས་འདི་ཉམས་སོང་ན་མི་རིགས་ཀྱང་རྩ་བ་ནས་ཉམས་འགྲོ་བ་རྒྱབ་ཁབ་ཕྱི་ནང་གི་ལོ་རྒྱུས་ཉམས་མྱོང་དང་། རིག་གཞུང་སྟེང་ནས་ངེས་ཐུབ་པ་ཞིག་ཡིན”་ཟེར་བ་དང་། དུང་དཀར་རིན་པོ་ཆེས་ཀྱང་། “ཡེ་གེ་ཡོད་པའི་མི་རིགས་རྣམས་རང་ཉིད་ཀྱི་དཔལ་འབྱོར་དང་། ཆབ་སྲིད། རིག་གཞུང་བཅས་ཀྱི་འཕེལ་རྒྱས་ཀྱི་མགྱོགས་ཚད་མྱུར་བ་དང་། ཡེ་གེ་མེད་པའི་མི་རྣམས་དེ་ལས་ལྡོག་སྟེ་རྗེས་ལུས་ཐེབས་ཀྱིན་ཡོད།”ཟེར་བ་ལས་ཀྱང་རྟོགས་ཐུབ་པ་སྟེ་སྐད་དང་ཡེ་གེ་ནི་མི་རིགས་ཤིག་གི་དར་རྒུད་ལ་རག་ལས་ཡོད་པ་རེད།
པཎ་ཆེན་རིན་པོ་ཆེ་ཡིས། “ཁྱོད་ཚོས་བོད་སྐད་བཤད་པར་ངོ་ཚ་ན་མ་བཤད་ན་ཆོག་ལ།བོད་ལྭ་གྱོན་པར་ངོ་ཚ་ན་དེ་ཡང་མ་གྱོན་ན་ཆོག་མོད། འོན་ཀྱང་ཁྱོད་ཚོའི་ཤ་དང་རུས་པ་ཇི་ལྟར་བྱེད། ”ཅེས་གསུངས་པ་ནང་བཞིན་ང་ཚོས་བསམ་བློ་བསྒྱུར་འདོད་ན་བསྒྱུར་ཐུབ་ལ། སྤྱོད་པ་ཡང་བསྒྱུར་འདོད་ན་བསྒྱུར་ཐུབ།འོན་ཀྱང་ང་ཚོ་བོད་རྒྱུད་ཡིན་པ་བསྒྱུར་ག་ལ་ཐུབ། ལོ་ཆུང་གཞོན་ནུ་རྣམས་ནི་མེས་རྒྱལ་དང་མི་རིགས་ཀྱི་མ་འོངས་པའི་བདག་པོ་ཡིན་པས་མི་རིགས་ཀྱི་སྲོལ་བཟང་རིག་གནས་རྒྱུད་འཛིན་དང་དར་སྤེལ་བྱེད་དགོས་པ་ནི་ང་ཚོའི་འོས་འགན་ཡིན་པས། ང་ཚོས་ཐོག་མར་སྐད་དང་ཡེ་གེ་ནས་འགོ་རྩོམ་དགོས།
གལ་སྲིད་ང་ཚོའི་སྐད་དང་ཡེ་གེ་ལ་དོ་སྣང་མི་བྱེད་པར་ཉམས་པར་བཏང་ན་མཐར་མི་རིགས་རང་ཉིད་བོད་མིན་རྒྱ་མིན། ར་མིན་ལུག་མིན་གྱི་གནས་སུ་ལྷུང་ན་གཞན་གྱིས་འཕྱ་དམོད་བྱེད་པའི་“རྒྱུ་ཆ”་རུ་བཤམས་པ་མ་ཡིན་ནམ། མི་རིགས་གང་དང་གང་ཡིན་ཀྱང་སྐད་དང་ཡེ་གེ་ཡོད་པ་ནི་རང་གི་གཟི་བརྗིད་དང་། དེ་ལ་བརྟེན་ནས་བརྩམས་པའི་རིག་གཞུང་གླེགས་མཛོད་ནི་རྫོགས་མཐའ་མེད་པའི་ལོངས་སྤྱོད་ཡིན་པས། ང་ཚོས་རང་གི་གཟི་བརྗིད་དང་། ལོངས་སྤྱོད་བདེ་སྡུག་སོགས་ཀྱི་ཆེད་དུ་རྡོག་རྩ་གཅིག་སྒྲིལ་ངང་། འབད་པ་ལྷུར་ལེན་བྱས་ཏེ་རྒྱུད་འཛིན་དང་དར་སྤེལ་བྱེད་དགོས་ནི་རེད།
མི་རིགས་ཤིག་གཞི་ཚུགས་རྒྱུ་ནི་ཁ་ཚ་དགོས་གཏུགས་རེད། མི་རིགས་གཞི་ཚུགས་སོང་ན་ང་ཚོ་ཡང་ཞོར་གྱི་གཞི་ཚུགས་ཡོང་། དེ་ཡང་མི་རིགས་ཤིག་གཞི་ཚུགས་དགོས་ན་དཔལ་འབྱོར་ཆབ་སྲིད་སྟེང་གཞི་ཚུགས་རྒྱུ་ལས་གཞན་བསམ་བློའི་སྟེང་གཞི་ཚུགས་རྒྱུ་ནི་ཧ་ཅང་གལ་ཆེ་བར་སེམས།གང་ཞེ་ན། མི་ཡི་བསམ་བློ་སྟེང་གཅིག་གྱུར་མ་བྱུང་ན་སྤྱོད་ཚུལ་དང་དགའ་ཁ་འཁྱེར་ཕྱོགས།འདུ་ཤེས་འཛིན་སྟངས་སོགས་ཐ་དད་ནས་ཐ་དད་འགྲོ་བར་རྒྱུ་མཚན་གྱིས་བསམ་བློ་སྟེང་གཅིག་གྱུར་ཡོང་དགོས་པ་རེད། བསམ་བློ་སྟེང་གཞི་ཚུགས་དགོས་ན་ངེས་པར་དུ་བསམ་བློ་བརྒྱུད་སྒྲོག་དང་བརྒྱུད་སྒྲོག་བྱེད་པའི་ཐབས་ལམ་དང་ལག་ཆའི་སྟེང་ནས་གཞི་ཚུགས་རྒྱུ་དགོས་པ་རེད། དེས་ན་ཐབས་ལམ་དང་ལག་ཆ་གང་ཡིན་ཟེར་ན་སྐད་དང་ཡེ་གེ་རེད།
མདོར་བསྡུས་ན། སྐད་དང་ཡེ་གེ་གཞི་ཚུགས་རྒྱུ་ནི་མི་རིགས་གཞི་ཚུགས་རྒྱུ་དང་རང་ཉིད་གཞི་ཚུགས་རྒྱུའི་རྩ་བའི་ཆ་རྐྱེན་ནམ་སྔོན་འགྲོ་རེད། སྐད་དང་ཡེ་གེ་གཞི་ཚུགས་རྒྱུ་དང་དར་སྤེལ་བྱེད་དགོས་པ་ནི་ང་ཚོའི་མི་རིགས་འདིའི་རྒན་གཞོན་བར་མ། སེར་སྐྱ་ཕོ་མོ་དབྱེ་བ་མེད་པར་ཀུན་གྱིས་ཟློག་ཏུ་མེད་པའི་འོས་འགན་ཡིན་ལ། ལྷག་པར་དུ་མི་རིགས་ལས་དོན་འཛིན་སྐྱོང་སྤེལ་གསུམ་བྱེད་པའི་ན་ཆུང་གཞོན་ནུ་རྣམས་ཀྱི་ཕྲག་ཏུ་བབས་པའི་རླབས་ཆེན་གྱི་བྱ་གཞག་ཅིག་རེད།
དེ་བས།རང་མི་རིགས་ཀྱི་སྐད་དང་ཡེ་གེ་སློབ་སྦྱོང་བྱ་རྒྱུ་ནི་ང་ཚོའི་འོས་འགན་ཡིན་ལ། འདི་ནི་ལོ་རྒྱུས་ཀྱིས་ང་ཚོར་སྤྲད་པའི་འོས་འགན་ཡིན་ལ།འདི་ནི་མི་རིགས་འདིས་ང་ཚོར་གཏད་པའི་མིག་ཟུང་ཡིན།
ཡོང་ཁུངས། གངས་ཆབ་ཟེགས་མ།